text:
 |
 52012PC0617
 Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir leis an gCiste um Chabhair Eorpach do na Daoine is Díothaí /* COM/2012/0617 final - 2012/0295 (COD) */
 MEABHRÁN MÍNIÚCHÁIN
 1. COMHTHÉACS AN TOGRA
 1.1. Bochtaineacht agus díth
 ábhartha san Aontas
 Faoi chuimsiú a stráitéise Eoraip 2020,
 tá sé leagtha amach ag an Aontas Eorpach mar chuspóir dó féin laghdú faoi 20 milliún
 ar a laghad a dhéanamh ar líon na ndaoine atá i mbochtaineacht nó in eisiamh
 sóisialta nó i mbaol a bheith amhlaidh faoi 2020. Mar sin féin, tá
 bochtaineacht agus eisiamh sóisialta imithe in olcas mar gheall ar an
 ngéarchéim eacnamaíoch agus is cúis imní é sin maidir le hiarmhairtí sóisialta
 do dhaoine aonair agus don tsochaí i gcoitinne.
 In 2010, bhí beagnach an cheathrú cuid de
 mhuintir na hEorpa (116 milliún) i mbaol bochtaineachta nó eisiaimh
 shóisialta. Is é sin tuairim is 2 mhilliún sa bhreis ar an mbliain a tháinig
 roimhe agus deimhnítear an claonadh sin leis na chéad fhigiúirí atá ar fáil don
 bhliain 2011.
 Cé go bhfuil riachtanais na ndaoine siúd a
 mhaireann ar imeall ár sochaí ag dul in olcas go leanúnach, tá laghdú tagtha ar
 chumas Ballstát tacú leo i gcuid mhór cásanna. Tá comhtháthú sóisialta faoi
 bhagairt ag srianta fioscacha níos mó ná riamh roimhe. I gcuid mhór Ballstát
 mothaítear go bhfuil beartais a chinntear ag leibhéal na hEorpa freagrach go
 pointe as na forbairtí seo.
 Tá tionchar diúltach ag na leibhéil
 bhochtaineachta atá ag dul i méid ar dhálaí maireachtála shaoránaigh na hEorpa,
 agus tuairim is 40 milliún acu ag fulaingt mar gheall ar ghéardhíth
 ábhartha. Cé gur thit an figiúr seo go sonrach idir 2005 agus 2008,
 thosaigh sé ag éirí arís idir 2009 agus 2010 nuair a cuireadh 342,000 duine
 breise le líon na ndaoine a d’fhulaing géardhíth ábhartha laistigh d’aon
 bhliain amháin.
 Tá easpa cumais teacht ar bhia ar na
 cainníochtaí agus ar an gcaighdeán cuí ar cheann de phríomhghnéithe géardhíthe.
 8.7 % in 2010, i.e. níos mó ná 43 milliún duine, ba ea an sciar de
 dhaonra an Aontais nach raibh d'acmhainn acu béile ina bhfuil feoil, sicín nó
 iasc (nó a gcomhionann feoilséantach) a fháil gach dara lá – rud a shainíonn an
 Eagraíocht Dhomhanda Sláinte mar riachtanas bunúsach – agus léiríonn na
 chéad fhigiúirí atá ar fáil do 2011 claonadh gur in olcas atá cúrsaí ag dul.
 Is leagan fíorghéar de dhíth ábhartha é easpa
 dídine atá i bhfad níos tromchúisí arís ná díothú bia. Is doiligh méid easpa
 dídine a mheas ach, léirítear i meastúcháin go raibh 4.1 milliún duine gan
 dídean san Eoraip in 2009/2010. Tháinig méadú le deireanaí ar líon na ndaoine
 gan dídean de bharr thionchar sóisialta an fháis ísil agus mhíchothroim agus de
 bharr dífhostaíochta atá ag dul i méid. Cúis níos mó imní fós, tá próifíl nua
 ag daoine gan dídean ag teacht chun cinn arb éard í líonta tí a bhfuil clann
 orthu, daoine óga agus daoine a bhfuil cúlra imirceach acu.
 Tá 25.4 milliún leanbh i mbaol
 bochtaineachta nó eisiaimh shóisialta san Aontas. San iomlán, is mó an baol bochtaineachta
 nó eisiaimh shóisialta do leanaí ná don chuid eile den daonra (27 % in
 aghaidh 23 % ). Cuireann sé seo faoi lé díoth ábhartha eile iad de bhreis
 ar dhíth cothaithe nó droch‐chothú. Mar shampla, ní mór do 5.7 milliún
 leanbh maireachtáil gan éadaí nua (neamh‐athláimhe) a fháil agus níl dhá
 phéire oiriúnacha bróg (lena n‐áirítear péire uile-aimsire) ag 4.7 milliún
 leanbh. Maidir le leanaí a fhulaingíonn na cineálacha sin díthe ábhartha, is lú
 an seans go n‐éireoidh go maith leo ar scoil, sláinte mhaith a bheith acu
 agus a bpoitéinseal iomlán a bhaint amach mar dhuine fásta ná mar a éireoidh
 lena gcomhghleacaithe níos rachmasaí.
 1.2. Freagra an Aontais ar
 bhochtaineacht agus ar dhíth ábhartha
 Is é Ciste Sóisialta na hEorpa (CSE)
 príomhionstraim an Aontais chun tacú le hinfhostaitheacht, le bochtaineacht a
 chomhrac agus le cuimsiú sóisialta a chur chun cinn agus is é a bheidh ann
 feasta. Infheistítear go díreach sna daoine agus ina scileanna tríd an
 ionstraim struchtúrtha seo agus tá mar chuspóir aici deiseanna na ndaoine sin i
 margadh an tsaothair a fheabhsú dóibh. Fós féin, tá cuid de na saoránaigh is
 leochailí, a fhulaingíonn cásanna fíorbhochtaineachta, rófhada ó mhargadh an
 tsaothair chun tairbhiú de bhearta cuimsithe shóisialta CSE.
 Tá clár an AE um Dháileadh Bia do na Daoine Is
 Díothaí (DID) ag cur cabhair bhia ar fáil le fiche bliain anuas do na daoine
 sin. Cruthaíodh é in 1987 chun úsáid fhóinteach a bhaint as barrachais
 talmhaíochta seachas iad a chur i mbaol a scriosta, trí iad a chur ar fáil do
 Bhallstáit ar mian leo iad a úsáid. Thar na blianta, d'éirigh an scéim ina
 foinse thábhachtach earraí d'eagraíochtaí a bhí ag obair go díreach leis na
 baill is mírathúla den tsochaí, trí bhia a sholáthar dóibh. Mar gheall ar ídiú
 stoic idirghabhála agus gur deacair a méid a thuar thar an tréimhse 2011-2020,
 de thoradh athchóirithe éagsúla ar an gComhbheartas Talmhaíochta, baineadh an
 réasúnaíocht a ba bhonn leis an clár DID de agus scorfar é ag deireadh 2013.
 Is cúis fadhbanna tromchúiseacha go fóill é
 díth ábhartha, áfach, agus tá riachtanas leantach le cúnamh an AE do na daoine
 is díothaí sa tsochaí. Ina thogra don chéad chreat airgeadais ilbhliantúil eile
 léirigh an Coimisiún é seo agus chuir cúlchiste de €2.5 billiún in áirithe sa
 bhuiséad le haghaidh ionstraime nua arna ceapadh chun cásanna
 fíorbhochtaineachta agus eisiaimh a chomhrac.
 I bhfianaise an méid sin, bunaítear leis an
 Rialachán atá bearthaithe don tréimhse 2014‐2020 ionstraim nua a
 chomhlánóidh na hionstraimí comhtháthaithe reatha agus go háirithe Ciste
 Sóisialta na hEorpa, trí aghaidh a thabhairt ar na cásanna is measa agus is
 déine go sóisialta a bhaineann le bochtaineacht, le díth bia mar aon le heaspa
 dídine agus díth ábhartha leanaí, agus san am céanna ag tacú le bearta
 tionlacain a bhfuil sé mar aidhm acu ath‐imeascadh sóisialta na ndaoine
 is díothaí san Aontas a bhaint amach.
 2. TORTHAÍ NA gCOMHAIRLIÚCHÁN LEIS NA
 PÁIRTITHE LEASMHARA AGUS MEASÚNUITHE TIONCHAIR
 2.1. Seasamh na bpáirtithe
 leasmhara
 A bhuí le plé sa Chomhairle, agus sa
 Pharlaimint, leis an tsochaí shibhialta agus le húdaráis áitiúla maidir leis na
 modhanna reatha cabhrach do na daoine is díothaí faoin gclár DID, tá léargas agus
 smaointe fóinteacha tugtha don todhchaí. Ina theannta sin, bhí an Coimisiún
 oscailte do thuairimí páirtithe leasmhara agus chuaigh sé i gcomhairle le
 brateagraíochtaí ag leibhéal an AE a fheidhmíonn ar son seachadóirí cabhrach
 bia agus faighteoirí deiridh.
 Cháin eagraíochtaí na sochaí sibhialta go géar
 an gearradh siar suntasach a beartaíodh a dhéanamh ar an tacaíocht a thugtar
 faoin scéim DID in 2012, agus chuir ionadaithe na n‐údarás réigiúnach
 agus áitiúil béim ar thábhacht na tacaíochta seo agus iad ag impí go leanfaí de
 ag tráth ina bhfuil riachtanais ag dul i méid.
 Tá sé tugtha le fios arís agus arís eile ag
 eagraíochtaí carthanachta móra agus ag eagraíochtaí na sochaí sibhialta a
 ionadaíonn do bhainc bia, chomh maith le heagraíochtaí a oibríonn le leanaí
 agus le daoine gan dídean, an gá le tacaíocht ón bpobal agus go háirithe ón AE.
 Cuireadh dhá chruinniú ar bun le
 bratchomhlachais ó eagraíochtaí a ionadaíonn ní amháin do na tairbhithe ach do
 na faighteoirí deiridh iarbhír freisin. Ar an iomlán chuir na heagraíochtaí
 fáilte roimh an leathnú is féidir a dhéanamh ar raon feidhme na hionstraime
 chun níos mó ná cabhair bhia a áireamh agus roimh an smaoineamh cur chuige
 duinelárnach a ghlacadh.
 Níl tuairimí na mBallstát ar aon fhocal maidir
 le hionstraim den sórt sin. Thug seacht mBallstát le fios iad a bheith i
 gcoinne leanúint den clár DID thar 2013. Tá áitiú láidir déanta ag Ballstáit
 eile i bhfabhar na scéime. D'eisigh trí Bhallstát déag ráiteas i Nollaig 2011,
 inar iarr siad leanúint den scéim DID i ndiaidh 2013.
 Thug Parlaimint na hEorpa le fios go láidir
 arís agus arís eile a tacaíocht do leanúint den chlár um chabhair bhia ar
 mhaithe le comhtháthú sóisialta níos fearr san Eoraip.
 I Nollaig 2011, scríobh aon
 bhrateagraíocht déag chuig an gCoimisinéir Andor agus chuig an Ard‐Stiúrthóir
 d’Fhostaíocht, Gnóthaí Sóisialta agus Uilechuimsitheacht chun a iarraidh go
 ndéanfaí dul chun cinn i dtreo Straitéise um Easpa Dídine don AE. Ina theannta
 sin, d’iarr Parlaimint na hEorpa straitéis den sórt sin an chéad uair i
 nDearbhú i Scríbhinn (2010) agus ansin i Rún (2011).
 Sa Chomhshocrú le haghaidh Fáis agus Post a
 ghlac an Chomhairle Eorpach an 29 Meitheamh 2012 tugtar dá aire go
 ndéanfaidh Ballstáit, agus moltaí a bhaineann go sonrach le tír ar leith á gcur
 chun feidhme acu, béim ar leith a chur ar dhul i ngleic le dífhostaíocht agus
 ar aghaidh a thabhairt ar iarmhairtí sóisialta na géarchéime go héifeachtach,
 [...agus] bearta éifeachtacha a fhorbairt agus a chur chun feidhme d'fhonn
 bochtaineacht a laghdú agus tacú le grúpaí leochaileacha.
 2.2. Measúnú tionchair
 Bhain an bhuncheist arna scrúdú sa mheasúnú
 tionchair le raon na hionstraime nua. Seo a leanas na roghanna a tugadh faoi
 mheas: (0) gan maoiniú a thabhairt, (1) ionstraim is comharba ar an gclár DID reatha
 a thionscnamh ach í teoranta do dháileadh bia, (2) ionstraim a thionscnamh a
 chomhtháthódh dáileadh bia le tacaíocht do bhearta tionlacain a bheadh ag díriú
 isteach ar chuimsiú sóisialta fhaighteoirí na cabhrach bia, agus (3) ionstraim
 chuimsitheach a thionscnamh d'fhonn tacú le faoiseamh ábhartha i dtaca le bia,
 le hearraí do dhaoine gan dídean agus le hearraí do leanaí a bhfuil díth
 ábhartha orthu mar aon le bearta tionlacain a mbeadh ath‐imeascadh
 sóisialta na ndaoine is díothaí mar aidhm acu.
 Braitheann tionchar glan rogha neamhní ar an
 mbealach a ath‐roinntear na cistí a chuirtear ar fáil. Ach is cinnte go
 nglacfaí leis mar fhianú ar chreimeadh dlúthpháirtíochta san Eoraip nuair atá
 an bhochtaineacht ag dul i méid. I gcomparáid le rogha a haon, is éard atá
 beartaithe le rogha a dó agus níos mó ná sin arís le rogha a trí laghdú a
 dhéanamh ar an gcabhair bhia a dháiltear de réir mar a leithroinntear cuid
 acmhainní ar chineálacha eile gníomhaíochtaí. Ba chóir do na bearta tionlacain,
 áfach, inbhuanaitheacht a chinntiú maidir leis na torthaí a bhaintear amach
 freisin. Is é rogha a trí is fearr mar gurb é is fearr a cheadaíonn roghnú na n‐idirghabhálacha
 a dtabharfar tacaíocht dóibh de réir riachtanas áitiúil.
 3. EILIMINTÍ DLÍ AN TOGRA
 Is cuí gníomhaíocht a dhéanamh ar leibhéal an
 AE de bhonn Airteagal 174 (CFAE) ina bhforáiltear go ndéanfaidh an tAontas
 "a fhorbairt chomhchuí i gcoitinne a chur ar aghaidh" trí "a
 chuid gníomhaíochtaí a fhorbairt agus a shaothrú ar mhaithe lena chomhtháthú
 eacnamaíoch, sóisialta agus críochach a neartú" agus de bhonn Airteagal 175
 (CFAE) ina sainítear ról chistí struchtúracha an AE chun an cuspóir seo a
 bhaint amach agus ina ndéantar foráil maidir le glacadh gníomhaíochtaí áirithe
 lasmuigh de na Cistí Struchtúracha.
 Is gá gníomhú ag leibhéal an AE i bhfianaise
 leibhéal na bochtaineachta agus an eisiaimh shóisialta san Aontas agus i
 bhfianaise na héagsúlachta do‐ghlactha a bhaineann leis an staid reatha
 idir Bhallstáit aonair. Fortromaítear an staid sin leis an ngéarchéim
 eacnamaíoch agus fhioscach, rud a thug mar thoradh uirthi meath ar chomhtháthú
 sóisialta agus maolú ar an seans cuspóir na straitéise ‘Eoraip 2020’ a
 ghnóthú i ndáil leis an gcomhrac in aghaidh bochtaineachta agus eisiaimh
 shóisialta.
 Cabhraíonn tacaíocht airgeadais Eorpach chun
 gníomhaíocht a ghríosú ag an leibhéal náisiúnta, chun iarrachtaí a chomhordú
 agus ionstraimí a fhorbairt agus a thabhairt isteach d'fhonn cuimsiú sóisialta
 a chur chun cinn. Ligeann sé don Aontas ceannasaíocht mhaith a thaispeáint.
 4. IMPLEACHT BHUISÉADACH
 Beartaítear i dtogra an Choimisiúin le
 haghaidh creata airgeadais ilbhliantúil maidir le EUR 2.5 billiún, faoi
 chuimsiú an bheartais chomhtháthaithe, don tréimhse 2014-2020.
 De réir Airteagal 84(3) de Rialachán AE
 Uimh... (RFC), measfar tacaíocht do Bhallstát tríd an gCiste a bheith mar chuid
 de sciar na gCistí Struchtúracha a leithroinntear ar Chiste Sóisialta na
 hEorpa.
 An buiséad atá molta 2014-2020 || EUR billiún
 Beartas comhtháthaithe (Cistí Struchtúracha) Lena mbaineann an Ciste um Chabhair Eorpach do na Daoine is Díothaí || 339 2.5
 *Figiúirí uile i bpraghsanna tairiseacha
 2011
 5. Inneachar an Rialacháin
 5.1. Cuspóirí agus raon feidhme
 Is é cuspóir ginearálta an Chiste um Chabhair
 Eorpach do na Daoine is Díothaí (an Ciste) comhtháthú sóisialta a chur chun
 cinn san Aontas trí chuidiú le gnóthú chuspóir na straitéise Eoraip 2020
 laghdú de 20 milliún ar a laghad a chur ar líon na ndaoine atá i
 mbochtaineacht agus in eisiamh sóisialta nó atá i mbaol a bheith amhlaidh.
 Eascraíonn sainchuspóir as seo tacú le
 scéimeanna náisiúnta a chuireann cúnamh neamh‐airgeadais ar fáil do na
 daoine is díothaí trí eagraíochtaí comhpháirtíochta.
 I dtaca le raon feidhme, tugann an Ciste
 aghaidh ar dhíth bia, ar easpa dídine agus ar dhíth ábhartha leanaí. Is féidir
 le gach Ballstát faoi seach aghaidh a thabhairt ar cheann amháin nó níos mó de
 na cásanna díthe seo. Is féidir leis tacú le bearta tionlacain freisin, rud a
 chomhlánódh tacaíocht ábhartha, agus a chuideodh le hath‐imeascadh na
 ndaoine is díothaí.
 5.2. Daonra incháilithe agus
 spriocdhíriú
 Is iad na daoine is díothaí san Aontas an
 daonra atá i dteideal cúnaimh ábhartha. Beidh an fhreagracht ar na Ballstáit nó
 ar na heagraíochtaí comhpháirtíochta fiú sainmhíniú a thabhairt ar na critéir
 lena n‐aithnítear na daoine is díothaí a dtabharfar cúnamh dóibh de
 thairbhe iad a bheith in áit níos fearr chun an cúnamh a spriocdhíriú agus iad
 ag glacadh riachtanais áitiúla san áireamh.
 Trí shainmhíniú a thabhairt ar na cineálacha
 earraí a dháilfear, eadhon bia nó earraí bunúsacha tomhaltais le haghaidh
 úsáide pearsanta ag daoine gan dídean nó leanaí, áirítear sa Rialachán sásra
 neamhdhíreach le haghaidh spriocdhíriú.
 5.3. Eagraíochtaí Comhpháirtíochta
 Is éard is eagraíochtaí comhpháirtíochta ann
 iad siúd a sheachadann go díreach nó go hindíreach an bia nó na hearraí ar na
 daoine is díothaí. Chun a chinntiú go rannchuideoidh an Ciste le laghdú
 inbhuanaithe bochtaineachta agus le comhtháthú sóisialta a fheabhsú, ní mór do
 na heagraíochtaí comhpháirtíochta féin a sheachadann go díreach an bia nó na
 hearraí tabhairt faoi ghníomhaíochtaí a chomhlánóidh soláthar cúnaimh ábhartha,
 agus imeascadh sóisialta na ndaoine is díothaí mar sprioc acu. Is féidir leis
 an Ciste féin tacú le bearta tionlacain den sórt sin.
 Is féidir leis na húdaráis náisiúnta an bia nó
 na hearraí a cheannach nó a chur ar fáil d'eagraíochtaí comhpháirtíochta nó
 maoiniú a chur ar fáil don eagraíocht chomhpháirtíochta chun an bia nó na
 hearraí a cheannach. Má thugann eagraíocht chomhpháirtíochta faoi cheannach an
 bhia nó na n‐earraí, is féidir léi féin iad sin a sheachadadh nó cúram an
 tseachadta a chur ar eagraíochtaí comhpháirtíochta eile.
 5.4. Forálacha cur chun feidhme
 Cuirfear an Ciste chun feidhme de réir mhúnla
 an bheartais chomhtháthaithe, i.e. trí bhainistíocht chomhroinnte ar bhonn aon
 chláir oibríochtúil amháin de sheacht mbliana in aghaidh an Bhallstáit don
 tréimhse 2014 go 2020.
 Leanann an Rialachán de chur chuige na gcistí
 struchtúracha i dtaca le socruithe cur chun feidhme, rud a thugann cead go
 sonrach do na Ballstáit, más mian leo, na struchtúir, na húdaráis ainmnithe
 agus na nósanna imeachta arna mbunú do Chiste Sóisialta na hEorpa a úsáid, ar
 mhaithe le hualach riaracháin a laghdú maidir le haistriú ón scéim reatha le
 haghaidh dáileadh bia ar na daoine is díothaí go dtí an Ciste nua um Chabhair
 Eorpach do na Daoine is Díothaí. Déantar na forálacha maidir le clárú,
 faireachán, measúnú agus eolas agus cumarsáid a chuíchóiriú agus a shimpliú,
 áfach, chun iad a chur i gcomhréir le sainiúlacht chuspóirí agus spriocdhaonraí
 an Chiste.
 Ceaptar na rialacha incháilitheachta freisin
 chun cineál an Chiste agus na ngníomhaithe éagsúla a bheidh rannpháirteach ina
 chur chun feidhme a chur san áireamh. Go háirithe, déantar foráil sa Rialachán
 maidir le modhanna simplithe costais do thromlach na gcatagóirí caiteachais
 agus osclaítear roghanna do chatagóirí eile.
 Eascraíonn an córas bainistíochta agus
 rialaithe airgeadais freisin ó loighic na gcistí struchtúracha. Lena chois sin,
 rinneadh mionathrú agus simpliú ar roinnt forálacha le go mbeidh siad
 leormhaith do na cineálacha oibríochtaí a dtabharfaidh an Ciste tacaíocht
 dóibh, go háirithe i dtaca le réamh‐mhaoiniú, ábhar na n‐iarratas
 ar íocaíocht arna gcur chuig an gCoimisiún chomh maith le rialú comhréireach.
 Tá acmhainn theoranta ag na heagraíochtaí
 comhpháirtíochta chun na cistí riachtanacha a sholáthar. Mar an gcéanna, is
 féidir go mbeidh deacrachtaí ag na Ballstáit na h‐acmhainní riachtanacha
 a bhailiú chun na hoibríochtaí a réamh‐mhaoiniú. Lena chois sin, is
 cosúil gurb ionann na Ballstáit atá ag tabhairt aghaidh ar na srianta fioscacha
 is mó agus iad ina bhfuil an líon is airde de na daoine is díothaí. Chun tabhairt faoin bhfadhb seo, rud a
 d'fhéadfadh gnóthú chuspóir an Chiste a chur i mbaol, leagtar síos leibhéal an
 réamh‐mhaoinithe ag 11 % den leithdháileadh iomlán ar Bhallstát.
 Ceadóidh sé seo 90 % de chostais fheachtas cabhrach na chéad bliana a
 chumhdach gan cúnamh teicniúil, iompar, costais riaracháin agus bearta
 tionlacain a chur san áireamh.
 2012/0295 (COD)
 Togra le haghaidh
 RIALACHÁIN Ó PHARLAIMINT NA hEORPA AGUS
 ÓN gCOMHAIRLE
 maidir leis an gCiste um Chabhair Eorpach do
 na Daoine is Díothaí
 TÁ PARLAIMINT NA hEORPA AGUS
 COMHAIRLE AN AONTAIS EORPAIGH,
 Ag féachaint don Chonradh ar Fheidhmiú an
 Aontais Eorpaigh, agus go háirithe Airteagal 175(3) de,
 Ag féachaint don togra ón gCoimisiún Eorpach,
 Tar éis an dréachtghníomh reachtach a chur
 chuig na parlaimintí náisiúnta,
 Ag féachaint don tuairim ó Choiste Eacnamaíoch
 agus Sóisialta na hEorpa[1],
 Ag féachaint don tuairim ó Choiste na Réigiún[2],
 Ag gníomhú dóibh i gcomhréir leis an ngnáthnós imeachta
 reachtach,
 De bharr an méid seo a leanas:
 (1) I gcomhréir le conclúidí na
 Comhairle Eorpaí an 17 Meitheamh 2010, lenar glacadh straitéis an Aontais
 maidir le fás cliste, inbhuanaithe agus uilechuimsitheach, tá curtha rompu ag
 an Aontas agus ag na Ballstáit go mbeidh ar a laghad 20 milliún duine níos
 lú i mbaol bochtaineachta agus eisiaimh shóisialta faoi 2020.
 (2) Tá an líon daoine lena
 mbaineann díth ábhartha nó fiú géardhíth ábhartha san Aontas ag méadú agus is
 minic a bhíonn na daoine sin ró‐eisiata chun tairbhiú de bhearta
 gníomhachtúcháin Rialachán (AE) Uimh. [...RFC (Rialachán na
 bhForálacha Coiteanna)], agus, go háirithe, Rialachán (AE) Uimh. [CSE].
 (3) In Airteagal 174 den
 Chonradh foráiltear go ndéanfaidh an tAontas gníomhaíochtaí a fhorbairt agus a
 shaothrú ar mhaithe lena chomhtháthú eacnamaíoch, sóisialta agus críochach a
 neartú, d'fhonn a fhorbairt chomhchuí i gcoitinne a chur ar aghaidh.
 (4) Ba cheart don Chiste um
 Chabhair Eorpach do na Daoine is Díothaí (dá ngairtear ‘an Ciste’ anseo feasta)
 comhtháthú sóisialta a neartú, trí chuidiú le bochtaineacht san Aontas a laghdú
 trí thacú le scéimeanna náisiúnta a thugann cúnamh neamhairgeadais do na daoine
 is díothaí chun díth bia, easpa dídine agus díth ábhartha i measc leanaí a
 mhaolú.
 (5) Faoi Airteagal 317 den
 Chonradh, agus i gcomhthéacs na bainistíochta comhroinnte, ba cheart na
 coinníollacha a shonrú faoina gceadaítear don Choimisiún a fhreagrachtaí a
 fheidhmiú maidir le cur chun feidhme bhuiséad ginearálta an Aontais Eorpaigh
 agus ba cheart freagrachtaí i dtéarmaí chomhar na mBallstát a shoiléiriú. Trí
 na coinníollacha sin ba cheart cur ar chumas an Choimisiúin deimhin a dhéanamh
 de go bhfuil na Ballstáit ag úsáid an Chiste ar mhodh dlíthiúil agus rialta
 agus i gcomhréir le prionsabal na bainistíochta fónta airgeadais de réir
 bhrí Rialachán Uimh. [...] ón gComhairle maidir leis an Rialachán
 Airgeadais is infheidhme maidir le buiséad ginearálta na gComhphobal Eorpach
 (dá ngairtear ‘an Rialachán Airgeadais' anseo feasta)[3].
 (6) Ba
 cheart a áirithiú freisin leis na forálacha sin go gcomhlíonfaidh na
 hoibríochtaí lena dtacófar dlíthe infheidhme an Aontais agus na dlíthe
 infheidhme náisiúnta, go háirithe maidir le sábháilteacht na n‐earraí a
 dháiltear ar na daoine is díothaí.
 (7) Ar
 mhaithe le creat airgeadais iomchuí a leagan amach, ba cheart don Choimisiún,
 trí bhíthin gníomhartha cur chun feidhme, miondealú bliantúil ar acmhainní
 foriomlána de réir Ballstáit a bhunú trí mhodh oibiachtúil agus trédhearcach a
 úsáid a léireodh éagothromaíochtaí i dtéarmaí bochtaineachta agus díthe
 ábhartha.
 (8) I gclár
 oibriúcháin gach Ballstáit ba cheart na cineálacha díthe ábhartha ar gá díriú
 orthu a shainiú agus réasúnú a thabhairt leo agus ba cheart cuspóirí agus
 gnéithe an chúnaimh a sholáthrófar do na daoine is díothaí le tacaíocht
 scéimeanna náisiúnta a thuairisciú. Ba cheart na heilimintí is gá chun cur chun
 feidhme éifeachtach agus éifeachtúil an chláir oibriúcháin a áirithiú a áireamh
 ann chomh maith.
 (9) Chun
 éifeachtacht an Chiste a uasmhéadú, go háirithe maidir le himthosca náisiúnta,
 is cuí nós imeachta le haghaidh leasú féideartha an chláir oibriúcháin a leagan
 amach.
 (10) Tá
 breisluach suntasach ag malartuithe taithí agus dea-chleachtas agus ba cheart
 don Choimisiún scaipeadh den sórt sin a éascú.
 (11) Chun
 faireachán a dhéanamh ar dhul chun cinn i gcur chun feidhme na gclár
 oibriúcháin, ba cheart do na Ballstáit tuarascálacha bliantúla agus deiridh ar
 chur chun feidhme a tharraingt suas agus a thabhairt don Choimisiún ag áirithiú
 ar an gcaoi sin infhaighteacht faisnéise fíor-riachtanaí agus cothrom le dáta.
 Chun na gcríoch céanna, ba cheart don Choimisiún agus do gach Ballstát teacht
 le chéile gach bliain chun athbhreithniú déthaobhach a dhéanamh, ach amháin má
 chomhaontaíonn siad a mhalairt.
 (12) Chun
 cáilíocht agus dearadh gach cláir oibriúcháin a fheabhsú agus chun éifeachtacht
 agus éifeachtúlacht an Chiste a mheas, ba cheart meastóireachtaí ex ante
 agus ex post a dhéanamh. Ba cheart na meastóireachtaí sin a fhorlíonadh
 le suirbhéanna ar na daoine is díothaí a thairbhigh den chlár oibriúcháin,
 agus, más gá, le meastóireachtaí le linn na tréimhse cláraithe. Ba cheart freagrachtaí na mBallstát agus an Choimisiúin maidir leis an
 méid sin a shonrú.
 (13) Tá sé de cheart ag saoránaigh
 eolas a bheith acu faoin gcaoi a ndéantar acmhainní airgeadais an Aontais a
 infheistiú agus faoi thorthaí an infheistithe sin. »Ar mhaithe le scaipeadh leathan
 faisnéise faoi éachtaí an Chiste agus chun inrochtaineacht agus trédhearcacht
 na ndeiseanna cistiúcháin a áirithiú, ba cheart rialacha mionsonraithe maidir
 le faisnéis agus cumarsáid a leagan amach, go háirithe i ndáil le freagrachtaí
 na mBallstát agus na dtairbhithe.
 (14) Tá feidhm ag reachtaíocht an
 Aontais maidir le cosaint daoine aonair i ndáil le sonraí pearsanta a
 phróiseáil agus saorghluaiseacht na sonraí sin, go háirithe
 Treoir 95/46/CE ó Pharlaimint na hEorpa agus ón gComhairle an
 24 Deireadh Fómhair 1995 maidir le cosaint daoine aonair i ndáil le
 próiseáil sonraí pearsanta agus saorghluaiseacht[4] na sonraí sin.
 (15) Is gá uasleibhéal
 cómhaoiniúcháin ón gCiste chuig na cláir oibriúcháin a bhunú chun go mbeadh
 éifeacht iolraitheach ag acmhainní an Aontais agus aghaidh á tabhairt ag an am
 céanna ar staid na mBallstát a bhfuil deacrachtaí buiséadacha sealadacha rompu.
 (16) Ba cheart
 rialacha aonfhoirmeacha agus cothroma maidir leis an tréimhse incháilitheachta,
 oibríochtaí agus caiteachas le haghaidh an Chiste a chur i bhfeidhm ar fud an
 Aontais. »Ba cheart nádúr sonrach chuspóirí agus spriocdhaonraí an Chiste a
 léiriú leis na coinníollacha incháilitheachta, go háirithe trí choinníollacha
 iomchuí incháilitheachta na n‐oibríochtaí chomh maith le cineálacha
 tacaíochta agus rialacha agus coinníollacha maidir le haisíocaíocht.
 (17) Sa [Togra
 le haghaidh] Rialacháin ó Pharlaimint na hEorpa agus ón gComhairle lena
 mbunaítear comheagraíocht na margaí i dtáirgí talmhaíochta (Rialachán maidir le
 CEM Aonair)[5] foráiltear go bhféadfar
 táirgí arna gceannach faoi idirghabháil phoiblí a dhiúscairt trína gcur ar fáil
 don scéim um dháileadh bia ar na daoine is díothaí san Aontas má fhorálann an
 scéim amhlaidh. Ag brath ar na himthosca, i bhfianaise go bhféadfadh an rogha
 bia a fháil ó úsáid, próiseáil nó díol na stoc sin a bheith ar an rogha ab
 fhearr ó thaobh na heacnamaíochta de, is cuí foráil a dhéanamh maidir leis an
 bhféidearthacht sin sa Rialachán seo. Ba cheart na suimeanna a dhíorthaítear ó
 idirbheart a bhaineann leis na stoic a úsáid chun sochair na ndaoine is díothaí
 agus níor cheart iad a chur i bhfeidhm chun oibleagáid na mBallstát maidir le
 cómhaoiniú an chláir a laghdú. Ar mhaithe leis an úsáid is éifeachtúla agus is
 féidir de na stoic idirghabhála agus na fáltais a thig astu a áirithiú, ba
 cheart don Choimisiún, i gcomhréir le hAirteagal 19(e) de Rialachán
 (AE) Uimh. [CEM], gníomhartha cur chun feidhme a ghlacadh lena
 mbunófar nósanna imeachta trína bhféadfar na táirgí sna stoic idirghabhála a
 úsáid, a phróiseáil nó a dhíol chun críocha an chláir um chabhair do na daoine
 is díothaí.
 (18) Is gá na
 cineálacha gníomhaíochtaí is féidir a dhéanamh mar chúnamh teicniúil le
 tacaíocht ón gCiste ar thionscnamh an Choimisiúin agus na mBallstát a shonrú.
 (19) I
 gcomhréir le prionsabail na bainistíochta comhroinnte, ba cheart an
 phríomhfhreagracht a bheith ar na Ballstáit, trína gcórais bhainistíochta agus
 rialaithe, as cur chun feidhme agus rialú a gcláir oibriúcháin.
 (20) Ba cheart
 do na Ballstáit bearta leormhaithe a ghlacadh chun bunú agus feidhmiú cuí a
 gcóras bainistíochta agus rialaithe a áirithiú d’fhonn úsáid dhlíthiúil agus
 rialta an Chiste a dhearbhú. Ba cheart, dá bhrí sin, oibleagáidí na mBallstát
 maidir le córais bhainistíochta agus rialaithe a gcláir oibriúcháin, agus maidir
 le cosc, brath agus ceartú neamhrialtachtaí agus sáruithe dhlí an Aontais a
 shonrú.
 (21) Ba cheart
 do na Ballstáit údarás bainistíochta, údarás deimhniúcháin agus údarás
 iniúchóireachta atá neamhspleách ó thaobh feidhme a ainmniú le haghaidh a
 gcláir oibriúcháin. Chun solúbthacht a sholáthar do Bhallstáit i gcur ar bun
 córas rialaithe, is cuí an rogha a thabhairt feidhmeanna an údaráis
 deimhniúcháin a bheith á gcur i gcrích ag an údarás bainistíochta. Ina theannta
 sin, ba cheart cead a bheith ag na Ballstáit comhlachtaí idirmheánacha a
 ainmniú chun cúraimí áirithe de chuid an údaráis bhainistíochta nó de chuid an
 údaráis deimhniúcháin a dhéanamh. Sa chás sin, ba cheart
 do na Ballstáit freagrachtaí agus feidhmeanna na gcomhlachtaí sin a leagan síos
 go soiléir.
 (22) Is ar an údarás bainistíochta
 a bheidh an phríomhfhreagracht as an gCiste a chur chun feidhme go héifeachtach
 agus héifeachtúil agus, ar an dóigh sin, comhlíonfaidh sé líon suntasach
 feidhmeanna a bhaineann le bainistiú clár oibriúcháin agus faireachán orthu, le
 bainistíocht airgeadais agus rialuithe, chomh maith le roghnú tionscadal. Ba
 cheart a fhreagrachtaí agus a fheidhmeanna a leagan amach.
 (23) Ba cheart don údarás
 deimhniúcháin iarratais ar íocaíocht a tharraingt suas agus iad a chur faoi
 bhráid an Choimisiúin. Ba cheart dó na cuntais bhliantúla a tharraingt suas
 agus iomláine, cruinneas agus fírinneacht na gcuntas sin a dheimhniú agus a
 dheimhniú go gcomhlíonfaidh an caiteachas arna iontráil sna cuntais rialacha
 infheidhme an Aontais agus na rialacha infheidhme náisiúnta. Ba cheart a
 fhreagrachtaí agus a fheidhmeanna a leagan amach.
 (24) Ba cheart don údarás
 iniúchóireachta a áirithiú go ndéanfar iniúchtaí ar na córais bhainistíochta
 agus rialaithe, ar shampla iomchuí oibríochtaí agus ar na cuntais bhliantúla.
 Ba cheart a fhreagrachtaí agus a fheidhmeanna a leagan amach.
 (25) Gan dochar do chumhachtaí an
 Choimisiúin maidir le rialú airgeadais, ba cheart an comhar idir na Ballstáit
 agus an Coimisiún faoi chuimsiú an Rialacháin seo a áirithiú agus ba cheart
 critéir a bhunú a chuirfidh ar chumas an Choimisiúin, i gcomhthéacs a
 straitéise chun córais náisiúnta a rialú, an leibhéal urrúis ar cheart dó a
 fháil ó chomhlachtaí iniúchóireachta náisiúnta a chinneadh.
 (26) Ba cheart cumhachtaí agus freagrachtaí
 an Choimisiúin a leagan síos maidir le feidhmiú éifeachtach na gcóras
 bainistíochta agus rialaithe a fhíorú, agus maidir le gníomhaíocht a cheangal
 ar Bhallstát. Ba cheart go mbeadh sé de chumhacht ag an gCoimisiún freisin
 iniúchtaí a dhéanamh dírithe ar na saincheisteanna a bhaineann le bainistíocht
 fhónta airgeadais chun teacht ar chonclúidí faoi fheidhmíocht an Chiste.
 (27) Ba cheart gealltanais
 bhuiséadacha an Aontais a chur i bhfeidhm gach bliain. Ar mhaithe le
 bainistíocht éifeachtach clár a áirithiú, is gá comhrialacha a leagan síos
 maidir le hiarrataí ar íocaíochtaí eatramhacha, íocaíocht an iarmhéid
 bhliantúil agus íocaíocht an iarmhéid deiridh.
 (28) D’fhonn urrús réasúnta a
 áirithiú don Choimisiún, ba cheart an t‐iarratas ar íocaíocht eatramhach
 a aisíoc ar ráta 90 % den chaiteachas incháilithe arna áireamh san
 iarratas ar íocaíocht.
 (29) Ach réamh‐mhaoiniú a
 dhéanamh ag tús an chláir oibriúcháin ba cheart a áirithiú gur féidir leis an
 mBallstát tacaíocht a thabhairt do na tairbhithe i gcur chun feidhme na n‐oibríochtaí
 ón uair a ghlactar an clár oibriúcháin. Ba cheart an réamh‐mhaoiniú sin a
 úsáid go heisiach chun na críche seo agus ba cheart dóthain cistiúcháin a
 thabhairt do na tairbhithe chun tús a chur le hoibríocht chomh luath is a roghnófar
 é.
 (30) Chun
 leasanna airgeadais an Aontais a chosaint, ba cheart bearta a bheith ann a
 bhfuil teorainn ama leo agus a chuirfidh ar chumas an oifigigh údarúcháin trí
 tharmligean íocaíochtaí a stopadh i gcás inarb ann d’fhianaise go bhfuil
 easnamh suntasach i bhfeidhmiú an chórais bhainistíochta agus rialaithe,
 d’fhianaise ar neamhrialtachtaí a bhaineann le hiarratas ar íocaíocht nó
 d’fhianaise ar mhainneachtain doiciméid a chur isteach chun críche scrúdú a
 dhéanamh ar chuntais agus glacadh leo.
 (31) Chun
 leasanna airgeadais an Aontais a chosaint agus na hacmhainní a sholáthar chun
 cur chun feidhme éifeachtach na gclár a áirithiú, ba cheart bearta a bheith ann
 lena gceadaítear don Choimisiún íocaíochtaí a fhionraí.
 (32) Lena
 áirithiú go ndéanfar caiteachas arna chómhaoiniú ag buiséad an Aontais i
 mbliain airgeadais ar leith a úsáid i gcomhréir leis na rialacha is infheidhme,
 ba cheart creat cuí a chruthú le haghaidh scrúdú na gcuntas agus glacadh leo.
 Faoin gcreat sin, ba cheart do na comhlachtaí ainmnithe, i ndáil leis an gclár
 oibriúcháin, dearbhú bainistíochta agus na cuntais bhliantúla dheimhnithe ag
 gabháil leis, achoimre bhliantúil ar na tuarascálacha iniúchóireachta deiridh
 agus ar rialuithe arna gcur i gcrích agus tuairim neamhspleách iniúchóireachta
 agus tuarascáil rialaithe, a chur faoi bhráid an Choimisiúin.
 (33) Is gá an
 nós imeachta mionsonraithe maidir le scrúdú a dhéanamh ar chuntais agus glacadh
 leo go bliantúil a shonrú, ar nós imeachta é is infheidhme maidir leis an
 gCiste, chun bunús soiléir agus deimhneacht dhlíthiúil a áirithiú do na
 socruithe sin. Tá sé tábhachtach foráil a dhéanamh go mbeidh deis theoranta ag
 an mBallstát foráil a shainiú ina chuntais bhliantúla maidir le méid atá faoi
 réir nós imeachta leanúnaigh leis an údarás iniúchóireachta.
 (34) Chun
 buiséad an Aontais a chosaint, agus chun deimhneacht dhlíthiúil a thabhairt don
 Bhallstát, is cuí socruithe agus nósanna imeachta sonracha a leagan síos maidir
 le ceartuithe airgeadais a dhéanfaidh Ballstáit agus an Coimisiún, agus go
 háirithe na himthosca a shainiú faoinar féidir ceartú airgeadais a theacht as
 sáruithe ar dhlí infheidhme an Aontais nó dlí infheidhme náisiúnta.
 (35) Ba cheart
 minicíocht iniúchtaí ar oibríochtaí a bheith comhréireach le méid thacaíocht an
 Aontais ón gCiste. Go háirithe, ba cheart líon na n‐iniúchtaí a dhéantar
 a laghdú i gcás nach mó ná EUR 100 000 an caiteachas incháilithe
 iomlán le haghaidh oibríochta. Dá ainneoin sin, ba cheart go mbeifí in ann
 iniúchtaí a dhéanamh tráth ar bith i gcás ina bhfuil fianaise ann ar
 neamhrialtacht nó ar chalaois, nó mar chuid de shampla iniúchóireachta. Le go
 mbeidh leibhéal na hiniúchóireachta a dhéanann an Coimisiún comhréireach leis
 an riosca, ba cheart don Choimisiún a bheith in ann a chuid oibre
 iniúchóireachta a laghdú i ndáil le cláir oibriúcháin i gcás nach bhfuil aon
 easnaimh shuntasacha ann nó i gcás inar féidir brath ar an údarás
 iniúchóireachta. Ina theannta sin, ba cheart cuspóir agus
 gnéithe spriocdhaonraí an Chiste a chur san áireamh go hiomlán i raon feidhme
 na n‐iniúchtaí.
 (36) Chun
 smacht airgeadais a áirithiú, is cuí sainiú a dhéanamh ar na socruithe maidir
 le cuid ar bith den ghealltanas buiséadach a shaoradh i gclár oibriúcháin, go
 háirithe i gcás ina bhféadfar méid a eisiamh ón saoradh sin, go háirithe nuair
 a bhíonn moill ar chur chun feidhme mar thoradh ar imthosca atá neamhspleách ar
 an bpáirtí lena mbaineann, ar imthosca neamhghnácha iad nó ar imthosca iad nach
 féidir a thuar agus nach féidir a n‐iarmhairtí a sheachaint d’ainneoin na
 dúthrachta a caitheadh.
 (37) Chun
 eilimintí neamhriachtanacha áirithe an Rialacháin seo a fhorlíonadh agus a
 leasú, ba cheart an chumhacht a tharmligean chuig an gCoimisiún gníomhartha a
 ghlacadh i gcomhréir le hAirteagal 290 den Chonradh, i ndáil le
 freagrachtaí na mBallstát maidir leis an nós imeachta chun neamhrialtachtaí a
 thuairisciú agus suimeanna a íocadh go míchuí a ghnóthú, na rialacha
 mionsonraithe chun faisnéis faoi oibríochtaí a mhalartú, na socruithe maidir le
 rian iniúchóireachta leordhóthanaí, na coinníollacha maidir le hiniúchtaí
 náisiúnta, na critéir ainmniúcháin le haghaidh údarás bainistíochta agus údarás
 deimhniúcháin, aithint na n‐iompróirí sonraí a nglactar go coitianta leo,
 agus na critéir maidir le bunú leibhéal an cheartaithe airgeadais a bheidh le
 cur i bhfeidhm. Tá sé thar a bheith tábhachtach go gcuirfidh an Coimisiún
 comhairliúcháin iomchuí i gcrích le linn a chuid oibre ullmhúcháin, lena n‐áirítear
 le saineolaithe.
 (38) Agus
 gníomhartha tarmligthe á n‐ullmhú agus á dtarraingt suas aige, ba cheart
 don Choimisiún a áirithiú go ndéanfar doiciméid ábhartha a chur chuig
 Parlaimint na hEorpa agus chuig an gComhairle, ar bhealach comhuaineach,
 tráthúil agus iomchuí.
 (39) Ba cheart
 a thabhairt de chumhacht don Choimisiún, trí bhíthin gníomhartha cur chun
 feidhme, cinntí a ghlacadh ina leagfar amach an miondealú bliantúil ar
 acmhainní foriomlána de réir Ballstáit, cinntí ina leagfar amach leithdháiltí
 bliantúla airgeadais do gach Ballstát, cinntí lena nglacfar cláir oibriúcháin,
 cinntí lena gcuirtear íocaíochtaí ar fionraí, cinntí maidir le ceartuithe
 airgeadais agus, i gcás saoradh, cinntí chun cinntí lena nglactar cláir a
 leasú.
 (40) Chun
 coinníollacha aonfhoirmeacha a áirithiú le haghaidh chur chun feidhme an
 Rialacháin seo, ba cheart na cumhachtaí cur chun feidhme a bhaineann leis an
 teimpléad do na tuarascálacha bliantúla agus deiridh ar chur chun feidhme agus
 liosta na gcomhtháscairí, an teimpléad don suirbhé struchtúrtha ar fhaighteoirí
 deiridh, an córas malartaithe leictreonaigh sonraí idir an Ballstát agus an
 Coimisiún, an teimpléad don dearbhú bainistíochta, na samhlacha le haghaidh na
 straitéise iniúchóireachta, tuairim agus tuarascáil bhliantúil ar rialú agus an
 mhodheolaíocht i gcomhair an mhodha shamplála, na rialacha maidir le húsáid
 sonraí arna mbailiú le linn iniúchtaí, agus a bhaineann leis an teimpléad
 d’iarratais ar íocaíocht, ba cheart na cumhachtaí sin a fheidhmiú i gcomhréir
 le Rialachán (AE) Uimh. 182/2011 ó Pharlaimint na hEorpa agus ón
 gComhairle an 16 Feabhra 2011 lena leagtar síos na rialacha agus na
 prionsabail ghinearálta a bhaineann leis na sásraí maidir le rialú ag na
 Ballstáit ar fheidhmiú cumhachtaí cur chun feidhme ag an gCoimisiún[6].
 (41) Sa
 Rialachán seo urramaítear cearta bunúsacha agus comhlíontar na prionsabail a
 aithnítear go háirithe i gCairt um Chearta Bunúsacha an Aontais Eorpaigh, lena n‐áirítear
 meas ar dhínit an duine agus ar an saol príobháideach agus teaghlaigh, an ceart
 um chosaint sonraí pearsanta, cearta an linbh, cearta daoine scothaosta,
 comhionannas idir fir agus mná agus cosc ar idirdhealú. Ní
 foláir an Rialachán seo a chur i bhfeidhm de réir na gceart agus na bprionsabal
 sin.
 (42) Ós rud é nach féidir cuspóir
 an Rialacháin seo, eadhon comhtháthú sóisialta a fheabhsú san Aontas agus
 cuidiú leis an gcomhrac in aghaidh na bochtaineachta agus an eisiaimh
 shóisialta, a bhaint amach go leordhóthanach ar leibhéal na mBallstát agus gur
 fearr is féidir é a bhaint amach ar leibhéal an Aontais, féadfaidh an tAontas
 bearta a ghlacadh i gcomhréir le prionsabal na coimhdeachta mar atá leagtha
 amach in Airteagal 5 den Chonradh ar an Aontas Eorpach. I gcomhréir
 le prionsabal na comhréireachta, mar atá leagtha amach san Airteagal sin, ní
 théann an Rialachán seo thar a bhfuil riachtanach chun an cuspóir sin a bhaint
 amach,
 TAR ÉIS AN RIALACHÁN SEO A
 GHLACADH:
 TEIDEAL I. FORÁLACHA GINEARÁLTA
 Airteagal 1
 Ábhar
 1. Leis an Rialachán seo
 bunaítear an Ciste um Chabhair Eorpach do na Daoine is Díothaí (dá ngairtear
 ‘an Ciste’ anseo feasta) don tréimhse ón 1 Eanáir 2014 go dtí an 31 Nollaig 2020
 agus cinntear cuspóirí an Chiste, raon feidhme a thacaíochta, na hacmhainní
 airgeadais atá ar fáil agus na critéir maidir lena leithdháileadh agus leagtar
 síos ann na rialacha is gá chun éifeachtacht an Chiste a áirithiú.
 Airteagal 2
 Sainmhínithe
 Beidh feidhm ag na sainmhínithe seo a leanas:
 (1)
 ciallaíonn ‘daoine is díothaí’ daoine corpartha,
 cibé acu daoine aonair, teaghlaigh nó grúpaí comhdhéanta de na daoine sin, ar
 suíodh a ngá le cúnamh de réir na gcritéar oibiachtúil a ghlac na húdaráis
 inniúla náisiúnta nó a shainigh na heagraíochtaí comhpháirtíochta agus a
 d’fhormheas na húdaráis inniúla sin;
 (2)
 ciallaíonn ‘eagraíochtaí comhpháirtíochta’
 comhlachtaí poiblí nó eagraíochtaí neamhbhrabúis a sheachadann an bia nó na
 hearraí go díreach nó go hindíreach trí eagraíochtaí comhpháirtíochta eile ar
 na daoine is díothaí agus ar roghnaigh na t‐údarás bainistíochta a n‐oibríochtaí
 i gcomhréir le hAirteagal 29(3)(b);
 (3)
 ciallaíonn ‘scéimeanna náisiúnta’ aon scéim ag a
 bhfuil, ar a laghad go páirteach, na cuspóirí céanna agus atá ag an gCiste agus
 atá á cur chun feidhme ar leibhéal náisiúnta, réigiúnach nó áitiúil ag
 comhlachtaí poiblí nó eagraíochtaí neamhbhrabúis;
 (4)
 ciallaíonn ‘oibríocht’ tionscadal, conradh, nó
 gníomhaíocht arna roghnú ag údarás bainistíochta an chláir oibriúcháin lena
 mbaineann, nó faoina chúram, agus a chuireann le cuspóirí an chláir oibriúcháin
 lena mbaineann sé;
 (5)
 ciallaíonn ‘oibríocht lánchríochnaithe' oibríocht
 atá lánchríochnaithe go fisiceach nó curtha chun feidhme go hiomlán agus a
 bhfuil na híocaíochtaí gaolmhara go léir ina leith íoctha ag tairbhithe agus an
 tacaíocht ón gclár oibriúcháin comhfhreagrach íoctha leis na tairbhithe;
 (6)
 ciallaíonn ‘tairbhí’ comhlacht poiblí nó
 príobháideach, atá freagrach as oibríochtaí a thionscnamh nó as oibríochtaí a
 thionscnamh agus a chur chun feidhme;
 (7)
 ciallaíonn ‘faighteoir deiridh’ na daoine is
 díothaí a fhaigheann bia nó earraí agus/nó a thairbhíonn de na bearta
 tionlacain;
 (8)
 ciallaíonn ‘tacaíocht phoiblí’ aon tacaíocht
 airgeadais arna tabhairt d’oibríocht a thionscnaítear as buiséad údarás poiblí
 náisiúnta, réigiúnach nó áitiúil, as buiséad an Aontais a bhaineann leis an
 gCiste, as buiséad comhlachtaí faoi rialú an dlí phoiblí nó as buiséad
 comhlachas údarás poiblí nó aon chomhlachta faoi rialú an dlí phoiblí de réir
 bhrí Airteagal 1(9) de Threoir 2004/18/CE ó Pharlaimint na hEorpa
 agus ón gComhairle;
 (9)
 ciallaíonn ‘comhlacht idirmheánach’ aon chomhlacht
 poiblí nó príobháideach a ghníomhaíonn faoi chúram údaráis bhainistíochta nó
 deimhniúcháin, nó a dhéanann dualgais a chomhall ar son údaráis den sórt sin i
 ndáil leis na hoibríochtaí a chuireann na tairbhithe chun feidhme;
 (10)
 ciallaíonn ‘bliain chuntasaíochta’ an tréimhse ón 1 Iúil
 go dtí an 30 Meitheamh, ach amháin sa chéad bhliain chuntasaíochta, tráth a
 gciallaíonn sé an tréimhse ón dáta tosaigh maidir le hincháilitheacht an
 chaiteachais go dtí an 30 Meitheamh 2015, agus beidh an bhliain chuntasaíochta deiridh idir an 1 Iúil 2022
 agus an 30 Meitheamh 2023;
 (11)
 ciallaíonn ‘bliain airgeadais’ an tréimhse ón 1
 Eanáir go dtí an 31 Nollaig.
 Airteagal 3
 Cuspóirí
 Leis an gCiste, déanfar comhtháthú sóisialta a
 chur chun cinn san Aontas trí chuidiú leis an sprioc maidir le laghdú
 bochtaineachta a bhaint amach i gcomhréir leis an straitéis ‘Eoraip 2020’,
 eadhon go mbeidh 20 milliún duine níos lú i mbaol bochtaineachta agus
 eisiaimh shóisialta. Cuideoidh an Ciste le baint amach an
 chuspóra shonraigh maidir leis na cineálacha is measa bochtaineachta san Aontas
 a laghdú trí chúnamh neamhairgeadais a thabhairt do na daoine is díothaí. Déanfar an cuspóir seo a thomhas tríd an líon daoine a fhaigheann
 cúnamh ón gCiste.
 Airteagal 4
 Raon feidhme
 na tacaíochta
 1. Tacóidh an Ciste le
 scéimeanna náisiúnta trína ndéantar earraí bia agus bunearraí tomhaltais
 d’úsáid phearsanta daoine gan dídean nó leanaí a dháileadh ar na daoine is
 díothaí trí eagraíochtaí comhpháirtíochta arna roghnú ag na Ballstáit.
 2. Féadfaidh an Ciste tacú le
 bearta tionlacain, a chomhlánóidh an soláthar bia agus earraí, agus cuideofar
 le cuimsiú sóisialta na ndaoine is díothaí.
 3. Leis an gCiste cuirfear
 foghlaim fhrithpháirteach, líonrú agus scaipeadh dea‐chleachtas chun cinn
 i réimse an chúnaimh neamhairgeadais do na daoine is díothaí.
 Airteagal 5
 Na prionsabail
 (1)
 Déanfar an chuid de bhuiséad an Aontais atá leithdháilte
 ar an gCiste a chur chun feidhme faoi chuimsiú na bainistíochta comhroinnte
 idir na Ballstáit agus an Coimisiún, i gcomhréir le hAirteagal 55(1)(b)
 den Rialachán Airgeadais, cé is moite de chúnamh teicniúil ar thionscnamh an
 Choimisiúin, a chuirfear chun feidhme faoi chuimsiú na bainistíochta dírí i
 gcomhréir le hAirteagal 55(1)(a) den Rialachán Airgeadais.
 (2)
 Áiritheoidh an Coimisiún agus na Ballstáit go
 mbeidh an tacaíocht ón gCiste comhsheasmhach le beartais agus le tosaíochtaí an
 Aontais agus go gcomhlánóidh sí ionstraimí eile an Aontais.
 (3)
 Cuirfear tacaíocht ón gCiste chun feidhme i
 ndlúthchomhar leis an gCoimisiún agus leis na Ballstáit.
 (4)
 Beidh na Ballstáit agus na comhlachtaí arna n‐ainmniú
 acu chun na críche sin freagrach as cláir oibriúcháin a chur chun feidhme agus
 as a gcúraimí faoin Rialachán seo a chomhlíonadh i gcomhréir le creat
 institiúideach, dlí agus airgeadais an Bhallstáit agus faoi réir chomhlíonadh
 an Rialacháin seo.
 (5)
 Agus aird á tabhairt ar an leibhéal tacaíochta arna
 leithdháileadh, cuirfear prionsabal na comhréireachta san áireamh sna socruithe
 maidir le cur chun feidhme agus úsáid an Chiste, agus go háirithe sna socruithe
 maidir leis na hacmhainní airgeadais agus riaracháin is gá maidir le
 tuairisciú, meastóireacht, bainistíocht agus rialú.
 (6)
 I gcomhréir lena bhfreagrachtaí faoi seach,
 áiritheoidh an Coimisiún agus na Ballstáit comhordú le Ciste Sóisialta na
 hEorpa, agus le beartais agus ionstraimí eile de chuid an Aontais.
 (7)
 Déanfaidh an Coimisiún, na Ballstáit agus na
 tairbhithe prionsabal na bainistíochta fónta airgeadais a chur i bhfeidhm
 de réir Airteagal 26 den Rialachán Airgeadais.
 (8)
 Déanfaidh an Coimisiún agus na Ballstáit
 éifeachtacht an Chiste a áirithiú, go háirithe trí fhaireachán, trí thuairisciú
 agus trí mheastóireacht.
 (9)
 Comhlíonfaidh an Coimisiún agus na Ballstáit a róil
 faoi seach maidir leis an gCiste chun an t‐ualach riaracháin ar
 thairbhithe a laghdú.
 (10)
 Áiritheoidh an Coimisiún agus na Ballstáit go
 ndéanfar comhionannas idir fir agus mná agus comhtháthú ghné na hinscne a chur
 chun cinn le linn na gcéimeanna éagsúla i gcur chun feidhme an Chiste.
 Glacfaidh na Ballstáit agus an Coimisiún céimeanna iomchuí chun aon idirdhealú
 atá bunaithe ar inscne, ar thionscnamh ciníoch nó eitneach, ar reiligiún nó ar
 chreideamh, ar mhíchumas, ar aois nó ar thrasuíomh gnéasach a chosc agus
 rochtain á fháil ar an gCiste.
 (11)
 Comhlíonfaidh na hoibríochtaí a mhaoineofar tríd an
 gCiste an dlí náisiúnta is infheidhme agus dlí an Aontais is infheidhme. Go
 háirithe, ní fhéadfar an Ciste a úsáid ach amháin chun tacú le dáileadh bia nó
 earraí atá i gcomhréir le reachtaíocht an Aontais maidir le sábháilteacht
 táirgí tomhaltais
 (12)
 Roghnóidh na Ballstáit agus na tairbhithe na táirgí
 bia agus na hearraí ar bhonn critéar oibiachtúil. Cuirfear gnéithe aeráide agus
 comhshaoil san áireamh chomh maith sna critéir roghnúcháin do tháirgí bia, agus
 i gcás inar cuí d’earraí, go háirithe d’fhonn cur amú bia a laghdú.
 TEIDEAL II ACMHAINNÍ AGUS CLÁRÚ
 Airteagal 6
 Acmhainní
 foriomlána
 1. EUR 2 500 000 000 de
 réir phraghsanna 2011 a bheidh sna hacmhainní foriomlána a bheidh ar fáil le
 haghaidh gealltanais bhuiséadaigh ón gCiste i leith na tréimhse 2014 go 2020, i
 gcomhréir leis an miondealú bliantúil atá leagtha amach in Iarscríbhinn II.
 2. Chun críocha cláraithe agus
 áirimh ina dhiaidh sin i mbuiséad ginearálta an Aontais, déanfar méid na n‐acmhainní
 a innéacsú ag 2 % in aghaidh na bliana.
 3. Glacfaidh
 an Coimisiún cinneadh, trí bhíthin gníomhartha cur chun feidhme, ina leagfar
 amach miondealú bliantúil ar na hacmhainní foriomlána de réir Ballstáit, i
 gcomhréir le hAirteagal 84(5) de Rialachán (AE) Uimh... (RFC), gan
 dochar do mhír 4 den Airteagal seo, agus na táscairí seo a leanas arna
 mbunú ag Eurostat á gcur san áireamh:
 (a)
 an daonra lena mbaineann géardhíth ábhartha;
 (b)
 an daonra a mhaireann i dteaghlach ísealdéine
 oibre.
 4. Déanfar 0.35 % de na
 hacmhainní foriomlána a leithdháileadh ar chúnamh teicniúil ar thionscnamh an
 Choimisiúin.
 Airteagal 7
 Clár
 oibriúcháin
 1. Laistigh de thrí mhí ó
 theacht i bhfeidhm an Rialacháin seo, cuirfidh gach Ballstát clár oibriúcháin
 faoi bhráid an Choimisiúin lena gcumhdófar an tréimhse idir an
 1 Eanáir 2014 agus an 31 Nollaig 2020 agus ina mbeidh na
 míreanna seo a leanas:
 (a)
 sainaithint ar na cineálacha díthe ábhartha a
 bhfuiltear chun díriú orthu faoin gclár oibriúcháin agus réasúnú a thabhairt
 lena roghnú, agus tuairisc ar gach cineál díthe ábhartha a ndírítear air, ar
 phríomh‐shaintréithe agus ar chuspóirí an dáilte bia nó earraí agus na
 bearta tionlacain a bhfuiltear chun foráil a dhéanamh ina leith, ag féachaint
 do thorthaí na meastóireachta ex-ante arna cur i gcrích i gcomhréir le hAirteagal 14;
 (b)
 tuairisc ar an scéim náisiúnta chomhfhreagrach nó
 na scéimeanna náisiúnta comhfhreagracha i gcás gach cineáil díthe ábhartha a
 ndírítear air
 (c)
 tuairisc ar an sásra lena socraítear na critéir
 incháilitheachta maidir leis na daoine is díothaí, difreáilte más gá de réir an
 chineáil díthe ábhartha a ndírítear air;
 (d)
 na critéir maidir le roghnú oibríochtaí agus
 tuairisc ar an sásra roghnúcháin, difreáilte más gá de réir an chineáil díthe
 ábhartha a ndírítear air;
 (e)
 na critéir maidir le roghnú eagraíochtaí
 comhpháirtíochta difreáilte más gá de réir an chineáil díthe ábhartha a
 ndírítear air.
 (f)
 tuairisc ar an sásra a úsáidtear le comhlántacht le
 Ciste Sóisialta na hEorpa a áirithiú;
 (g)
 tuairisc ar na forálacha maidir le cur chun feidhme
 an chláir oibriúcháin ina sainaithnítear an t‐údarás bainistíochta, an t‐údarás
 deimhniúcháin i gcás inar infheidhme, an t‐údarás iniúchóireachta agus an
 comhlacht lena bhfuil íocaíochtaí le déanamh ag an gCoimisiún agus tuairisc ar
 an nós imeachta faireacháin;
 (h)
 tuairisc ar na bearta a dhéantar chun go mbeidh na
 húdaráis inniúla réigiúnacha, áitiúla agus údaráis phoiblí eile chomh maith le
 comhlachtaí a dhéanann ionadaíocht thar ceann na sochaí sibhialta agus
 comhlachtaí atá freagrach as comhionannas agus neamh‐idirdhealú a chur
 chun cinn, chun go mbeidh siad rannpháirteach in ullmhú an chláir oibriúcháin;
 (i)
 tuairisc ar an úsáid atá beartaithe a bhaint as
 cúnamh teicniúil i gcomhréir le hAirteagal 25(2), lena n‐áirítear
 gníomhaíochtaí chun acmhainní riaracháin na dtairbhithe a threisiú i ndáil le
 cur chun feidhme an chláir oibriúcháin;
 (j)
 plean maoiniúcháin ina mbeidh na táblaí seo a
 leanas:
 (i) tábla ina sonrófar le haghaidh gach
 bliana, i gcomhréir le hAirteagal 18, méid an leithreasaithe airgeadais
 atá beartaithe don tacaíocht ón gCiste agus an cómhaoiniú i gcomhréir le hAirteagal 18;
 (ii) tábla ina sonrófar, le haghaidh na
 tréimhse cláraithe iomláine, méid an leithreasaithe airgeadais iomláin i ndáil
 le tacaíocht ón gclár oibriúcháin le haghaidh gach cineáil díthe ábhartha a
 ndírítear air chomh maith leis na bearta tionlacain comhfhreagracha.
 Tabharfaidh na heagraíochtaí comhpháirtíochta dá
 dtagraítear i bpointe (e) agus a sheachadann an bia nó na hearraí go díreach
 iad féin, tabharfaidh siad faoi ghníomhaíochtaí a chomhlánóidh soláthar cúnaimh
 ábhartha, lena ndíreofar ar chuimsiú sóisialta na ndaoine is díothaí, cibé acu
 a thacaíonn an Ciste leis na gníomhaíochtaí sin nó nach dtacaíonn.
 2. Is iad na Ballstáit nó aon
 údarás arna ainmniú acu i gcomhar leis na húdaráis inniúla réigiúnacha, áitiúla
 agus údaráis phoiblí eile chomh maith le comhlachtaí a dhéanann ionadaíocht
 thar ceann na sochaí sibhialta agus comhlachtaí a chuireann comhionannas agus neamh‐idirdhealú
 chun cinn, a dhéanfaidh na cláir oibriúcháin a tharraingt suas.
 3. Déanfaidh na Ballstáit a
 gcláir oibriúcháin a dhréachtú i gcomhréir leis an teimpléad atá leagtha amach
 in Iarscríbhinn I.
 Airteagal 8
 An clár
 oibriúcháin a ghlacadh
 1. Déanfaidh an Coimisiún
 measúnú ar chomhsheasmhacht an chláir oibriúcháin leis an Rialachán seo agus ar
 mar a rannchuidíonn sé le cuspóirí an Chiste a bhaint amach, agus cuirfear an
 mheastóireacht ex ante arna cur i gcrích i gcomhréir le hAirteagal 14
 san áireamh.
 2. Féadfaidh an Coimisiún
 barúlacha a thabhairt laistigh de thrí mhí ón dáta a chuirfear an clár
 oibriúcháin isteach. Soláthróidh an Ballstát gach faisnéis bhreise is gá don
 Choimisiún agus, nuair is iomchuí, athbhreithneoidh sé an clár oibriúcháin atá beartaithe.
 3. Ar an gcoinníoll gur cuireadh
 san áireamh go sásúil aon bharúlacha a thug an Coimisiún i gcomhréir le mír 2,
 déanfaidh an Coimisiún, trí bhíthin gníomhartha cur chun feidhme, an clár
 oibriúcháin a fhormheas tráth nach déanaí ná sé mhí tar éis don Bhallstát é a
 chur isteach go foirmiúil, ach ní dhéanfar sin roimh an 1 Eanáir 2014.
 Airteagal 9
 Leasuithe ar
 an gclár oibriúcháin
 1. Féadfaidh
 Ballstáit iarraidh a chur isteach ar leasú ar an gclár oibriúcháin. Beidh an
 clár oibriúcháin athbhreithnithe ag gabháil léi mar aon leis an réasúnú leis an
 leasú.
 2. Déanfaidh
 an Coimisiún measúnú ar an bhfaisnéis arna tabhairt i gcomhréir le mír 1,
 agus cuirfidh sé an réasúnú a thug an Ballstát san áireamh freisin. Féadfaidh an Coimisiún barúlacha a thabhairt agus tabharfaidh an
 Ballstát an fhaisnéis bhreise ar fad is gá don Choimisiún.
 3. Déanfaidh an Coimisiún, trí
 bhíthin gníomhartha cur chun feidhme, leasú ar chlár oibriúcháin a fhormheas
 tráth nach déanaí ná cúig mhí tar éis don Bhallstát é a chur isteach go
 foirmiúil, ar an gcoinníoll gur cuireadh san áireamh go sásúil aon bharúlacha a
 thug an Coimisiún.
 Airteagal 10
 Ardán
 Oibreoidh an Coimisiún ardán ar leibhéal an
 Aontais chun malartú taithí, forbairt acmhainní agus líonrú a éascú, chomh
 maith le scaipeadh torthaí ábhartha i réimse an chúnaimh neamhairgeadais do na
 daoine is díothaí.
 Ina theannta sin, rachaidh an Coimisiún i
 gcomhairle, ar a laghad uair sa bhliain, leis na heagraíochtaí a dhéanann
 ionadaíocht thar ceann na n‐eagraíochtaí comhpháirtíochta ar leibhéal an
 Aontais maidir le cur chun feidhme na tacaíochta ón gCiste.
 TEIDEAL III FAIREACHÁN AGUS MEASTÓIREACHT, FAISNÉIS
 AGUS CUMARSÁID
 Airteagal 11
 Tuarascálacha
 ar chur chun feidhme agus táscairí
 1. Ó 2015 go 2022, déanfaidh na
 Ballstáit tuarascáil bhliantúil ar chur chun feidhme le haghaidh an chláir
 oibriúcháin sa bhliain airgeadais roimhe sin a chur faoi bhráid an Choimisiúin
 faoin 30 Meitheamh gach bliain.
 2. Déanfaidh na Ballstáit an
 tuarascáil ar chur chun feidhme a dhréachtú i gcomhréir leis an teimpléad arna
 ghlacadh ag an gCoimisiún, lena n‐áirítear liosta na gcomhtháscairí
 ionchuir agus toraidh.
 3. Beidh na tuarascálacha
 bliantúla ar chur chun feidhme inghlactha i gcás ina bhfuil an fhaisnéis go
 léir iontu a cheanglaítear i gcomhréir leis an teimpléad dá dtagraítear i mír
 2, lena n‐áirítear na comhtháscairí. Cuirfidh an Coimisiún in iúl don
 Bhallstát lena mbaineann laistigh de 15 lá oibre ón tuarascáil bhliantúil
 ar chur chun feidhme a fháil más rud é nach bhfuil sé inghlactha. Mura ndéanann an Coimisiún a leithéid laistigh
 den teorainn ama measfar í a bheith inghlactha.
 4. Scrúdóidh an Coimisiún an
 tuarascáil bhliantúil ar chur chun feidhme agus cuirfidh sé a bharúlacha i
 bhfios don Bhallstát laistigh de dhá mhí ón tuarascáil bhliantúil ar chur chun
 feidhme a fháil.
 I gcás nach dtugann an Coimisiún barúlacha
 laistigh den teorainn ama sin, measfar gur glacadh leis na tuarascálacha.
 5. Déanfaidh
 an Ballstát tuarascáil deiridh ar chur chun feidhme an chláir oibriúcháin a
 chur isteach faoin 30 Meán Fómhair 2023.
 Déanfaidh na Ballstáit an tuarascáil deiridh ar
 chur chun feidhme a dhréachtú i gcomhréir leis an teimpléad arna ghlacadh ag an
 gCoimisiún.
 Scrúdóidh an Coimisiún an tuarascáil deiridh ar
 chur chun feidhme agus cuirfidh sé a chuid barúlacha ina leith in iúl don
 Bhallstát laistigh de chúig mhí ón tuarascáil deiridh a fháil.
 I gcás nach gcuireann an Coimisiún barúlacha in
 iúl laistigh den teorainn ama sin, measfar gur glacadh leis na tuarascálacha.
 6. Glacfaidh
 an Coimisiún an teimpléad don tuarascáil bhliantúil ar chur chun feidhme, lena n‐áirítear
 liosta na gcomhtháscairí, agus don tuarascáil deiridh ar chur chun feidhme trí
 bhíthin gnímh chur chun feidhme. Glacfar an gníomh cur chun feidhme seo i
 gcomhréir leis an nós imeachta comhairleach dá dtagraítear in Airteagal 60(2).
 7. Féadfaidh
 an Coimisiún bárúlacha a chur chuig Ballstát maidir le cur chun chun feidhme an
 chláir oibriúcháin. Cuirfidh an t‐údarás bainistíochta na bearta
 ceartaitheacha arna ndéanamh i bhfios don Choimisiún laistigh de thrí mhí.
 8. Poibleoidh
 an t‐údarás bainistíochta achoimre ar inneachar gach tuarascála bliantúla
 agus deiridh ar chur chun feidhme.
 Airteagal 12
 Cruinniú
 athbhreithnithe déthaobhach
 1. Tiocfaidh an Coimisiún agus
 gach Ballstát le chéile gach bliain ó 2014 go 2022, mura gcomhaontaítear a
 mhalairt, chun an dul chun cinn i gcur chun feidhme an chláir oibriúcháin a
 scrúdú, agus an tuarascáil bhliantúil ar chur chun feidhme agus barúlacha an
 Choimisiúin dá dtagraítear in Airteagal 11(7) á gcur san áireamh, nuair is
 infheidhme.
 2. Beidh an Coimisiún ina
 chathaoirleach ar an gcruinniú athbhreithnithe déthaobhach.
 3. Áiritheoidh an Ballstát go
 ndéanfar na bearta leantacha iomchuí i ndiaidh an chruinnithe i gcás aon
 bharúlacha ón gCoimisiún.
 Airteagal 13
 Forálacha
 ginearálta maidir le meastóireacht
 1. Soláthróidh Ballstáit na
 hacmhainní is gá chun meastóireachtaí a dhéanamh, agus áiritheoidh siad go
 bhfuil nósanna imeachta i bhfeidhm chun na sonraí is gá le haghaidh
 meastóireachtaí a tháirgeadh agus a bhailiú, lena n‐áirítear sonraí a
 bhaineann leis na comhtháscairí dá dtagraítear in Airteagal 11.
 2. Is saineolaithe atá
 neamhspleách ó thaobh feidhme ar na húdaráis atá freagrach as cur chun feidhme
 an chláir oibriúcháin a dhéanfaidh na meastóireachtaí. Déanfar na
 meastóireachtaí go léir a phoibliú ina n‐iomláine.
 Airteagal 14
 Meastóireacht ex ante
 1. Déanfaidh na Ballstáit
 meastóireacht ex ante ar an gclár oibriúcháin.
 2. Cuirfear an mheastóireacht ex
 ante i gcrích faoi fhreagracht an údaráis atá freagrach as na cláir
 oibriúcháin a ullmhú. Cuirfear í faoi bhráid an Choimisiúin an tráth céanna
 agus a chuirfear an clár oibriúcháin faoina bhráid, mar aon le hachoimre
 feidhmiúcháin.
 3. Tabharfar breithmheas ar na
 heilimintí seo a leanas sna meastóireachtaí ex ante:
 (a)
 conas mar a rannchuidíodh le cuspóir an Aontais
 maidir le 20 milliún duine níos lú a bheith i mbaol bochtaineachta agus
 eisiaimh shóisialta faoi 2020, ag féachaint don chineál díthe ábhartha a
 roghnaítear chun díriú air, agus imthosca náisiúnta i dtéarmaí bochtaineachta
 agus eisiaimh shóisialta agus díthe ábhartha á gcur san áireamh;
 (b)
 comhleanúnachas inmheánach an chláir oibriúcháin
 atá beartaithe agus a ghaol le hionstraimí airgeadais ábhartha eile;
 (c)
 a chomhsheasmhaí is atá leithdháileadh acmhainní buiséadacha
 le cuspóirí an chláir oibriúcháin;
 (d)
 rannchuidiú na n‐aschur a bhfuil súil leo
 leis na torthaí;
 (e)
 oiriúnacht na nósanna imeachta chun faireachán a
 dhéanamh ar an gclár oibriúcháin agus chun na sonraí is gá chun
 meastóireachtaí a dhéanamh a bhailiú.
 Airteagal 15
 Meastóireacht
 le linn na tréimhse cláraithe
 1. Le linn na tréimhse
 cláraithe, féadfaidh an t‐údarás bainistíochta meastóireachtaí a dhéanamh
 chun éifeachtacht agus éifeachtúlacht an chláir oibriúcháin a mheasúnú.
 2. Déanfaidh an t‐údarás
 bainistíochta suirbhé struchtúrtha ar fhaighteoirí deiridh in 2017 agus in
 2021, i gcomhréir leis an teimpléad arna sholáthar ag an gCoimisiún. Glacfaidh
 an Coimisiún an teimpléad sin trí ghníomh cur chun feidhme. Glacfar an gníomh
 cur chun feidhme sin i gcomhréir leis an nós imeachta comhairleach dá
 dtagraítear in Airteagal 60(2).
 3. Féadfaidh an Coimisiún
 meastóireachtaí a dhéanamh ar chláir oibriúcháin ar a thionscnamh féin.
 Airteagal 16
 Meastóireacht
 ex post
 Ar a thionscnamh féin agus i ndlúthchomhar leis an
 mBallstát, déanfaidh an Coimisiún, le cúnamh ó shaineolaithe seachtracha,
 meastóireacht ex-post a chur i gcrích, chun éifeachtacht agus
 inbhuanaitheacht na dtorthaí a mheas chomh maith le breisluach an Chiste a
 thomhas. Beidh an mheastóireacht ex post seo lánchríochnaithe faoin
 31 Nollaig 2023.
 Airteagal 17
 Faisnéis agus
 cumarsáid
 1. Cuirfidh na Ballstáit
 faisnéis ar fáil maidir leis na gníomhaíochtaí lena dtacaíonn an Ciste agus
 cuirfidh siad chun cinn iad. Díreofar an fhaisnéis ar na daoine is díothaí, ar
 na meáin agus ar an bpobal i gcoitinne. Cuirfear béim ar ról an Aontais inti
 agus áiritheofar gur féidir an ranníocaíocht ón gCiste a fheiceáil.
 2. Lena áirithiú go bhfuil
 tacaíocht ón gCiste trédhearcach, coinneoidh an t‐údarás bainistíochta, i
 bhformáid CSV nó XML, liosta oibríochtaí a fhaigheann tacaíocht ón gCiste agus
 beidh rochtain ar an liosta sin trí shuíomh gréasáin. Áireofar ar a laghad ar
 an liosta faisnéis faoi ainm an tairbhí, a sheoladh agus an méid cistiúcháin ón
 Aontas a leithdháiltear air chomh maith leis an gcineál díthe ábhartha a
 ndírítear air.
 Tabharfar an liosta oibríochtaí cothrom le dáta
 gach dhá mhí dhéag ar a laghad.
 3. Le linn cur chun feidhme na
 hoibríochta, cuirfidh na tairbhithe agus na heagraíochtaí comhpháirtíochta an pobal
 ar an eolas faoin tacaíocht arna fáil ón gCiste trí phóstaer amháin ar a laghad
 ar a bhfuil faisnéis faoin oibríocht (íosmhéid A3), lena n‐áiritear
 faisnéis faoin tacaíocht airgeadais ón Aontas, a thaispeáint ag suíomh ar
 féidir leis an bpobal é a fhéiceáil go héasca, ag gach áit ina soláthraítear an
 bia, na hearraí agus aon bheart tionlacain, ach amháin mura féidir é sin a
 dhéanamh i ngeall ar imthosca an dáilte.
 Na tairbhithe agus na heagraíochtaí
 comhpháirtíochta sin a bhfuil suíomhanna gréasáin acu, tabharfaidh siad
 tuairisc ghearr ar an oibríocht ar na suíomhanna gréasáin sin, lena n‐áirítear
 a haidhmeanna agus a torthaí, agus béim á cur ar an tacaíocht airgeadais ón
 Aontas.
 4. I gcás na mbeart uile
 faisnéise agus cumarsáide a dtugann an tairbhí agus na heagraíochtaí
 comhpháirtíochta fúthu, aithneofar an tacaíocht a fuarthas ón gCiste le
 haghaidh na hoibríochta trí fheathal an Aontais mar aon le tagairt don Aontas
 Eorpach agus don Chiste a thaispeáint.
 5. Cuirfidh an t‐údarás
 bainistíochta na tairbhithe ar an eolas faoi fhoilsiú liosta na n‐oibríochtaí
 i gcomhréir le mír 2. Cuirfidh an t‐údarás bainistíochta pacáistí
 faisnéise agus poiblíochta ar fáil, lena n‐áirítear teimpléid i bhformáid
 leictreonach, chun cabhrú le tairbhithe agus le heagraíochtaí comhpháirtíochta
 a n‐oibleagáidí atá leagtha amach i mír 3 a chomhlíonadh.
 6. Agus
 sonraí pearsanta á bpróiseail de bhun an Airteagail seo, comhlíonfaidh an t‐údarás
 bainistíochta chomh maith leis na tairbhithe agus na heagraíochtaí
 comhpháirtíochta Treoir 95/46/CE.
 TEIDEAL VI TACAÍOCHT AIRGEADAIS ÓN gCISTE
 Airteagal 18
 Cómhaoiniú
 1. Ní bheidh an ráta
 cómhaoinithe ar leibhéal an chláir oibriúcháin níos mó ná 85 % den
 chaiteachas poiblí incháilithe.
 2. Socrófar an ráta cómhaoinithe
 is infheidhme maidir leis an gclár oibriúcháin agus uasmhéid na tacaíochta ón
 gCiste sa chinneadh ón gCoimisiún lena nglactar clár oibriúcháin.
 3. Féadfar na bearta cúnaimh
 theicniúil arna gcur chun feidhme ar thionscnamh an Choimisiúin, nó thar a
 cheann, a mhaoiniú de réir ráta 100 %.
 Airteagal 19
 Ardú ar
 íocaíochtaí le haghaidh na mBallstát a bhfuil deacrachtaí sealadacha
 buiséadacha acu
 1. Ar iarraidh ó Bhallstát,
 féadfar íocaíochtaí eatramhacha agus íocaíochtaí an iarmhéid deiridh a ardú 10
 bpointe céatadáin os cionn an ráta cómhaoinithe is infheidhme maidir leis an
 gclár oibriúcháin. Beidh feidhm ag an ráta ardaithe, ráta nach féidir a bheith
 os cionn 100 %, maidir le hiarrataí ar íocaíocht a bhaineann leis an
 tréimhse chuntasaíochta inar chuir an Ballstát a iarraidh isteach agus le
 tréimhsí cuntasaíochta ina dhiaidh sin ina gcomhlíonfaidh an Ballstát ceann
 amháin de na coinníollacha seo a leanas:
 (a)
 i gcás ina bhfuil an 4euro glactha mar airgeadra ag
 an mBallstát lena mbaineann, go bhfaigheann sé cúnamh macra-airgeadais ón Aontas
 i gcomhréir le Rialachán (AE) Uimh. 407/2010 ón gComhairle[7];
 (b)
 i gcás nach bhfuil an euro glactha mar airgeadra ag
 an mBallstát lena mbaineann, go bhfaigheann sé cúnamh airgeadais meántéarmach i
 gcomhréir le Rialachán (CE) Uimh. 332/2002 ón gComhairle[8];
 (c)
 go gcuirtear cúnamh airgeadais ar fáil dó i
 gcomhréir leis an gConradh lena mbunaítear an Sásra Cobhsaíochta Eorpach.
 2. D'ainneoin mhír 1, ní bheidh
 tacaíocht an Aontais a thugtar trí bhíthin íocaíochtaí eatramhacha agus
 íocaíochtaí an iarmhéid deiridh níos airde ná an tacaíocht phoiblí agus an t‐uasmhéid
 tacaíochta ón gCiste, mar atá leagtha síos sa chinneadh ón gCoimisiún lena
 bhformheastar an clár oibriúcháin.
 Airteagal 20
 Tréimhse
 incháilitheachta
 1. Beidh caiteachas incháilithe
 le haghaidh tacaíochta ón gclár oibriúcháin má dhéanann tairbhí é a thabhú agus
 a íoc idir an 1 Eanáir 2014 agus an 31 Nollaig 2022.
 2. Ní roghnófar oibríochtaí le
 haghaidh tacaíochta ón gclár oibriúcháin i gcás ina ndearnadh iad a
 lánchríochnú go fisiceach nó a chur chun feidhme go hiomlán sular chuir an
 tairbhí an t‐iarratas ar chistiú faoin gclár oibriúcháin isteach chuig an
 údarás bainistíochta, is cuma má rinne an tairbhí na híocaíochtaí gaolmhara go
 léir nó nach ndearna.
 3. Beidh an tAirteagal seo gan
 dochar do na rialacha maidir le hincháilitheacht cúnaimh theicniúil, ar
 thionscnamh an Choimisiúin, mar atá leagtha amach in Airteagal 25.
 4. I gcás ina ndéantar leasú ar
 chlár oibriúcháin, ní bheidh caiteachas a thagann chun bheith incháilithe
 de thoradh leasú an chláir oibriúcháin incháilithe ach ón dáta a chuirtear
 an iarraidh ar leasú faoi bhráid an Choimisiúin.
 Airteagal 21
 Incháilitheacht
 oibríochtaí
 1. Beidh oibríochtaí a
 fhaigheann tacaíocht ón gclár oibriúcháin lonnaithe sa Bhallstát atá cumhdaithe
 ag an gclár oibriúcháin.
 2. Féadfaidh oibríochtaí
 tacaíocht a fháil ón gclár tacaíochta ar chuntar gur roghnaíodh iad i gcomhréir
 le nós imeachta cothrom agus trédhearcach, ar bhonn na gcritéar arna leagan
 síos sa chlár oibriúcháin.
 3. Féadfaidh na heagraíochtaí
 comhpháirtíochta féin an bia agus na hearraí do dhaoine gan dídean nó do leanaí
 a cheannach.
 Féadfaidh comhlacht poiblí iad a cheannach freisin
 agus a chur ar fáil saor in aisce do na heagraíochtaí comhpháirtíochta. Sa chás sin, féadfar an bia a fháil ó tháirgí i
 stoic idirghabhála arna gcur ar fáil i gcomhréir le hAirteagal 15 de
 Rialachán (AE) Uimh. [CEM] a úsáid, a phróiseáil nó a dhíol, ar chuntar
 gurb é sin an rogha eacnamúil is fabhraí agus nach gcuireann sé moill mhíchuí
 ar sheachadadh na dtáirgí bia ar na heagraíochtaí comhpáirtíochta. Úsáidfear an
 méid a gheofar ó idirbheart a bhaineann leis na stoic sin chun sochar na
 ndaoine is díothaí, agus ní chuirfear i bhfeidhm é ar bhealach a bhainfidh ó
 oibleagáid na mBallstát, dá bhforáiltear in Airteagal 18 den Rialachán
 seo, chun an clár a chómhaoiniú.
 Cuirfidh an Coimisiún na nósanna imeachta arna
 nglacadh de bhun Airteagal 19(e) den Rialachán (AE) Uimh. [CEM] i
 bhfeidhm, nósanna imeachta lenar féidir na táirgí i stoic idirghabhála a úsáid,
 a phróiseáil nó a dhíol chun críocha an Rialacháin seo, chun a áirithiú go
 mbaintear an úsáid is éifeachtúla is féidir as na stoic idirghabhála agus as
 fáltais na stoc sin.
 4. Déanfar an cúnamh ábhartha
 sin a dháileadh saor in aisce ar na daoine is díothaí.
 5. Ní gheobhaidh oibríocht a
 fhaigheann tacaíocht ón gCiste tacaíocht ó ionstraim Aontais eile.
 Airteagal 22
 Cineálacha
 tacaíochta
 Úsáidfidh na Ballstáit an Ciste chun tacaíocht a
 sholáthar i bhfoirm deontas, soláthair nó teaglaim díobh sin.
 Airteagal 23
 Foirm na
 ndeontas
 1. Féadfaidh na deontais a
 bheith:
 (a)
 i bhfoirm aisíocaíocht na gcostas incháilithe arna
 dtabhú agus arna n‐íoc iarbhír;
 (b)
 i bhfoirm aisíocaíochta ar bhonn costas aonaid;
 (c)
 i bhfoirm cnapshuimeanna nach mó ná EUR 100
 000 den tacaíocht phoiblí;
 (d)
 i bhfoirm maoiniú ar ráta comhréidh, arna chinneadh
 trí chéatadán a chur i bhfeidhm ar chatagóir sainithe costas amháin nó níos mó.
 2. Ní fhéadfar na roghanna dá
 dtagraítear i mír 1 a chomhcheangal ach amháin i gcás ina gcuirtear gach
 ceann acu i bhfeidhm ar chatagóir dhifriúil costas nó i gcás ina n‐úsáidtear
 iad le haghaidh céimeanna leantacha oibríochta.
 3. Bunófar na méideanna dá
 dtagraítear i mír 1(b), (c) agus (d) ar na nithe seo a leanas:
 (a)
 modh ríofa cóir, cothrom agus infhíoraithe bunaithe
 ar cheann acu seo a leanas:
 (i) sonraí staidrimh nó faisnéis oibiachtúil
 eile; nó
 (ii) sonraí stairiúla fíoraithe faoi
 thairbhithe aonair nó cur i bhfeidhm a ngnáthchleachtas cuntasaíochta costála;
 (b)
 modhanna agus costais chomhfhreagracha aonaid,
 cnapshuimeanna agus maoiniú ar ráta comhréidh arna gcur i bhfeidhm faoi
 scéimeanna maidir le deontais arna gcistiú go hiomlán ag an mBallstát lena
 mbaineann le haghaidh oibríochta agus tairbhí den chineál céanna;
 (c)
 rátaí arna mbunú ag an Rialachán seo;
 (d)
 de réir an cháis, trí thagairt a dhéanamh do dhréachtbhuiséad
 arna chomhaontú ex ante ag an údarás bainistíochta, i gcás nach dtéann
 an tacaíocht phoiblí thar EUR 100 000.
 4. Measfar gur caiteachas
 incháilithe iad na méideanna arna ríomh sna foirmeacha dá dtagraítear i mír 1(b),
 (c) agus (d) agus arna dtabhú agus arna n‐íoc ag an tairbhí chun críche
 Teideal VI a chur i bhfeidhm.
 5. Leagfar amach an modh a
 chuirfear i bhfeidhm chun costais na hoibríochta agus coinníollacha íocaíochta
 an deontais a chinneadh sa doiciméad ina leagtar amach na coinníollacha tacaíochta
 maidir le gach oibríocht ar leith.
 Airteagal 24
 Incháilitheacht
 caiteachais
 1. Is iad na costais a bheidh
 incháilithe le haghaidh tacaíochta ón gclár oibriúcháin:
 (a)
 na costais a bhaineann le bia agus le hearraí
 bunúsacha tomhaltais a cheannach lena n‐úsáid ag daoine gan dídean nó ag
 leanaí;
 (b)
 i gcás ina gceannaíonn comhlacht poiblí an bia nó
 na hearraí bunúsacha tomhaltais lena n‐úsáid ag daoine gan dídean nó ag
 leanaí go pearsanta, agus go soláthraíonn sé d'eagraíochtaí comhpháirteacha
 iad, na costais a bhaineann le bia nó le hearraí a iompar chuig iostaí stórála
 na n‐eagraíochtaí comhpháirtíochta ag ráta comhréidh 1 % de na
 costais dá dtagraítear i bpointe (a);
 (c)
 na costais riaracháin, iompair agus stórála atá ar
 na heagraíochtaí comhpháirtíochta ag ráta comhréidh 5 % de na costais
 dá dtagraítear i bpointe (a);
 (d)
 costais na ngníomhaíochtaí um chuimsiú sóisialta
 arna ndéanamh agus arna ndearbhú ag na heagraíochtaí comhpháirteacha a
 sheachadann an cúnamh ábhartha go díreach ar na daoine is díothaí ag ráta
 comhréidh 5 % de na costais dá dtagraítear i bpointe (a);
 (e)
 costais arna dtabhú de bhun Airteagal 25.
 2. Ní bheidh na costais seo a
 leanas incháilithe le haghaidh tacaíochta ón gclár oibriúcháin:
 (a)
 ús ar fhiacha;
 (b)
 costais earraí athláimhe;
 (c)
 cáin bhreisluacha (CBL). Mar sin féin, beidh
 méideanna CBL incháilithe i gcás nach bhfuil siad inghnóthaithe faoin
 reachtaíocht náisiúnta CBL agus ina n‐íocann tairbhí seachas duine neamh‐inchánach
 mar atá sainithe sa chéad fhomhír d’Airteagal 13(1) de Threoir 2006/112/CE
 iad[9].
 Airteagal 25
 Cúnamh
 teicniúil
 1. Ar thionscnamh an
 Choimisiúin, nó thar a cheann, faoi réir uasteorann 0.35 % dá
 leithdháileadh bliantúil, féadfaidh an Ciste na bearta ullmhúcháin,
 faireacháin, riaracháin agus cúnaimh theicniúil, iniúchóireachta, faisnéise,
 rialaithe agus meastóireachta is gá chun an Rialachán seo a chur chun feidhme a
 mhaoiniú, mar aon le gníomhaíochtaí a bhaineann leis an ardán, de bhun Airteagal 10.
 2. Ar thionscnamh ó na
 Ballstáit, faoi réir uasteorann 4 % de leithdháileadh an Chiste,
 féadfaidh an clár oibriúcháin na bearta ullmhúcháin, bainistíochta,
 faireacháin, riaracháin agus cúnaimh theicniúil, iniúchóireachta, faisnéise,
 rialaithe agus meastóireachta is gá chun an Rialachán seo a chur chun feidhme a
 mhaoiniú. Féadfaidh sé freisin cúnamh teicniúil agus forbairt acmhainní
 eagraíochtaí comhpháirtíochta a mhaoiniú.
 TEIDEAL V BAINISTÍOCHT AGUS RIALÚ
 Airteagal 26
 Prionsabail
 ghinearálta maidir le córais bhainistíochta agus rialaithe na mBallstát
 Déanfar foráil sna córais bhainistíochta agus
 rialaithe maidir leis an méid seo a leanas:
 (a)
 tuairisc ar fheidhmeanna gach comhlachta
 bainistíochta agus rialaithe lena mbaineann, agus ar leithdháileadh
 feidhmeanna i ngach comhlacht;
 (b)
 comhlíonadh prionsabal dheighilt na bhfeidhmeanna
 idir chomhlachtaí den chineál sin nó laistigh díobh;
 (c)
 nósanna imeachta d’fhonn cruinneas agus rialtacht
 an chaiteachais a dhearbhaítear a áirithiú;
 (d)
 córais ríomhairithe maidir le cuntasaíocht, maidir
 le stóráil agus tarchur sonraí airgeadais agus sonraí ar tháscairí, maidir le
 faireachán agus maidir le tuairisciú;
 (e)
 córais maidir le tuairisciú agus faireachán i gcás
 ina gcuireann an comhlacht atá freagrach cúraimí ar chomhlacht eile;
 (f)
 socruithe maidir le feidhmiú na gcóras
 bainistíochta agus rialaithe a iniúchadh;
 (g)
 córais agus nósanna imeachta d’fhonn rian
 iniúchóireachta leormhaith a áirithiú;
 (h)
 neamhrialtachtaí, lena n‐áirítear calaois, a
 chosc, a bhrath agus a cheartú agus méideanna a íocadh go míchuí, mar aon le
 hús ar bith, a ghnóthú.
 Airteagal 27
 Freagrachtaí
 na mBallstát
 1. Comhlíonfaidh na Ballstáit na
 hoibleagáidí bainistíochta, rialaithe agus iniúchóireachta agus glacfaidh siad
 leis na freagrachtaí a thig astu sin atá leagtha síos sna rialacha maidir le
 bainistíocht chomhroinnte atá leagtha amach sa Rialachán Airgeadais agus sa
 Rialachán seo. I gcomhréir le prionsabal na bainistíochta comhroinnte, beidh na
 Ballstáit freagrach as cláir oibriúcháin a bhainistiú agus a rialú.
 2. Déanfaidh na Ballstáit
 neamhrialtachtaí a chosc, a bhrath agus a cheartú agus gnóthóidh siad méideanna
 a íocadh go míchuí, mar aon le hús ar bith ar íocaíochtaí déanacha. Tabharfaidh
 siad fógra don Choimisiún faoi na neamhrialtachtaí sin agus coimeádfaidh siad
 an Coimisiún ar an eolas faoin dul chun cinn atá déanta maidir le himeachtaí
 riaracháin agus dlíthiúla lena mbaineann.
 Nuair nach féidir méideanna a íocadh go míchuí le
 tairbhí a ghnóthú mar thoradh ar locht nó faillí Ballstáit, beidh an Ballstát
 freagrach as na méideanna lena mbaineann a aisíoc le buiséad ginearálta an
 Aontais.
 Tabharfar de chumhacht don Choimisiún gníomhartha
 tarmligthe a ghlacadh, i gcomhréir le hAirteagal 59, lena leagfar síos na
 rialacha mionsonraithe maidir le hoibleagáidí na mBallstát atá sonraithe sa
 mhír seo.
 3. Bunóidh na Ballstáit nós
 imeachta maidir le gearáin a bhaineann le roghnú nó le cur chun feidhme
 oibríochtaí arna gcómhaoiniú ag an gCiste a scrúdú agus a réiteach go
 neamhspleách, agus cuirfidh siad an nós imeachta sin chun feidhme. Arna
 iarraidh sin orthu, tabharfaidh na Ballstáit tuairisc ar thorthaí na scrúduithe
 sin don Choimisiún.
 4. Cuirfear gach malartú
 oifigiúil faisnéise idir an Ballstát agus an Coimisiún i gcrích trí úsáid a
 bhaint as córas malartaithe leictreonaigh sonraí arna bhunú i gcomhréir leis na
 téarmaí agus leis na coinníollacha arna leagan síos ag an gCoimisiún trí
 bhíthin gníomhartha cur chun feidhme. Glacfar na gníomhartha cur chun feidhme
 sin i gcomhréir leis an nós imeachta scrúdúcháin dá dtagraítear in Airteagal 60(3).
 Airteagal 28
 Comhlachtaí
 bainistíochta agus rialaithe a ainmniú agus a eagrú
 1. Ainmneoidh an Ballstát údarás
 nó comhlacht poiblí náisiúnta mar údarás bainistíochta.
 2. Ainmneoidh an Ballstát údarás
 nó comhlacht poiblí náisiúnta mar údarás deimhniúcháin, gan dochar do mhír 3.
 3. Féadfaidh an Ballstát údarás
 bainistíochta a chuireann feidhmeanna an údaráis deimhniúcháin i gcrích freisin
 a ainmniú.
 4. Ainmneoidh an Ballstát údarás
 nó comhlacht poiblí náisiúnta, atá neamhspleách ó thaobh feidhme ar an údarás
 bainistíochta agus ar an údarás deimhniúcháin, mar údarás iniúchóireachta.
 5. Féadfaidh an t‐údarás
 bainistíochta, an t‐údarás deimhniúcháin, nuair is infheidhme, agus an t‐údarás
 iniúchóireachta a bheith mar chuid den údarás nó den chomhlacht poiblí céanna,
 ar chuntar go n‐urramaítear prionsabal dheighilt na bhfeidhmeanna.
 6. Féadfaidh an Ballstát
 comhlacht idirmheánach amháin nó níos mó a ainmniú chun cúraimí áirithe de
 chuid an údaráis bhainistíochta nó de chuid an údaráis deimhniúcháin a dhéanamh
 faoi fhreagracht an údaráis sin. Déanfar na socruithe ábhartha idir an t‐údarás
 bainistíochta nó an t‐údarás deimhniúcháin agus na comhlachtaí
 idirmheánacha a thaifeadadh go foirmiúil i scríbhinn.
 7. Féadfaidh an Ballstát nó an t‐údarás
 bainistíochta cúram na bainistíochta ar chuid den chlár oibriúcháin a chur ar
 chomhlacht idirmheánach trí chomhaontú i scríbhinn idir an comhlacht
 idirmheánach agus an Ballstát nó an t‐údarás bainistíochta. Soláthróidh
 an comhlacht idirmheánach ráthaíochtaí maidir lena shócmhainneacht agus lena
 inniúlacht sa réimse lena mbaineann, agus maidir lena bhainistíocht riaracháin
 agus airgeadais.
 8. Leagfaidh an Ballstát síos i
 scríbhinn na rialacha lena rialaítear an caidreamh idir an Ballstát sin agus an
 t‐údarás bainistíochta, an t‐údarás deimhniúcháin agus an t‐údarás
 iniúchóireachta, an caidreamh idir na húdaráis sin, agus caidreamh na n‐údarás
 sin leis an gCoimisiún.
 Airteagal 29
 Feidhmeanna
 an údaráis bhainistíochta
 1. Beidh an t‐údarás
 bainistíochta freagrach as an gclár oibriúcháin a bhainistiú i gcomhréir le
 prionsabal na bainistíochta fónta airgeadais.
 2. Maidir le bainistiú an chláir
 oibriúcháin, déanfaidh an t‐údarás bainistíochta an méid seo a leanas:
 (a)
 tuarascálacha bliantúla agus deiridh ar chur chun
 feidhme a tharraingt suas agus a chur faoi bhráid an Choimisiúin;
 (b)
 faisnéis a chur ar fáil do chomhlachtaí
 idirmheánacha agus do thairbhithe, ar faisnéis í a bhaineann le
 comhlíonadh a gcúraimí agus le cur chun feidhme oibríochtaí, faoi seach;
 (c)
 córas a bhunú chun na sonraí is gá chun faireachán,
 meastóireacht, bainistíocht airgeadais, fíorú agus iniúchadh a dhéanamh a
 thaifeadadh agus a stóráil;
 (d)
 a áirithiú go ndéanfar na sonraí dá dtagraítear i
 bpointe (c) a bhailiú, a iontráil agus a stóráil sa chóras, i gcomhréir le
 forálacha Threoir 95/46/CE.
 3. Maidir le hoibríochtaí a
 roghnú, déanfaidh an t‐údarás bainistíochta an méid seo a leanas:
 (a)
 Nósanna imeachta agus critéir iomchuí roghnúcháin
 atá neamh‐idirdhealaitheach agus trédhearcach a tharraingt suas agus a
 chur i bhfeidhm;
 (b)
 an méid seo a leanas a áirithiú maidir leis an
 oibríocht a roghnófar:
 (i) go dtiocfaidh sí faoi raon feidhme an
 Chiste agus an chláir oibriúcháin;
 (ii) go gcomhlíonfaidh sí na critéir atá
 leagtha amach sa chlár oibriúcháin agus in Airteagal 20, Airteagal 21
 agus Airteagal 24;
 (iii) go gcuirfidh sí na prionsabail atá
 leagtha amach in Airteagal 5(10), (11) agus (12) san áireamh.
 (c)
 doiciméad a sholáthar don tairbhí ina leagtar amach
 na coinníollacha tacaíochta le haghaidh gach oibríochta, lena n‐áirítear
 na ceanglais shonracha maidir leis na táirgí nó na seirbhísí atá le soláthar
 faoin oibríocht, an plean maoinithe, agus an teorainn ama dá feidhmiú;
 (d)
 a dheimhniú dó féin go bhfuil na hacmhainní
 riaracháin, airgeadais agus oibriúcháin ag an tairbhí d’fhonn na coinníollacha
 atá sainithe i bpointe (c) a chomhlíonadh sula bhformheasfar an oibríocht;
 (e)
 a dheimhniú dó féin, i gcás inar cuireadh tús leis
 an oibríocht sular cuireadh iarratas ar chistiú faoi bhráid an údaráis
 bhainistíochta, gur comhlíonadh rialacha an Aontais agus rialacha náisiúnta a
 bhaineann leis an oibríocht;
 (f)
 an cineál cúnaimh ábhartha a bhfuil caiteachas
 oibríochta le cur ina leith a chinneadh.
 4. Maidir le bainistiú
 airgeadais agus rialú an chláir oibriúcháin, déanfaidh an t‐údarás
 bainistíochta an méid seo a leanas:
 (a)
 a fhíorú gur seachadadh na seirbhísí agus na táirgí
 cómhaoinithe agus go bhfuil an caiteachas a dhearbhaigh na tairbhithe íoctha
 acu agus go gcomhlíonann sé dlí an Aontais agus an dlí náisiúnta is infheidhme,
 an clár oibriúcháin agus coinníollacha tacaíochta na hoibríochta;
 (b)
 a áirithiú go ndéanfaidh na tairbhithe a bhfuil baint
 acu le cur chun feidhme na n‐oibríochtaí arna n‐aisíoc de bhun Airteagal 23(1)(a)
 córas cuntasaíochta ar leith nó cód cuntasaíochta leormhaith a choimeád le
 haghaidh gach idirbhirt a bhaineann le hoibríocht;
 (c)
 bearta frithchalaoise éifeachtacha agus comhréireacha
 a chur i bhfeidhm, ag cur na rioscaí a aithníodh san áireamh;
 (d)
 nósanna imeachta a bhunú lena áirithiú go ndéanfar
 gach doiciméad a bhaineann leis an gcaiteachas agus leis na hiniúchtaí a
 theastaíonn chun rian iniúchóireachta leormhaith a áirithiú a shealbhú i
 gcomhréir le ceanglais Airteagal 26(g);
 (e)
 an dearbhú bainistíochta agus an achoimre
 bhliantúil dá dtagraítear in Airteagal 56(5)(a) agus (b) den Rialachán
 Airgeadais a tharraingt suas;
 5. Déanfar na nósanna imeachta
 seo a leanas a áireamh i bhfíoruithe de bhun mhír 4(a):
 (a)
 fíoruithe riaracháin maidir le gach iarratas ar
 aisíocaíocht ag tairbhithe;
 (b)
 fíoruithe ar an láthair ar oibríochtaí.
 Beidh minicíocht agus cuimsiú na bhfíoruithe ar an
 láthair comhréireach le méid na tacaíochta poiblí a thugtar d’oibríocht agus
 leis an leibhéal riosca a aithneofar sna fíoruithe sin agus in iniúchtaí arna
 ndéanamh ag an údarás iniúchóireachta le haghaidh an chórais bhainistíochta
 agus rialaithe ina iomláine.
 6. Féadfar fíoruithe ar an
 láthair ar oibríochtaí aonair de bhun mhír (5)(b) a dhéanamh ar bhonn
 samplach.
 7. I gcás ina bhfuil an t‐údarás
 bainistíochta ina thairbhí faoin gclár oibriúcháin freisin, déanfar deighilt
 leormhaith feidhmeanna a áirithiú sna socruithe le haghaidh na bhfíoruithe dá
 dtagraítear i mír 4(a).
 8. Glacfaidh an Coimisiún
 gníomhartha tarmligthe, i gcomhréir le hAirteagal 59, lena leagfar síos na
 rialacha mionsonraithe maidir le malartú faisnéise i mír 2(c).
 9. Glacfaidh an Coimisiún
 gníomhartha tarmligthe, i gcomhréir le hAirteagal 59, lena leagfar síos na
 rialacha maidir le socruithe don rian iniúchóireachta dá dtagraítear i mír
 4(d).
 10. Glacfaidh an Coimisiún, trí
 bhíthin gníomhartha cur chun feidhme, an tsamhail don dearbhú bainistíochta dá
 dtagraítear i mír 4(e). Glacfar na gníomhartha cur chun feidhme sin i gcomhréir
 leis an nós imeachta comhairliúcháin dá dtagraítear in Airteagal 60(2).
 Airteagal 30
 Feidhmeanna
 an údaráis deimhniúcháin
 Beidh an t‐údarás deimhniúcháin
 freagrach go sonrach as an méid seo a leanas:
 1. iarratais ar íocaíocht a
 tharraingt suas agus a chur faoi bhráid an Choimisiúin agus a dheimhniú gur
 tháinig na hiarratais sin as córais chuntasaíochta iontaofa, go bhfuil siad
 bunaithe ar dhoiciméid tacaíochta infhíoraithe agus go raibh siad faoi réir
 fíoruithe ag an údarás bainistíochta;
 2. na cuntais bhliantúla dá
 dtagraítear in Airteagal 56(5)(a) den Rialachán Airgeadais a tharraingt
 suas;
 3. iomláine, cruinneas agus
 fírinneacht na gcuntas bliantúil a dheimhniú, agus a dheimhniú go gcomhlíonann
 an caiteachas a iontráladh sna cuntais rialacha an Aontais agus na rialacha
 náisiúnta is infheidhme agus gur tabhaíodh é i leith oibríochtaí a roghnaíodh
 lena gcistiú i gcomhréir leis na critéir is infheidhme maidir leis an gclár
 oibriúcháin, ar critéir iad a chomhlíonann rialacha an Aontais agus rialacha
 náisiúnta;
 4. a áirithiú go bhfuil córas
 ann a dhéanann taifid chuntasaíochta le haghaidh gach oibríochta a thaifeadadh
 agus a stóráil, i bhfoirm ríomhairithe, agus a thacaíonn leis na sonraí uile a
 theastaíonn chun iarratais ar íocaíocht agus cuntais bhliantúla a tharraingt
 suas, lena n‐áirítear taifid ar mhéideanna atá inghnóthaithe, ar
 mhéideanna a gnóthaíodh agus ar mhéideanna a aistarraingíodh i ndiaidh an
 ranníocaíocht uile le haghaidh oibríochta nó le haghaidh an chláir oibriúcháin,
 nó cuid den ranníocaíocht sin, a chealú;
 5. a áirithiú, ar mhaithe le
 hiarratais ar íocaíocht a tharraingt suas agus a chur isteach, go bhfuil
 faisnéis leormhaith faighte ón údarás bainistíochta maidir leis na nósanna
 imeachta agus na fíoruithe a cuireadh i gcrích i dtaca leis an gcaiteachas;
 6. a chur san áireamh, agus
 iarratais ar íocaíocht á dtarraingt suas agus á gcur isteach, torthaí na n‐iniúchtaí
 uile a rinne an t‐údarás iniúchóireachta nó a rinneadh faoina
 fhreagracht;
 7. taifid chuntasaíochta a choimeád
 i bhfoirm ríomhairithe maidir le caiteachas a dearbhaíodh don Choimisiún
 agus maidir leis an ranníocaíocht phoiblí chomhfhreagrach a íocadh leis na
 tairbhithe;
 8. cuntas a choimeád ar
 mhéideanna inghnóthaithe agus ar mhéideanna a aistarraingíodh i ndiaidh an
 ranníocaíocht uile le haghaidh oibríochta nó cuid di a chealú. Déanfar
 méideanna a gnóthaíodh a aisíoc le buiséad ginearálta an Aontais sula ndúnfar
 an clár oibriúcháin trí iad a asbhaint ón gcéad ráiteas caiteachais eile.
 Airteagal 31
 Feidhmeanna
 an údaráis iniúchóireachta
 1. Áiritheoidh an t‐údarás
 iniúchóireachta go ndéanfar iniúchtaí ar na córais bhainistíochta agus
 rialaithe, ar shampla iomchuí oibríochtaí agus ar na cuntais bhliantúla.
 Tabharfar de chumhacht don Choimisiún gníomhartha
 tarmligthe a ghlacadh, i gcomhréir le hAirteagal 59, chun na coinníollacha
 atá le comhlíonadh ag na hiniúchtaí sin a leagan amach.
 2. I gcás ina ndéanfaidh
 comhlacht seachas an t‐údarás iniúchóireachta iniúchtaí, áiritheoidh
 an t‐údarás iniúchóireachta go mbeidh an neamhspleáchas is gá ó
 thaobh feidhme ag an gcomhlacht sin.
 3. Áiritheoidh an t‐údarás
 iniúchóireachta go gcuirfear caighdeáin iniúchóireachta a bhfuil glactha
 leo go hidirnáisiúnta san áireamh san obair iniúchóireachta.
 4. Ullmhóidh an t‐údarás
 iniúchóireachta, laistigh de shé mhí ón gclár oibriúcháin a ghlacadh, straitéis
 iniúchóireachta chun iniúchtaí a dhéanamh. Leagfar síos sa straitéis
 iniúchóireachta an mhodheolaíocht iniúchóireachta, an modh samplála maidir
 le hiniúchtaí ar oibríochtaí agus pleanáil na n‐iniúchtaí maidir leis an
 mbliain chuntasaíochta reatha agus an dá bhliain chuntasaíochta ina dhiaidh
 sin. Déanfar an straitéis iniúchóireachta a nuashonrú gach bliain
 idir 2016 agus 2022, an bhliain sin san áireamh. Cuirfidh an t‐údarás
 iniúchóireachta an straitéis iniúchóireachta faoi bhráid an Choimisiúin arna
 iarraidh sin dó.
 5. Tarraingeoidh an t‐údarás
 iniúchóireachta suas an méid seo a leanas:
 (a)
 tuairim iniúchóra i gcomhréir le hAirteagal 56(6)
 den Rialachán Airgeadais;
 (b)
 tuarascáil bhliantúil ar rialú ina leagtar amach
 torthaí na n‐iniúchtaí a rinneadh le linn na bliana cuntasaíochta roimhe
 sin.
 Leagfar amach faoi phointe (b) sa tuarascáil
 easnaimh ar bith sa chóras bainistíochta agus rialaithe agus bearta
 ceartaitheacha ar bith a rinneadh nó atá beartaithe a dhéanamh.
 6. Glacfaidh an Coimisiún, trí
 bhíthin gníomhartha cur chun feidhme, samhlacha maidir leis an straitéis
 iniúchóireachta, leis an tuairim iniúchóra agus leis an tuarascáil bhliantúil
 ar rialú, mar aon leis an modheolaíocht don mhodh samplála dá dtagraítear i mír
 4. Glacfar na gníomhartha cur chun feidhme sin i gcomhréir leis an nós imeachta
 scrúdúcháin dá dtagraítear in Airteagal 60(3).
 7. Déanfaidh an Coimisiún
 rialacha cur chun feidhme maidir le húsáid sonraí arna mbailiú ag oifigigh an
 Choimisiúin nó ag ionadaithe údaraithe thar ceann an Choimisiúin le linn na n‐iniúchtaí
 sin a ghlacadh i gcomhréir leis an nós imeachta scrúdúcháin dá dtagraítear in Airteagal 60(3).
 Airteagal 32
 Nós
 imeachta maidir leis na húdaráis bhainistíochta agus na húdaráis deimhniúcháin
 a ainmniú
 1. Tabharfaidh
 na Ballstáit fógra don Choimisiún faoi dháta agus faoi fhoirm ainmniúchán an
 údaráis bhainistíochta agus, nuair is iomchuí, an údaráis deimhniúcháin,
 laistigh de shé mhí ón gcinneadh lena nglactar an clár oibriúcháin a ghlacadh.
 2. Beidh an
 t‐ainmniúchán dá dtagraítear i mír 1 bunaithe ar thuarascáil agus ar
 thuairim ó chomhlacht neamhspleách iniúchóireachta a dhéanann measúnú ar an
 gcóras bainistíochta agus rialaithe, lena n‐áirítear ról na gcomhlactaí
 idirmheánacha ann, agus ar an gcaoi a chomhlíonann sé Airteagail 26, 27, 29
 agus 30, i gcomhreír le critéir maidir leis an timpeallacht inmheánach, le
 gníomhaíochtaí rialaithe, le faisnéis agus cumarsáid, agus le faireachán arna
 mbunú ag an gCoimisiún trí bhíthin gnímh tharmligthe i gcomhréir le hAirteagal 59.
 3. Déanfaidh
 an comhlacht neamhspleách a chuid oibre i gcomhréir le caighdeáin
 iniúchóireachta a bhfuil glactha leo go hidirnáisiúnta.
 4. Féadfaidh
 na Ballstáit a chinneadh go measfar go bhfuil údarás bainistíochta nó údarás
 deimhniúcháin a ainmníodh i ndáil le clár oibriúcháin arna chómhaoiniú ag CSE
 de bhun Rialachán (AE) Uimh. [RFC] ainmnithe chun críocha an Rialacháin
 seo.
 Féadfaidh an Coimisiún, laistigh de dhá mhí ón
 bhfógra dá dtagraítear i mír 1 a fháil, an tuarascáil agus an tuairim ón
 gcomhlacht neamhspleách iniúchóireachta agus an tuairisc ar an gcóras
 bainistíochta agus rialaithe a iarraidh.
 Féadfaidh an Coimisiún barúlacha a thabhairt
 laistigh de dhá mhí ó na doiciméid sin a fháil.
 5. Déanfaidh
 an Ballstát maoirseacht ar an gcomhlacht ainmnithe agus déanfaidh sé
 ainmniúchán an chomhlachta sin a tharraingt siar le cinneadh foirmiúil más rud
 é nach gcomhlíontar a thuilleadh ceann amháin nó níos mó de na critéir dá
 dtagraítear i mír 2, ach amháin má dhéanann an comhlacht na bearta
 ceartaitheacha is gá laistigh de thréimhse phromhaidh a bheidh le cinneadh ag
 an mBallstát de réir dhéine na faidhbe. Tabharfaidh an Ballstát fógra don Choimisiún láithreach maidir le
 tréimhse phromhaidh ar bith a shocrú do chomhlacht ainmnithe nó maidir le
 cinneadh ar bith i ndáil le hainmniúchán a tharraingt siar.
 Airteagal 33
 Cumhachtaí
 agus freagrachtaí an Choimisiúin
 1. Deimhneoidh an Coimisiún dó
 féin, ar bhonn na faisnéise atá ar fáil, lena n‐áirítear faisnéis faoi
 ainmniúchán an údaráis bhainistíochta agus an údaráis deimhniúcháin, an dearbhú
 bainistíochta bliantúil, na tuarascálacha bliantúla ar rialú, an tuairim
 iniúchóra bhliantúil, an tuarascáil bhliantúil ar chur chun feidhme agus
 iniúchtaí arna ndéanamh ag comhlachtaí náisiúnta agus ag comhlachtaí an
 Aontais, go bhfuil córais bhainistíochta agus rialaithe bunaithe ag na
 Ballstáit a chomhlíonann an Rialachán seo agus go bhfeidhmíonn na córais sin go
 héifeachtach agus na cláir oibriúcháin á gcur chun feidhme.
 2. Gan dochar d’iniúchtaí arna
 ndéanamh ag na Ballstáit, féadfaidh oifigigh an Choimisiúin nó ionadaithe
 údaraithe thar ceann an Choimisiúin iniúchtaí nó seiceálacha ar an láthair a
 dhéanamh ach fógra leordhóthanach a bheith tugtha roimh ré. Féadfaidh, go
 háirithe, fíorú ar fheidhmiú éifeachtach na gcóras bainistíochta agus rialaithe
 i gclár oibriúcháin nó i gcuid de chlár oibriúcháin, oibríochtaí agus measúnú
 ar bhainistíocht fónta airgeadais na n‐oibríochtaí nó an chláir
 oibriúcháin, a bheith faoi raon feidhme na n‐iniúchtaí nó na seiceálacha
 sin. Féadfaidh ionadaithe údaraithe thar ceann an Bhallstáit nó oifigigh an
 Bhallstáit páirt a ghlacadh sna hiniúchtaí sin.
 Beidh ag oifigigh an Choimisiúin nó ionadaithe
 údaraithe an Choimisiúin, ar tugadh an chumhacht chuí dóibh iniúchtaí ar an
 láthair a dhéanamh, rochtain ar na taifid, na doiciméid agus na meiteashonraí
 uile, is cuma cén meán ina stóráiltear iad, a bhaineann le hoibríochtaí a
 fhaigheann tacaíocht ón gCiste nó leis na córais bhainistíochta agus rialaithe.
 Soláthróidh na Ballstáit cóipeanna de na taifid, na doiciméid agus na
 meiteashonraí sin don Choimisiún arna iarraidh sin dó.
 Ní dhéanfaidh na cumhachtaí atá leagtha amach sa
 mhír seo difear do chur i bhfeidhm forálacha náisiúnta lena bhforchoimeádtar
 gníomhartha áirithe do ghníomhaithe arna n‐ainmniú go sonrach leis
 an reachtaíocht náisiúnta. Ní ghlacfaidh oifigigh an Choimisiúin ná ionadaithe
 údaraithe thar ceann an Choimisiúin páirt, inter alia, i gcuairteanna
 baile ná i gceistiú foirmiúil daoine faoi chuimsiú na reachtaíochta náisiúnta.
 Mar sin féin, beidh rochtain acu ar an bhfaisnéis a gheofar ar an gcaoi sin.
 3. Féadfaidh an Coimisiún a
 cheangal ar Bhallstát na bearta is gá a dhéanamh d’fhonn feidhmiú éifeachtach
 na gcóras bainistíochta agus rialaithe nó ceartaiseacht an chaiteachais a
 áirithiú i gcomhréir leis an Rialachán seo.
 4. Féadfaidh an Coimisiún a
 cheangal ar Bhallstát scrúdú a dhéanamh ar ghearán a cuireadh faoi bhráid an
 Choimisiúin maidir le cur chun feidhme na n‐oibríochtaí arna gcómhaoiniú
 ag an gCiste nó maidir le feidhmiú an chórais bhainistíochta agus rialaithe.
 Airteagal 34
 Comhar
 leis an údarás iniúchóireachta
 1. Rachaidh an Coimisiún i
 gcomhar le húdaráis iniúchóireachta d’fhonn a bpleananna agus a modhanna
 iniúchóireachta a chomhordú agus déanfaidh sé torthaí na n‐iniúchtaí arna
 ndéanamh ar chórais bhainistíochta agus rialaithe a mhalartú láithreach.
 2. Tiocfaidh an Coimisiún agus
 an t‐údarás iniúchóireachta le chéile ar bhonn rialta agus uair amháin sa
 bhliain ar a laghad, mura gcomhaontaítear a mhalairt, d’fhonn an tuarascáil
 bhliantúil ar rialú, an tuairim agus an straitéis iniúchóireachta a scrúdú,
 agus d’fhonn tuairimí a mhalartú maidir le ceisteanna a bhaineann le feabhas a
 chur ar na córais bhainistíochta agus rialaithe.
 Teideal VI Bainistíocht airgeadais, scrúdú a
 dhéanamh ar chuntais agus glacadh leo, ceartuithe airgeadais, saoradh
 Caibidil 1. Bainistíocht airgeadais
 Airteagal 35
 Gealltanais
 bhuiséadacha
 Déanfar gealltanais bhuiséadacha an Aontais i
 ndáil le gach clár oibriúcháin i dtráthchodanna bliantúla sa tréimhse idir an
 1 Eanáir 2014 agus an 31 Nollaig 2020. Is éard a bheidh sa
 chinneadh ón gCoimisiún lena nglactar an clár oibriúcháin an cinneadh maoinithe
 de réir bhrí Airteagal 81(2) den Rialachán Airgeadais agus, a luaithe a
 thabharfar fógra ina leith don Bhallstát lena mbaineann, beidh sé ina
 ghealltanas dlíthiúil de réir bhrí an Rialacháin sin.
 Déanfar an gealltanas buiséadach don chéad
 tráthchuid tar éis don Choimisiún an clár oibriúcháin a ghlacadh.
 I gcás na ngealltanas buiséadach do na
 tráthchodanna ina dhiaidh sin, déanfaidh an Coimisiún iad roimh an 1 Bealtaine
 gach bliain, ar bhonn an chinnidh dá dtagraítear sa dara fomhír, ach amháin i
 gcás ina bhfuil feidhm ag Airteagal 13 den Rialachán Airgeadais.
 Airteagal 36
 Íocaíochtaí
 ón gCoimisiún
 1. Déanfaidh an Coimisiún
 íocaíochtaí na ranníocaíochta ón gCiste le gach clár oibriúcháin i gcomhréir le
 leithreasuithe buiséid agus faoi réir an chistithe atá ar fáil. Breacfar gach
 íocaíocht sa ghealltanas buiséadach is túisce a bheidh oscailte den Chiste.
 2. Déanfar na híocaíochtaí i
 bhfoirm réamh‐mhaoinithe, íocaíochtaí eatramhacha agus íocaíocht an
 iarmhéid bhliantúil, nuair is infheidhme, agus íocaíocht an iarmhéid deiridh.
 Airteagal 37
 Íocaíochtaí
 eatramhacha, íocaíocht an iarmhéid bhliantúil agus íocaíocht an iarmhéid
 deiridh ag an gCoimisiún
 1. Aisíocfaidh an Coimisiún mar
 íocaíochtaí eatramhacha 90 % den mhéid a thig ó chur i bhfeidhm an ráta
 cómhaoinithe arna leagan síos sa chinneadh lena nglactar an clár oibriúcháin a
 fhreagraíonn don chaiteachas poiblí incháilithe atá ar áireamh san iarratas ar
 íocaíocht. Cinnfidh sé an t‐iarmhéid bliantúil i gcomhréir le hAirteagal 47(2).
 2. D'ainneoin Airteagal 19,
 ní bheidh tacaíocht an Aontais trí bhíthin na n‐íocaíochtaí eatramhacha
 agus íocaíocht an iarmhéid deiridh níos airde ná an t‐uasmhéid tacaíochta
 ón gCiste mar atá leagtha síos sa chinneadh ón gCoimisiún lena bhformheastar an
 clár oibriúcháin.
 3. Ní bheidh iomlán carnach an
 réamh‐mhaoinithe agus na n‐íocaíochtaí eatramhacha agus íocaíocht
 an iarmhéid bhliantúil ag an gCoimisiún níos mó ná 95 % den ranníocaíocht
 ón gCiste leis an gclár oibriúcháin.
 4. Nuair a bhainfear an
 uasteorainn 95 % amach, leanfaidh na Ballstáit d’iarrataí ar íocaíocht a
 tharchur chuig an gCoimisiún.
 Airteagal 38
 Iarratais
 ar íocaíocht a chur chuig an gCoimisiún
 1. Soláthrófar san iarratas ar
 íocaíocht a chuirfear faoi bhráid an Choimisiúin an fhaisnéis uile atá de dhíth
 ar an gCoimisiún chun cuntais a tháirgeadh i gcomhréir le hAirteagal 65(1)
 den Rialachán Airgeadais.
 2. In
 iarratais ar íocaíocht don chlár oibriúcháin ina iomláine agus don chúnamh
 teicniúil dá dtagraítear in Airteagal 25.2 áireofar na nithe seo a leanas:
 (a)
 méid iomlán an chaiteachais incháilithe arna thabhú
 agus arna íoc ag tairbhithe agus iad ag cur oibríochtaí chun feidhme, mar a
 iontráladh é i gcuntais an údaráis deimhniúcháin;
 (b)
 méid iomlán an chaiteachais phoiblí incháilithe
 arna thabhú ag cur oibríochtaí chun feidhme, mar a iontráladh é i gcuntais an
 údaráis deimhniúcháin;
 (c)
 méid na ranníocaíochta poiblí incháilithe
 comhfhreagraí a íocadh leis na tairbhithe, mar a iontráladh é i gcuntais an
 údaráis deimhniúcháin.
 3. Aon chaiteachas a áireofar in
 iarratas ar íocaíocht, tabharfar mar thaca leis sonraisc admhaithe nó doiciméid
 chuntasaíochta a bhfuil luach profach coibhéiseach orthu. Maidir leis na
 cineálacha deontas dá dtagraítear in Airteagal 23(1)(b) agus (c) agus (d),
 is éard a bheidh sna méideanna arna n‐áireamh in iarratas ar íocaíocht na
 méideanna a d’íoc an t‐údarás bainistíochta leis na tairbhithe.
 4. Glacfaidh an Coimisiún, trí
 ghníomhartha cur chun feidhme, an teimpléad d’iarratais ar íocaíocht. Glacfar
 na gníomhartha cur chun feidhme sin i gcomhréir leis an nós imeachta
 comhairleach dá dtagraítear in Airteagal 60(2).
 Airteagal 39
 Íocaíochtaí le
 tairbhithe
 1. Áiritheoidh an t‐údarás
 bainistíochta, i gcás deontais le haghaidh eagraíochtaí comhpháirtíochta, go
 dtabharfar leorshreabhadh airgid do thairbhithe chun cur chun feidhme cuí na n‐oibríochtaí
 a áirithiú.
 2. Áiritheoidh an t‐údarás
 bainistíochta go bhfaighidh na tairbhithe méid iomlán na tacaíochta poiblí a
 luaithe is féidir agus ar aon chuma roimh an gcaiteachas comhfhreagrach a
 áireamh san iarratas ar íocaíocht. Ní dhéanfar méid ar bith a asbhaint ná a
 choinneáil siar agus ní thoibheofar muirear sonrach ná muirear ar bith eile a
 bhfuil éifeacht choibhéiseach aige a laghdódh na méideanna sin le haghaidh na
 dtairbhithe.
 Airteagal 40
 Úsáid
 an euro
 1. Is in euro a ainmneofar na
 méideanna a leagfar amach i gcláir oibriúcháin arna gcur isteach ag Ballstáit,
 i ráitis chaiteachais, in iarrataí ar íocaíocht, i gcuntais bhliantúla agus in
 aon chaiteachas a luafar sna tuarascálacha bliantúla agus deiridh ar chur chun
 feidhme.
 2. Déanfaidh Ballstáit nach
 bhfuil an euro glactha acu mar airgeadra ar dháta an iarratais ar íocaíocht na
 méideanna caiteachais arna dtabhú san airgeadra náisiúnta a chomhshó ina euro.
 Déanfar an méid a chomhshó ina euro de réir ráta malartaithe cuntasaíochta
 míosúil an Choimisiúin sa mhí ina gcláraítear an caiteachas i gcuntais an
 údaráis bhainistíochta. Déanfaidh an Coimisiún an ráta sin a fhoilsiú go
 leictreonach gach mí.
 3. Nuair a thugtar isteach an
 euro mar airgeadra i mBallstát, beidh feidhm fós ag an nós imeachta comhshó atá
 leagtha amach i mír 1 maidir leis an gcaiteachas uile arna thaifeadadh sna
 cuntais ag an údarás bainistíochta roimh dháta theacht i bhfeidhm an ráta
 sheasta chomhshó idir an t‐airgeadra náisiúnta agus an euro.
 Airteagal 41
 Réamh‐mhaoiniú
 a íoc agus a imréiteach
 1. Tar éis an chinnidh ón
 gCoimisiún lena nglactar an clár oibriúcháin, íocfaidh an Coimisiún réamh‐mhaoiniú
 arb ionann é agus 11 % d'iomlán na ranníocaíochta ón gCiste leis an gclár
 oibriúcháin lena mbaineann.
 2. Ní úsáidfear réamh‐mhaoiniú
 ach chun íocaíochtaí a dhéanamh le tairbhithe i gcur chun feidhme an chláir
 oibriúcháin. Déanfar é a chur ar fáil gan mhoill don údarás atá freagrach chun
 na críche sin.
 3. Déanfar an méid iomlán arna
 íoc mar réamh‐mhaoiniú a íoc ar ais leis an gCoimisiún mura gcuirtear
 isteach iarratas ar íocaíocht don chlár oibriúcháin lena mbaineann laistigh de
 24 mí ón dáta a íocann an Coimisiún an chéad tráthchuid den mhéid réamh‐mhaoinithe.
 Ní dhéanfaidh aisíoc den sórt sin difear don ranníocaíocht ón gComhphobal leis
 an gclár oibriúcháin lena mbaineann.
 4. Déanfar an méid arna íoc mar
 réamh‐mhaoiniú a imréiteach ar fad ó chuntais an Choimisiúin tráth a
 ndúnfar an clár oibriúcháin ar a dhéanaí.
 Airteagal 42
 Teorainn
 ama chun iarratais ar íocaíochtaí eatramhacha a chur isteach agus chun iad a
 íoc
 1. Cuirfidh an t‐údarás
 deimhniúcháin isteach ar bhonn rialta iarratas ar íocaíocht eatramhach ina
 gcumhdófar méideanna arna n‐iontráil ina chuntais mar thacaíocht phoiblí
 arna híoc le tairbhithe sa bhliain chuntasaíochta dar críoch 30 Meitheamh.
 2. Déanfaidh an t‐údarás
 deimhniúcháin an t‐iarratas deiridh ar íocaíocht eatramhach a chur
 isteach faoin 31 Iúil tar éis dheireadh na bliana cuntasaíochta roimhe sin
 agus, ar chuma ar bith, roimh an gcéad iarratas ar íocaíocht eatramhach don
 bhliain chuntasaíochta ina dhiaidh sin.
 3. Ní dhéanfar an chéad iarratas
 ar íocaíocht eatramhach sula mbeidh fógra tugtha don Choimisiún faoi
 ainmniúchán an údaráis bhainistíochta agus an údaráis deimhniúcháin i gcomhréir
 le hAirteagal 32(1).
 4. Ní dhéanfar íocaíochtaí
 eatramhacha le haghaidh cláir oibriúcháin mura bhfuil an tuarascáil bhliantúil
 ar chur chun feidhme curtha chuig an gCoimisiún i gcomhréir le hAirteagal 11.
 5. Faoi réir an chistithe a
 bheidh ar fáil, déanfaidh an Coimisiún an íocaíocht eatramhach tráth nach
 déanaí ná 60 lá tar éis an dáta ar a ndéanfar iarratas ar íocaíocht a
 chlárú leis an gCoimisiún.
 Airteagal 43
 An
 teorainn ama le haghaidh íocaíochta a bhriseadh
 1. Féadfaidh an t‐oifigeach
 údarúcháin trí tharmligean an teorainn ama maidir le héileamh ar íocaíocht
 eatramhach a íoc a bhriseadh de réir bhrí an Rialacháin Airgeadais go ceann
 tréimhse naoi mí ar a mhéad má chomhlíontar na coinníollacha seo a leanas:
 (a)
 má tá fianaise ann, ar bhonn na faisnéise arna
 soláthar ag comhlacht iniúchóireachta náisiúnta nó comhlacht iniúchóireachta de
 chuid an Aontais, a thugann le fios go bhfuil easnamh suntasach i bhfeidhmiú an
 chórais bhainistíochta agus rialaithe;
 (b)
 má tá ar an oifigeach údarúcháin trí tharmligean
 tabhairt faoi fhíoruithe breise tar éis faisnéis a fháil a chuir in iúl dó go
 mbaineann neamhrialtacht ba chúis le hiarmhairtí airgeadais tromchúiseacha le
 hiarraidh ar íocaíocht;
 (c)
 má dhearmadtar ceann de na doiciméid a
 cheanglaítear faoi Airteagal 45(1) a chur isteach.
 2. Féadfaidh an t‐oifigeach
 údarúcháin trí tharmligean briseadh an teorainn ama a theorannú don chuid sin
 den chaiteachas atá cumhdaithe ag an éileamh ar íocaíocht a ndéanann na gnéithe
 dá dtagraítear i mír 1 difear dó. Cuirfidh an t‐oifigeach údarúcháin
 trí tharmligean in iúl don Bhallstát agus don údarás bainistíochta láithreach
 faoin gcúis leis an teorainn ama a bhriseadh agus iarrfaidh sé orthu an cás a
 leigheas. Cuirfidh an t‐oifigeach údarúcháin trí tharmligean deireadh
 leis an mbriseadh a luaithe a bheidh na bearta go léir is gá déanta.
 Airteagal 44
 Íocaíochtaí
 a fhionraí
 1. Féadfaidh an Coimisiún na
 híocaíochtaí eatramhacha ar fad nó cuid díobh a chur ar fionraí sna cásanna seo
 a leanas:
 (a)
 i gcás ina bhfuil easnamh tromchúiseach i gcóras
 bainistíochta agus rialaithe an chláir oibriúcháin, easnamh nár glacadh bearta
 ceartaitheacha ina leith;
 (b)
 i gcás ina bhfuil baint ag caiteachas i ráiteas
 caiteachais le neamhrialtacht a bhfuil iarmhairtí airgeadais tromchúiseacha
 aici agus nár ceartaíodh fós;
 (c)
 i gcás nár thug an Ballstát faoin mbeart is gá chun
 an cás a leigheas, rud ba shiocair le briseadh faoi Airteagal 43;
 (d)
 i gcás ina bhfuil easnamh tromchúiseach i
 gcáilíocht agus in iontaofacht an chórais faireacháin nó sna sonraí ar
 tháscairí.
 2. Féadfaidh an Coimisiún
 cinneadh a dhéanamh, trí ghníomhartha cur chun feidhme, gach íocaíocht
 eatramhach nó cuid de na híocaíochtaí sin a fhionraí, tar éis dó deis a
 thabhairt don Bhallstát a chuid barúlacha a thíolacadh.
 3. Cuirfidh an Coimisiún
 deireadh le fionraí na n‐íocaíochtaí eatramhacha ar fad nó le fionraí
 cuid de na híocaíochtaí sin i gcás ina bhfuil na bearta is gá déanta ag an
 mBallstát chun an fhionraí a fhoirceannadh.
 Caibidil 2 Scrúdú a dhéanamh ar
 chuntais agus glacadh leo
 Airteagal 45
 Faisnéis a chur isteach
 1. Gach bliain ó 2015 go
 dtí 2022, agus an bhliain sin san áireamh, faoin 15 Feabhra den bhliain
 tar éis dheireadh na tréimhse cuntasaíochta, cuirfidh na comhlachtaí ainmnithe
 na doiciméid agus an fhaisnéis seo a leanas faoi bhráid an Choimisiúin i
 gcomhréir le hAirteagal 56 den Rialachán Airgeadais:
 (a)
 cuntais bhliantúla dheimhnithe na gcomhlachtaí
 ábhartha arna n‐ainmniú de bhun Airteagal 32 dá dtagraítear in Airteagal 56(5)
 den Rialachán Airgeadais;
 (b)
 an dearbhú bainistíochta dá dtagraítear in Airteagal 56(5)
 den Rialachán Airgeadais;
 (c)
 tuarascáil achomair bhliantúil ar na tuarascálacha
 ar iniúchtaí deiridh agus ar na rialuithe a cuireadh i gcrích, lena n‐áirítear
 anailís ar chineál agus méid na mbotún agus na laigí, chomh maith le bearta
 ceartaitheacha a rinneadh nó atá beartaithe a dhéanamh;
 (d)
 tuairim iniúchóra ón gcomhlacht ainmnithe
 neamhspleách iniúchóireachta dá dtagraítear in Airteagal 56(5) den
 Rialachán Airgeadais, agus ag gabháil leis sin beidh tuarascáil ar rialú ina
 leagtar amach na torthaí ar iniúchtaí a rinneadh maidir leis an mbliain
 chuntasaíochta atá cumhdaithe sa tuairim.
 2. Arna iarraidh sin don
 Choimisiún, soláthróidh an Ballstát faisnéis bhreise dó. Mura gcuireann
 Ballstát an fhaisnéis arna hiarraidh ar fáil faoin spriocdháta arna shocrú ag
 an gCoimisiún chun í a chur isteach, féadfaidh an Coimisiún a chinneadh maidir
 le glacadh leis na cuntais a dhéanamh ar bhonn na faisnéise atá ina sheilbh.
 Airteagal 46
 Ábhar
 na gcuntas
 1. Sna cuntais dheimhnithe le
 haghaidh gach cláir oibriúcháin cumhdófar an bhliain chuntasaíochta agus beidh
 an méid seo a leanas ar áireamh iontu don chlár oibriúcháin ina iomláine agus
 do chaiteachas ar chúnamh teicniúil dá dtagraítear in Airteagal 25.5:
 (a)
 méid iomlán an chaiteachais incháilithe a
 iontráladh i gcuntais an údaráis deimhniúcháin mar mhéid a thabhaigh agus a
 d’íoc tairbhithe agus na hoibríochtaí á gcur chun feidhme acu, méid iomlán an
 chaiteachais phoiblí incháilithe a tabhaíodh ag cur oibríochtaí chun feidhme
 agus an ranníocaíocht phoiblí chomhfhreagrach a íocadh le tairbhithe;
 (b)
 na méideanna a aistarraingíodh agus a gnóthaíodh le
 linn na bliana cuntasaíochta, na méideanna atá le gnóthú amhail ag deireadh na
 bliana cuntasaíochta agus na méideanna neamh‐inghnóthaithe;
 (c)
 réiteach idir an caiteachas atá sonraithe de bhun
 phointe (a) agus an caiteachas atá dearbhaithe maidir leis an mbliain chéanna
 chuntasaíochta in iarratais ar íocaíocht, agus beidh míniú ar aon difríochtaí
 ag gabháil leis sin.
 2. Féadfaidh an t‐údarás
 deimhniúcháin foráil a shonrú sna cuntais, nach rachaidh thar 5 % den
 chaiteachas iomlán in iarratais ar íocaíocht arna dtíolacadh do bhliain
 chuntasaíochta ar leith, i gcás ina bhfuil measúnú ar dhlíthiúlacht agus
 rialtacht an chaiteachais faoi réir nós imeachta leanúnaigh leis an údarás
 iniúchóireachta. Eisiafar an méid atá cumhdaithe ó mhéid iomlán an chaiteachais
 incháilithe dá dtagraítear i mír 1(a). Cuirfear, nó ní chuirfear, na
 méideanna sin san áireamh go cinntitheach i gcuntais bhliantúla na bliana dar
 gcionn.
 Airteagal 47
 Scrúdú
 a dhéanamh ar na cuntais agus glacadh leo
 1. Faoin 30 Aibreán den bhliain
 tar éis dheireadh na tréimhse cuntasaíochta, déanfaidh an Coimisiún cinneadh
 maidir le glacadh le cuntais na gcomhlachtaí ábhartha arna n‐ainmniú de
 bhun Airteagal 28 le haghaidh an chláir oibriúcháin. Cumhdóidh an cinneadh
 maidir le glacadh leis na cuntais iomláine, cruinneas agus fírinneacht na
 gcuntas arna gcur isteach agus beidh sé gan dochar d’aon cheartuithe airgeadais
 ina dhiaidh sin.
 2. Chun an méid is inmhuirir i
 leith an Chiste do bhliain chuntasaíochta ar leith a ríomh, cuirfidh an
 Coimisiún an méid seo a leanas san áireamh:
 (a)
 an caiteachas poiblí incháilithe a tabhaíodh ag cur
 oibríochtaí chun feidhme agus atá iontráilte sna cuntais dá dtagraítear in Airteagal 46(1)(a),
 a gcuirfear an ráta cómhaoinithe atá sainithe in Airteagal 18 i bhfeidhm
 maidir leis;
 (b)
 méid iomlán na n‐íocaíochtaí arna ndéanamh ag
 an gCoimisiún le linn na bliana cuntasaíochta sin, arb é atá iontu méid na n‐íocaíochtaí
 eatramhacha arna n‐íoc ag an gCoimisiún i gcomhréir le hAirteagal 37(1)
 agus Airteagal 19.
 3. An t‐iarmhéid bliantúil
 atá inghnóthaithe ón mBallstát, toisc gur glacadh leis na cuntais, beidh sé
 faoi réir ordú gnóthúcháin ón gCoimisiún. An t‐iarmhéid bliantúil atá
 iníoctha leis an mBallstát, cuirfear é leis an gcéad íocaíocht eatramhach eile
 arna déanamh ag an gCoimisiún tar éis scrúdú a dhéanamh ar na cuntais agus
 glacadh leo.
 4. Mura bhfuil sé ar chumas an
 Choimisiúin, ar chúiseanna atá inchurtha i leith Ballstáit, glacadh leis na
 cuntais faoin 30 Aibreán den bhliain tar éis dheireadh na bliana
 cuntasaíochta, tabharfaidh an Coimisiún fógra don Bhallstát faoi na bearta ar
 gá don údarás bainistíochta nó don údarás iniúchóireachta a dhéanamh, nó faoi
 na fiosrúcháin bhreise a bhfuil sé beartaithe ag an gCoimisiún tabhairt fúthu
 de bhun Airteagal 33(2) agus (3).
 5. Íocfaidh an Coimisiún an t‐iarmhéid
 bliantúil bunaithe ar an gcaiteachas atá dearbhaithe sna cuntais, glan ar aon
 fhoráil a dhéanfar maidir le caiteachas a dhearbhaítear don Choimisiún atá faoi
 réir nós imeachta sáraíochta leis an údarás iniúchóireachta.
 Airteagal 48
 Infhaighteacht
 doiciméad
 1. Áiritheoidh an t‐údarás
 bainistíochta go mbeidh gach doiciméad tacaíochta maidir le hoibríochtaí ar
 fáil don Choimisiún agus do Chúirt Iniúchóirí na hEorpa arna iarraidh sin dóibh
 ar feadh tréimhse trí bliana. Mairfidh an tréimhse trí bliana sin ón
 31 Nollaig den bhliain ina ndéanfaidh an Coimisiún cinneadh maidir le
 glacadh leis na cuntais de bhun Airteagal 47 nó, ar a dhéanaí, ón dáta a
 íocfar an t‐iarmhéid deiridh.
 Brisfear an tréimhse trí bliana sin i gcás
 imeachtaí dlíthiúla nó riaracháin nó ar iarraidh chuí-réasúnaithe ón
 gCoimisiún.
 2. Coimeádfar na doiciméid i
 bhfoirm na mbunchóipeanna, nó i bhfoirm cóipeanna dílse deimhnithe de na
 bunchóipeanna, nó ar iompróirí sonraí a nglactar go coitianta leo, ar a n‐áireofar
 leaganacha leictreonacha de na bundoiciméid nó doiciméid nach bhfuil le fáil
 ach i bhfoirm leictreonach.
 3. Coimeádfar na doiciméid i
 bhfoirm a fhágann nach féidir na daoine is ábhar do na sonraí a aithint ach ar
 feadh tréimhse nach faide ná mar is gá chun na gcríoch dár bailíodh na sonraí
 nó dá bhfuil tuilleadh próiseála á déanamh orthu.
 4. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 59
 chun na hiompróirí sonraí a mheasfar a bheith inghlactha go coitianta a leagan
 síos.
 5. Déanfaidh na húdaráis
 náisiúnta an nós imeachta a leagan síos lena ndeimhnítear go bhfuil doiciméid
 atá á gcoimeád ar iompróirí sonraí a nglactar go coitianta leo ag teacht leis
 an mbundoiciméad, agus áiritheoidh an nós imeachta sin go gcomhlíonann na
 leaganacha atá á gcoimeád ceanglais náisiúnta dhlíthiúla agus gur féidir brath
 orthu chun críocha iniúchóireachta.
 6. I gcás doiciméad nach bhfuil
 le fáil ach i bhfoirm leictreonach, ní mór do na córais ríomhaireachta a
 mbaintear úsáid astu caighdeáin slándála a bhfuil glactha leo a chomhlíonadh,
 ar caighdeáin iad lena n‐áirithítear go gcomhlíonann na doiciméid atá á
 gcoimeád ceanglais náisiúnta dhlíthiúla agus gur féidir brath orthu chun
 críocha iniúchóireachta.
 Airteagal 49
 Doiciméid
 chlabhsúir a chur isteach agus an t‐iarmhéid deiridh a íoc
 1. Cuirfidh Ballstáit na
 doiciméid seo a leanas isteach faoin 30 Meán Fómhair 2023:
 (a)
 iarratas ar an iarmhéid deiridh a íoc;
 (b)
 tuarascáil deiridh ar chur chun feidhme maidir leis
 an gclár oibriúcháin; agus
 (c)
 na doiciméid dá dtagraítear in Airteagal 45(1)
 don bhliain chuntasaíochta deiridh, ón 1 Iúil 2022 go dtí an
 30 Meitheamh 2023.
 2. Íocfar an t‐iarmhéid
 deiridh tráth nach déanaí ná trí mhí tar éis an dáta a glacadh leis na cuntais
 don bhliain chuntasaíochta deiridh nó mí amháin tar éis an dáta a glacadh leis
 an tuarascáil deiridh ar chur chun feidhme, cibé dáta is déanaí.
 Caibidil 3 Ceartuithe airgeadais agus
 gnóthuithe
 Airteagal 50
 Ceartuithe
 airgeadais ag Ballstáit
 1. Beidh na Ballstáit freagrach,
 sa chéad ásc, as neamhrialtachtaí a imscrúdú agus as na ceartuithe airgeadais
 is gá a dhéanamh agus as gnóthuithe a shaothrú. I gcás neamhrialtachta
 sistéamaí, leathnóidh an Ballstát a imscrúdú chun na hoibríochtaí ar fad a
 bhféadfadh an neamhrialtacht difear a dhéanamh dóibh a chuimsiú ann.
 2. Déanfaidh an Ballstát na
 ceartuithe airgeadais is gá maidir le neamhrialtachtaí aonair nó sistéamacha
 arna mbrath in oibríochtaí nó sa chlár oibriúcháin. Is éard a bheidh i gceist
 le ceartuithe airgeadais an ranníocaíocht phoiblí iomlán le hoibríocht nó leis
 an gclár oibriúcháin a chur ar ceal nó cuid den ranníocaíocht sin a chur ar
 ceal. Cuirfidh an Ballstát san áireamh cineál agus tromaíocht na
 neamhrialtachtaí agus an caillteanas airgeadais a bhaineann leo don Chiste agus
 cuirfidh sé ceartú comhréireach i bhfeidhm. Déanfaidh an t‐údarás
 bainistíochta ceartuithe airgeadais a thaifeadadh sna cuntais bhliantúla le
 haghaidh na bliana cuntasaíochta ina gcinntear an cealú.
 3. Féadfaidh an Ballstát an
 ranníocaíocht ón gCiste a cealaíodh i gcomhréir le mír 2 a athúsáid laistigh
 den chlár oibriúcháin lena mbaineann, faoi réir mhír 4.
 4. Ní fhéadfar an ranníocaíocht
 a cealaíodh i gcomhréir le mír 2 a athúsáid le haghaidh aon oibríochta a
 bhí ina ábhar ceartaithe ná, i gcás ina ndéantar ceartú airgeadais i ngeall ar
 neamhrialtacht shistéamach, le haghaidh aon oibríochta a ndearna an
 neamhrialtacht shistéamach difear di.
 5. Ní dhéanfaidh ceartú
 airgeadais ag an gCoimisiún dochar d’oibleagáid an Bhallstáit gnóthuithe a
 shaothrú faoin Airteagal seo.
 Airteagal 51
 Ceartuithe airgeadais ag an gCoimisiún
 1. Déanfaidh an Coimisiún
 ceartuithe airgeadais, trí bhíthin gnímh cur chun feidhme, trí ranníocaíocht
 iomlán an Aontais leis an gclár oibriúcháin nó cuid di a chur ar ceal agus an
 méid a ghnóthú ón mBallstát chun é a eisiamh ó chaiteachas maoinithe an Aontais
 atá ag sárú dhlí infheidhme an Aontais agus dlí infheidhme náisiúnta, lena n‐áirítear
 maidir le heasnaimh i gcórais bhainistíochta agus rialaithe na mBallstát atá
 aimsithe ag an gCoimisiún nó ag Cúirt Iniúchóirí na hEorpa.
 2. Ní dhéanfar ceartú airgeadais
 de dheasca dlí infheidhme an Aontais nó dlí infheidhme náisiúnta a bheith
 sáraithe ach amháin má chomhlíontar ceann de na coinníollacha seo a leanas:
 (a)
 má tá tionchar ag an sárú, nó d’fhéadfadh tionchar
 a bheith aige, ar roghnú oibríochta ag údarás bainistíochta na tacaíochta ón
 gCiste;
 (b)
 má tá tionchar ag an sárú, nó dá bhféadfadh
 tionchar a bheith aige, ar mhéid an chaiteachais atá dearbhaithe le haisíoc ó
 bhuiséad an Aontais.
 Airteagal 52
 Critéir
 maidir le ceartuithe airgeadais ag an gCoimisiún
 1. Déanfaidh an Coimisiún
 ceartuithe airgeadais má chinneann sé an méid seo a leanas tar éis an scrúdú is
 gá a dhéanamh:
 (a)
 go bhfuil easnamh tromchúiseach i gcóras
 bainistíochta agus rialaithe an chláir oibriúcháin, agus go bhfuil
 ranníocaíocht an Aontais a íocadh leis an gclár oibriúcháin cheana féin i mbaol
 dá bharr;
 (b)
 nár chomhlíon an Ballstát a oibleagáidí faoi Airteagal 50
 sular osclaíodh an nós imeachta maidir le ceartuithe faoin mír seo;
 (c)
 go bhfuil an caiteachas san iarratas ar íocaíocht
 neamhrialta agus nár cheartaigh an Ballstát é sular osclaíodh an nós imeachta
 maidir le ceartuithe faoin mír seo.
 Bunóidh an Coimisiún a cheartuithe airgeadais ar
 chásanna neamhrialtachta aonair arna sainaithint agus cuirfidh sé san áireamh
 más neamhrialtacht shistéamach atá ann. I gcás nach féidir méid an chaiteachais
 neamhrialta a muirearaíodh ar an gCiste a chainníochtú go cruinn, cuirfidh an
 Coimisiún ráta comhréidh nó ceartú eachtarshuite airgeadais i bhfeidhm.
 2. Cuirfidh an Coimisiún san
 áireamh, agus cinneadh á dhéanamh aige faoi mhéid an cheartaithe faoi mhír 1,
 cineál agus tromaíocht na neamhrialtachta agus méid agus impleachtaí airgeadais
 na n‐easnamh sna córais bhainistíochta agus rialaithe a aimsíodh sa chlár
 oibriúcháin.
 3. I gcás in bhfuil seasamh an
 Choimisiúin bunaithe ar thuarascálacha iniúchóirí nach iniúchóirí de chuid a
 sheirbhísí féin iad, tiocfaidh sé ar a chonclúidí féin maidir leis na
 hiarmhairtí airgeadais tar éis dó scrúdú a dhéanamh ar na bearta arna ndéanamh
 ag an mBallstát lena mbaineann faoi Airteagal 50(2), na fógraí arna
 seoladh faoi Airteagal 27(2), agus freagraí ar bith ón mBallstát.
 4. Tabharfar de chumhacht don
 Choimisiún gníomhartha tarmligthe a ghlacadh, i gcomhréir le hAirteagal 59,
 lena mbunófar na critéir maidir le leibhéal an cheartaithe airgeadais atá le
 cur i bhfeidhm a leagan síos.
 Airteagal 53
 Nós
 imeachta maidir le ceartuithe airgeadais ag an gCoimisiún
 1. Sula ndéanfar cinneadh maidir
 le ceartú airgeadais, seolfaidh an Coimisiún an nós imeachta tríd an mBallstát
 a chur ar an eolas faoi chonclúidí sealadacha a scrúdaithe agus trí iarraidh ar
 an mBallstát a bharúlacha a chur faoina bhráid laistigh de dhá mhí.
 2. I gcás ina mbeartóidh an
 Coimisiún ceartú airgeadais a dhéanamh ar bhonn eachtarshuímh nó ar bhonn ráta
 chomhréidh, tabharfar deis don Bhallstát a léiriú, trí bhíthin scrúdaithe ar an
 doiciméadacht lena mbaineann, go bhfuil méid iarbhír na neamhrialtachta níos lú
 ná mar a mheas an Coimisiún. I gcomhaontú leis an gCoimisiún, féadfaidh an
 Ballstát raon feidhme an scrúdaithe sin a theorannú go dtí cion nó sampla
 iomchuí den doiciméadacht lena mbaineann. Ní rachaidh an t‐am a bheidh
 ceadaithe don scrúdú sin thar thréimhse dhá mhí eile sa bhreis ar an dá mhí dá
 dtagraítear i mír 1, ach amháin i gcásanna cuí‐réasúnaithe.
 3. Cuirfidh an Coimisiún san
 áireamh aon fhianaise a sholáthraíonn an Ballstát laistigh de na teorainneacha
 ama a leagtar amach i mír 1 agus mír 2.
 4. I gcás nach nglacfaidh an
 Ballstát le conclúidí sealadacha an Choimisiúin, tabharfaidh an Coimisiún
 cuireadh don Bhallstát freastal ar éisteacht, lena áirithiú go mbeidh an
 fhaisnéis ábhartha agus na barúlacha ábhartha ar fad ar fáil mar bhonn le
 conclúidí an Choimisiúin i dtaobh an ceartú airgeadais a chur i bhfeidhm.
 5. Chun ceartuithe airgeadais a
 chur i bhfeidhm, déanfaidh an Coimisiún cinneadh, trí ghníomhartha cur chun
 feidhme, laistigh de shé mhí ó dháta na héisteachta, nó ó dháta an fhaisnéis
 bhreise a fháil i gcás ina n‐aontaíonn an Ballstát faisnéis bhreise den
 sórt sin a chur isteach tar éis an éisteachta. Déanfaidh an Coimisiún gach
 faisnéis agus gach barúil arna gcur isteach le linn an nós imeachta a chur san
 áireamh. Mura mbeidh éisteacht ann, tosóidh an tréimhse sé mhí dhá mhí tar éis
 an dáta ar a sheolann an Coimisiún an litir ina dtugtar cuireadh chuig an
 éisteacht.
 6. I gcás ina mbraitheann an
 Coimisiún nó Cúirt Iniúchóirí na hEorpa go bhfuil neamhrialtachtaí ann a
 dhéanann difear do na cuntais bhliantúla a chuirtear chuig an gCoimisiún, is é
 toradh an cheartaithe airgeadais a dhéanfar mar gheall air sin go laghdófar an
 tacaíocht ón gCiste leis an gclár oibriúcháin.
 Airteagal 54
 Aisíocaíochtaí
 le Buiséad an Aontais - Gnóthuithe
 1. Déanfar aon aisíocaíocht a
 bheidh le déanamh le buiséad ginearálta an Aontais a chur i gcrích roimh an
 dáta dlite atá sonraithe san ordú gnóthúcháin arna tharraingt suas i gcomhréir
 le hAirteagal 77 den Rialachán Airgeadais. Is ar an lá deiridh den dara mí
 tar éis an t‐ordú a eisiúint a bheidh an dáta dlite.
 2. Má bhíonn aon mhoill ar
 aisíocaíocht a dhéanamh, gearrfar ús i ngeall ar íocaíocht dhéanach ag tosú ar
 an dáta dlite agus ag críochnú ar dháta na híocaíochta iarbhír. Beidh ráta an
 úis sin 1.5 pointe céatadáin os cionn an ráta arna chur i bhfeidhm ag an mBanc
 Ceannais Eorpach ina phríomhoibríochtaí athmhaoinithe ar an gcéad lá oibre den
 mhí ina bhfuil an dáta dlite.
 Airteagal 55
 Rialú
 comhréireach ar chláir oibriúcháin
 1. Maidir le hoibríochtaí nach
 dtéann an caiteachas incháilithe iomlán ina leith thar EUR 100 000, ní
 bheidh siad faoi réir níos mó ná iniúchadh amháin, arna dhéanamh ag an údarás
 iniúchóireachta nó ag an gCoimisiún, roimh an gcaiteachas uile lena mbaineann a
 scrúdú faoi Airteagal 47. Ní bheidh oibríochtaí eile faoi réir níos mó ná
 iniúchadh amháin in aghaidh na bliana cuntasaíochta ag an údarás
 iniúchóireachta agus ag an gCoimisiún roimh an gcaiteachas uile lena mbaineann
 a scrúdú faoi Airteagal 47. Beidh na forálacha sin gan dochar do mhír 5 ná
 do mhír 6.
 2. Féadfar a chumhdach le
 hiniúchadh ar oibríocht gach céim de chur chun feidhme na hoibríochta sin agus
 gach leibhéal den slabhra dáilte, seachas rialú na bhfaighteoirí deiridh féin,
 ach amháin má bhunaítear i measúnú riosca go bhfuil riosca sonrach
 neamhrialtachta nó calaoise ann.
 3. Nuair a léiríonn an tuairim
 iniúchóireachta is déanaí ar an gclár oibriúcháin nach bhfuil aon easnaimh
 shuntasacha ann, féadfaidh an Coimisiún comhaontú leis an údarás
 iniúchóireachta sa chruinniú ina dhiaidh sin dá dtagraítear in Airteagal 34(2)
 go bhféadfar leibhéal na hoibre iniúchóireachta atá de dhíth a laghdú ionas go
 mbeidh sé i gcomhréir leis an riosca a shuítear. I gcásanna den sórt sin, ní
 dhéanfaidh an Coimisiún a iniúchtaí féin ar an láthair mura bhfuil fianaise ann
 a thabharfadh le fios go bhfuil easnaimh sa chóras bainistíochta agus rialaithe
 a dhéanann difear do chaiteachas a dearbhaíodh don Choimisiún i mbliain
 chuntasaíochta inar glacadh leis na cuntais.
 4. Má chinneann an Coimisiún gur
 féidir leis dul i muinín thuairim an údaráis iniúchóireachta i leith an chláir
 oibriúcháin, féadfaidh sé aontú leis an údarás iniúchóireachta a iniúchtaí féin
 ar an láthair a theorannú chun obair an údaráis iniúchóireachta a iniúchadh
 mura bhfuil fianaise ann go bhfuil easnaimh in obair an údaráis iniúchóireachta
 i mbliain chuntasaíochta inar glacadh leis na cuntais.
 5. Féadfaidh an t‐údarás
 iniúchóireachta agus an Coimisiún iniúchtaí a dhéanamh ar oibríochtaí aon tráth
 a bhunaítear i measúnú riosca go bhfuil riosca sonrach neamhrialtachta nó
 calaoise ann, i gcás ina bhfuil fianaise ann go bhfuil easnaimh thromchúiseacha
 i gcóras bainistíochta agus rialaithe an chláir oibriúcháin lena mbaineann,
 agus, le linn na 3 bliana tar éis glacadh leis an gcaiteachas uile a bhaineann
 le hoibríocht faoi Airteagal 47, mar chuid de shampla iniúchóireachta.
 6. Féadfaidh an Coimisiún, tráth
 ar bith, iniúchtaí a dhéanamh ar oibríochtaí chun measúnú a dhéanamh ar obair
 an údaráis iniúchóireachta trí thabhairt faoi a ghníomhaíocht iniúchóireachta
 arís.
 Caibidil 4 Saoradh
 Airteagal 56
 Rialacha
 maidir le saoradh
 1. Saorfaidh an Coimisiún aon
 chuid den mhéid a ríomhtar i gcomhréir leis an dara fomhír i gcás cláir
 oibriúcháin nár úsáideadh chun an réamh‐mhaoiniú, íocaíochtaí eatramhacha
 ná íocaíocht an iarmhéid bhliantúil a íoc faoin 31 Nollaig den dara bliain
 airgeadais tar éis bhliain an ghealltanais bhuiséadaigh faoin gclár oibriúcháin
 nó aon chuid den mhéid sin nár cuireadh iarratas ar íocaíocht, arna tharraingt
 suas i gcomhréir le hAirteagal 38, isteach ina leith i gcomhréir le hAirteagal 42.
 Chun críocha an tsaortha, déanfaidh an Coimisiún
 an méid a ríomh tríd an séú cuid den ghealltanas buiséadach bliantúil a
 bhaineann le ranníocaíocht bhliantúil iomlán 2014 a chur le gach ceann de na
 gealltanais bhuiséadacha do na blianta 2015 go 2020.
 2. De mhaolú ar an gcéad fhomhír
 de mhír 1, ní bheidh feidhm ag na spriocdhátaí do shaoradh maidir leis an
 ngealltanas buiséadach bliantúil a bhaineann leis an ranníocaíocht bhliantúil
 iomlán don bhliain 2014.
 3. I gcás ina bhfuil baint ag an
 gcéad ghealltanas buiséadach bliantúil le ranníocaíocht bhliantúil iomlán 2015,
 de mhaolú ar mhír 1, ní bheidh feidhm ag na spriocdhátaí do shaoradh maidir
 leis an ngealltanas buiséadach bliantúil a bhaineann leis an ranníocaíocht
 bhliantúil iomlán don bhliain 2015. Sna cásanna sin, déanfaidh an Coimisiún an
 méid faoin gcéad fhomhír de mhír 1 a ríomh tríd an gcúigiú cuid den
 ghealltanas buiséadach bliantúil a bhaineann le ranníocaíocht bhliantúil iomlán
 2015 a chur le gach ceann de na gealltanais bhuiséadacha do na blianta 2016 go
 2020.
 4. Saorfar an chuid sin de na
 gealltanais a bheidh fós oscailte ar an 31 Nollaig 2022 má tá ceann
 ar bith de na doiciméid a cheanglaítear faoi Airteagal 47(2) nach mbeidh
 curtha faoi bhráid an Choimisiúin faoin 30 Meán Fómhair 2023.
 Airteagal 57
 Eisceacht ón saoradh
 1. Déanfar an méid a mbaineann
 an saoradh leis a laghdú de réir na méideanna nach raibh an comhlacht atá
 freagrach in ann a dhearbhú don Choimisiún i ngeall ar na nithe seo a leanas:
 (a)
 oibríochtaí a cuireadh ar fionraí trí nós imeachta
 dlíthiúil nó trí achomharc riaracháin a bhfuil éifeacht fhionraitheach aige; nó
 (b)
 cúiseanna force majeure a dhéanann difear
 tromchúiseach do chur chun feidhme an chláir oibriúcháin go léir nó cuid de.
 Léireoidh na húdaráis náisiúnta a mhaíonn go raibh force majeure ann
 tionchar díreach an force majeure ar chur chun feidhme an chláir
 oibriúcháin go léir nó cuid de;
 (c)
 Féadfar an laghdú a iarraidh uair amháin más rud é
 gur mhair an fhionraíocht nó an force majeure suas le bliain amháin, nó
 roinnt uaireanta ag comhfhreagairt d’fhad ré an force majeure nó do na
 blianta idir an dáta a rinneadh an cinneadh dlíthiúil nó riaracháin lenar
 fionraíodh cur chun feidhme na hoibríochta agus an dáta a rinneadh an cinneadh
 deireanach dlíthiúil nó riaracháin.
 2. Faoin 31 Eanáir,
 cuirfidh an Ballstát faisnéis chuig an gCoimisiún faoi na heisceachtaí dá
 dtagraítear i mír 1 i dtaobh an mhéid atá le dearbhú faoi dheireadh na
 bliana roimhe sin.
 Airteagal 58
 Nós
 imeachta um shaoradh
 1. Cuirfidh an Coimisiún an
 Ballstát agus an t‐údarás bainistíochta ar an eolas in am trátha gach
 uair a bhfuil baol ann go gcuirfear saoradh i bhfeidhm faoi Airteagal 56.
 2. Ar bhonn na faisnéise atá
 aige ar an 31 Eanáir, cuirfidh an Coimisiún in iúl don Bhallstát agus don
 údarás bainistíochta an méid a shaorfar de thoradh na faisnéise sin ina
 sheilbh.
 3. Beidh dhá mhí ag an mBallstát
 le haontú leis an méid atá le saoradh nó lena bharúlacha a chur isteach.
 4. Faoin 30 Meitheamh, cuirfidh
 an Ballstát faoi bhráid an Choimisiúin plean maoinithe athbhreithnithe ina
 léireofar don bhliain airgeadais lena mbaineann méid laghdaithe na tacaíochta
 don chlár oibriúcháin. Mura gcuirtear sin isteach, athbhreithneoidh an
 Coimisiún an plean maoinithe tríd an ranníocaíocht ón gCiste a laghdú don
 bhliain airgeadais lena mbaineann.
 5. Leasóidh an Coimisiún an
 cinneadh lena nglactar an clár oibriúcháin, trí ghníomh cur chun feidhme, tráth
 nach déanaí ná an 30 Meán Fómhair.
 Teideal
 VII. TARMLIGEAN CUMHACHTAÍ, FORÁLACHA CUR CHUN FEIDHME AGUS FORÁLACHA
 CRÍOCHNAITHEACHA
 Airteagal 59
 An tarmligean
 a fheidhmiú
 1. Tugtar de chumhacht don
 Choimisiún gníomhartha tarmligthe a ghlacadh faoi réir na gcoinníollacha atá
 leagtha síos san Airteagal seo.
 2. Déanfar tarmligean na
 cumhachta dá dtagraítear sa Rialachán seo a thabhairt don Choimisiún ar feadh
 tréimhse neamhchinntithe ó dháta theacht i bhfeidhm an Rialacháin seo.
 3. A luaithe a ghlacfaidh sé
 gníomh tarmligthe, tabharfaidh an Coimisiún fógra ina leith go comhuaineach do
 Pharlaimint na hEorpa agus don Chomhairle.
 4. Ní thiocfaidh na gníomhartha tarmligthe
 i bhfeidhm ach amháin mura mbeidh agóid curtha in iúl ag Parlaimint na hEorpa
 nó ag an gComhairle laistigh de thréimhse dhá mhí tar éis fógra faoin ngníomh
 sin a bheith tugtha do Pharlaimint na hEorpa agus don Chomhairle nó más rud é,
 sula rachaidh an tréimhse sin in éag, go mbeidh Parlaimint na hEorpa agus an
 Chomhairle araon tar éis a chur in iúl don Choimisiún nach ndéanfaidh siad aon
 agóid. Cuirfear dhá mhí leis an tréimhse sin ar thionscnamh Pharlaimint na
 hEorpa nó na Comhairle.
 Más rud é, ar dhul in éag don tréimhse sin, nach
 bhfuil agóid déanta ag Parlaimint na hEorpa ná ag an gComhairle i gcoinne an
 ghnímh tharmligthe, foilseofar in Iris Oifigiúil an Aontais Eorpaigh é
 agus tiocfaidh sé i bhfeidhm ar an dáta atá sonraithe ann.
 Féadfar an gníomh tarmligthe a fhoilsiú in Iris
 Oifigiúil an Aontais Eorpaigh agus féadfaidh sé teacht i bhfeidhm roimh
 dhul in éag na tréimhse sin más rud é gur chuir Parlaimint na hEorpa agus an
 Chomhairle araon an Coimisiún ar an eolas go bhfuil sé beartaithe acu gan agóid
 a dhéanamh.
 Má dhéanann Parlaimint na hEorpa nó an Chomhairle
 agóid i gcoinne gnímh tharmligthe, ní thiocfaidh sé i bhfeidhm. Luafaidh an
 institiúid a dhéanfaidh agóid i gcoinne an ghnímh tharmligthe na cúiseanna lena
 hagóid.
 Airteagal 60
 Nós Imeachta
 Coiste
 1. Beidh coiste, laistigh de
 bhrí Rialachán (AE) Uimh. 182/2011, de chúnamh ag an gCoimisiún.
 2. I gcás ina dtagraítear don
 mhír seo, beidh feidhm ag Airteagal 4 de Rialachán (AE)
 Uimh. 182/2011.
 3. I gcás ina dtagraítear don
 mhír seo, beidh feidhm ag Airteagal 5 de Rialachán (AE)
 Uimh. 182/2011.
 I gcás nach mór tuairim an choiste faoi mhír 2
 agus faoi mhír 3 a fháil de réir nós imeachta i scríbhinn, déanfar an nós
 imeachta sin a fhoirceannadh gan toradh i gcás ina gcinnfidh cathaoirleach an choiste
 amhlaidh, nó i gcás ina n‐iarrfaidh (...) [líon na gcomhaltaí] (tromlach
 de...) [tromlach le sonrú: tromlach simplí, dhá thrian, etc.] comhaltaí de
 chuid an choiste amhlaidh, laistigh den teorainn ama chun an tuairim a
 sholáthar.
 Más rud é nach dtugann an coiste tuairim uaidh, ní
 dhéanfaidh an Coimisiún an dréachtghníomh cur chun feidhme a ghlacadh agus
 beidh feidhm ag an tríú fomhír d'Airteagal 5(4) de Rialachán (AE)
 Uimh. 182/2011.
 Airteagal 61
 Teacht i
 bhfeidhm
 Tiocfaidh an Rialachán seo i bhfeidhm an
 fichiú lá tar éis lá a fhoilsithe in Iris Oifigiúil an Aontais Eorpaigh.
 Beidh an Rialachán seo ina cheangal
 go huile agus go hiomlán agus beidh sé infheidhme go díreach i ngach Ballstát.
 Arna dhéanamh sa Bhruiséil,
 Thar ceann Pharlaimint na hEorpa Thar
 ceann na Comhairle
 An tUachtarán An
 tUachtarán
 Iarscríbhinn: Teimpléad do Chláir
 Oibriúcháin
 Caibidil Roinn Foroinn || Tuairisc / Barúlacha || Líon na gcarachtar
 1 Sainiú an chláir || Níl de chuspóir ag an roinn seo ach an clár lena mbaineann a shainiú. Ba cheart é seo a leanas a shonrú go soiléir sa roinn seo: An Ballstát Ainm an chláir oibriúcháin CCI || 200
 2 Ceapadh an chláir || ||
 2.1 Staid || Sainaithint na díthe ábhartha nó na ndíoth ábhartha ar a ndíreofar agus réasúnú leis sin || 4000
 || Léiriú ar an gcineál díthe ábhartha nó díoth ábhartha arna chur san áireamh don chlár oibriúcháin. || 200
 2.x. Díth ábhartha a ndíríodh uirthi X || Ba cheart roinn amháin (agus na foranna comhfhreagracha) a bheith ann do gach cineál díthe ábhartha ar a ndíreofar. ||
 2.x.1 Tuairisc || Tuairisc ar na príomh‐shaintréithe agus na príomhchuspóirí a bhaineann leis an gcúnamh ábhartha atá le soláthar agus na bearta comhfhreagracha tionlacain. || 4000
 2.x.2. Scéimeanna Náisiúnta || Tuairisc ar na scéimeanna náisiúnta a dtabharfar tacaíocht dóibh. || 2000
 2.4 Eile || Aon fhaisnéis eile a mheastar a bhfuil gá léi || 4000
 3 Cur chun feidhme || ||
 3.1. Sainaithint na ndaoine is díothaí || Tuairisc ar an sásra lena socraítear na critéir incháilitheachta maidir leis na daoine is díothaí, difreáilte más gá de réir an chineáil díthe ábhartha a ndírítear air. || 2000
 3.2 Roghnú na n‐oibríochtaí || Na critéir maidir le roghnú oibríochtaí agus tuairisc ar an sásra roghnúcháin, difreáilte más gá de réir an chineáil díthe ábhartha a ndírítear air. || 2000
 3.3. Roghnú na n‐eagraíochtaí comhpháirtíochta || Na critéir maidir le roghnú eagraíochtaí comhpháirtíochta, difreáilte más gá de réir an chineáil díthe ábhartha a ndírítear air. || 2000
 3.4. Comhlántacht le CSE || Tuairisc ar an sásra le comhlántacht le Ciste Sóisialta na hEorpa (CSE) a áirithiú || 4000
 3.4. Leagan amach institiúideach || Tuairisc ar fhorálacha cur chun feidhme an chláir oibriúcháin lena sainaithnítear an t‐údarás bainistíochta, an t‐údarás deimhniúcháin más infheidhme, an t‐údarás iniúchóireachta agus an comhlacht lena ndéanfaidh an Coimisiún íocaíochtaí. || 4000
 3.5. Faireachán agus meastóireacht || San fhoroinn seo ba cheart tuairisc a thabhairt ar chonas a dhéanfar faireachán ar chur chun feidhme an chláir. Ní mór a mhíniú, go háirithe, conas a úsáidfear táscairí chun cur chun feidhme an chláir a leanúint. Áireofar sna táscairí táscairí airgeadais a bhaineann le caiteachais arna leithdháileadh agus táscairí aschuir a bhaineann leis na hoibríochtaí a dtugtar tacaíocht dóibh. || 4000
 3.6. Cúnamh Teicniúil || Tuairisc ar an úsáid atá beartaithe a bhaint as cúnamh teicniúil de bhun Airteagal X(2), lena n‐áirítear bearta chun acmhainneacht riaracháin na dtairbhithe a threisiú i ndáil le bainistíocht fhónta airgeadais na n‐oibríochtaí || 4000
 4. PLEAN AIRGEADAIS || Ba cheart a áireamh sa roinn seo: (1) tábla ina sonrófar, i gcomhréir le hAirteagal 18, méid an leithreasaithe airgeadais atá beartaithe do thacaíocht ón gCiste agus ón gcómhaoiniú le haghaidh gach bliana; (2) tábla ina sonrófar, le haghaidh na tréimhse cláraithe iomláine, méid an leithreasaithe airgeadais iomláin den tacaíocht ón gclár oibriúcháin in aghaidh an chineáil díthe ábhartha a ndírítear air chomh maith leis na bearta tionlacain comhfhreagracha. || Téacs: 1000 Sonraí i bhformáid CVS nó XLS
 Formáid do
 shonraí airgeadais (roinn 4):
 4.1 .1. Plean maoinithe an chláir oibriúcháin
 ina leagtar amach an gealltanas bliantúil don Chiste agus an cómhaoiniú
 comhfhreagrach náisiúnta sa chlár oibriúcháin (in EUR)
 || Iomlán || 2014 || 2015 || .... || 2020
 Ciste (a) || || || || ||
 Cómhaoiniú náisiúnta (b) || || || || ||
 Caiteachas poiblí incháilithe (c) = (a) + (b) || || || || ||
 Ráta cómhaoinithe* (d) = (a) / (c) || ||
 * Is féidir an ráta seo a chothromú go dtí an
 tslánuimhir is gaire sa tábla. Is é
 cóimheas (d) an ráta cruinn a úsáidfear chun caiteachas a aisíoc.
 4.1.2. Plean airgeadais ina leagtar amach
 méid na leithreasuithe airgeadais iomláin den tacaíocht ón gclár oibriúcháin in
 aghaidh an chineáil díthe ábhartha a ndírítear air chomh maith leis na bearta
 tionlacain comhfhreagracha (in EUR)
 Réimse ina ndéanfar idirghabháil || Caiteachas poiblí incháilithe || || || ||
 Iomlán || || || || ||
 Cúnamh Teicniúil || || || || ||
 Díth bia || || || || ||
 bearta tionlacain comhfhreagracha || || || || ||
 Easpa dídine || || || || ||
 bearta tionlacain comhfhreagracha || || || || ||
 Díth ábhartha i measc leanaí || || || || ||
 bearta tionlacain comhfhreagracha || || || || ||
 IARSCRÍBHINN II
 Miondealú bliantúil ar leithreasuithe faoi
 chomhair oibleagáidí idir 2014 agus 2020
 RÁITEAS AIRGEADAIS REACHTACH
 1. LEAGAN AMACH AN TOGRA/TIONSCNAIMH
 1.1. Teideal an togra/tionscnaimh
 1.2. Réimsí
 beartais lena mbaineann i gcreat ABM/ABB
 1.3. An
 cineál togra/tionscnaimh
 1.4. Cuspóirí
 1.5. Na
 forais atá leis an togra/tionscnamh
 1.6. Fad
 agus tionchar airgeadais
 1.7. Modhanna
 bainistíochta atá beartaithe
 2. BEARTA BAINISTÍOCHTA
 2.1. Rialacha
 faireacháin agus tuairiscithe
 2.2. Córas
 bainistíochta agus rialaithe
 2.3. Bearta
 chun calaois agus neamhrialtachtaí a chosc
 3. AN TIONCHAR AIRGEADAIS A MHEASTAR A
 BHEIDH AG AN TOGRA/TIONSCNAMH
 3.1. Ceannteidil
 an chreata airgeadais ilbhliantúil agus na línte buiséid ar a n‐imrítear
 tionchar
 3.2. An
 tionchar a mheastar a bheidh ag an togra/tionscnamh ar chaiteachas
 3.2.1. Achoimre ar an
 tionchar a mheastar a bheidh ag an togra/tionscnamh ar chaiteachas
 3.2.2. An tionchar a
 mheastar a bheidh ag an togra/tionscnamh ar leithreasuithe faoi chomhair
 oibríochtaí
 3.2.3. An tionchar a
 mheastar a bheidh ag an togra/tionscnamh ar leithreasuithe de chineál
 riaracháin
 3.2.4. Comhoiriúnacht don
 chreat airgeadais ilbhliantúil reatha
 3.2.5. Ranníocaíochtaí ó
 thríú páirtithe
 3.3. An tionchar a mheastar a
 bheidh ar ioncam
 RÁITEAS
 AIRGEADAIS REACHTACH
 1. LEAGAN AMACH AN TOGRA/TIONSCNAIMH
 1.1. Teideal an togra/tionscnaimh
 Togra
 le haghaidh Rialacháin ó Pharlaimint na hЕorpa agus ón gComhairle maidir
 leis an gCiste um Chabhair Eorpach do na Daoine is Díothaí
 1.2. Réimsí beartais lena
 mbaineann i gcreat ABM/ABB[10]
 4 Fostaíocht
 agus gnóthaí sóisialta
 0406
 Na Daoine is Díothaí
 1.3. An cineál togra/tionscnaimh
 § Baineann an
 togra/tionscnamh le beart nua
 ̈ Baineann an
 togra/tionscnamh le beart nua a leanann treoirthionscadal/réamhbheart[11]
 ̈ Baineann an togra/tionscnamh le síneadh ar
 bheart atá ann cheana
 ̈ Baineann an
 togra/tionscnamh le beart a atreoraíodh i dtreo birt nua
 1.4. Cuspóirí
 1.4.1. Cuspóirí straitéiseacha
 ilbhliantúla an Choimisiúin ar a bhfuil an togra/tionscnamh dírithe
 Leis
 an gCiste, féachfar le comhtháthú sóisialta a chur chun cinn san Aontas Eorpach
 trí chuidiú a thabhairt spriocanna laghdaithe bochtaineachta na straitéise Eoraip 2020
 a bhaint amach.
 1.4.2. Cuspóirí sonracha agus na
 gníomhaíochtaí ABM/ABB lena mbaineann
 Cuspóir sonrach Uimh.1
 I
 dteannta an chuspóra ghinearálta, cuirfidh an clár le baint amach an chuspóra
 shonraigh: na cineálacha is measa bochtaineachta san Aontas a mhaolú trí
 chúnamh nach cúnamh airgeadais é a thabhairt do na daoine is díothaí.
 Gníomhaíochtaí ABM/ABB lena mbaineann
 0406
 Na Daoine is Díothaí
 1.4.3. An toradh agus an tionchar a
 bhfuil súil leis
 Sonraigh an tionchar a
 bheadh ag an togra/tionscnamh ar na tairbhithe/grúpaí ar a bhfuil sé dírithe.
 Tríd
 an ionstraim nua beidh na Ballstáit in ann cúnamh a thabhairt do thuairim is
 dhá mhilliún duine breise de na daoine is díothaí in aghaidh na bliana ar
 dhóigh a rachaidh chun sochair do stádas sláinte na ndaoine sin, don chuimsiú
 sóisialta, don fhostaíocht agus do mhargadh an tsaothair. Os a choinne sin,
 táthar ag súil go rachaidh tionchar sóisialta an Chiste um Chabhair Eorpach do
 na Daoine is Díothaí i bhfad níos faide ná sin.
 1. Trí
 ardán a chur ar fáil ar féidir le cleachtóirí faisnéis agus taithí a mhalartú
 thart air, rachaidh sé chun sochair go mór do na geallsealbhóirí iomadúla ó
 thaobh próiseas de.
 2. Má
 tá cur chun feidhme an Chiste um Chabhair Eorpach do na Daoine is Díothaí
 bunaithe ar fhianaise agus é dírithe idir an meántéarma agus an fadtéarma, agus
 má chuirtear i gcrích é trí bhíthin clár oibriúcháin, cothóidh sé freisin plé
 idir na grúpaí éagsúla geallsealbhóirí agus éascóidh sé cur chuige
 straitéiseach amach anseo. Ba cheart go n‐áiritheodh feabhsuithe ar na
 sásraí seachadta (go háirithe simpliú agus laghduithe ar an ualach riaracháin)
 go leanfadh d’ábharthacht na dtionchar próisis. Beidh an Ciste um Chabhair
 Eorpach do na Daoine is Díothaí ina ionstraim chun idirphlé praiticiúil a éascú
 idir tosaíochtaí Eorpacha agus beartais chomhtháthaithe sóisialta.
 1.4.4. Táscairí lena léirítear toradh
 agus tionchar
 Sonraigh na táscairí
 lena léirítear an faireachán ar chur chun feidhme an togra/tionscnaimh.
 Na
 hinstitiúidí sin a dhéanann an cúnamh ábhartha a dháileadh, tá siad ag brath go
 mór ar obair dheonach agus ar thabhartais. Dá bhrí sin, ba cheart a laghad
 oibleagáidí troma tuairisce agus is féidir a chur orthu. Os a choinne sin, is
 féidir bheith ag súil leis go mbeidh ar na heagraíochtaí sin an Coimisiún, agus
 deontóirí eile agus oibrithe deonacha chomh maith, a chur ar an eolas faoina
 gcuid oibre chun iad a spreagadh. Na táscairí a moladh, pléadh iad le
 brateagraíochtaí ar an leibhéal Eorpach agus measadh go raibh siad
 leordhóthanach agus réalaíoch.
 Baineann
 an chéad tacar táscairí le méid na n‐acmhainní a dháiltear a bheith:
 (1)
 Ina ranníocaíochtaí comhchineáil ón gclár;
 (2)
 Ina n‐acmhainní airgeadais arna miondealú de réir tionscnaimh (AE agus
 foinsí eile)
 Tugtar
 sa dara tacar táscairí coiteanna eolas faoi mhéid na cabhrach a seachadadh agus
 baineann sé le líon na bpacáistí a dáileadh; na mbéilí a ullmhaíodh/dáileadh
 agus le líon na ndaoine is díothaí dár tugadh cúnamh.
 Is
 iad na húdaráis bhainistíochta a chuirfidh na sonraí sin chuig an gCoimisiún i
 dtuarascáil bhliantúil cur chun feidhme.
 Gabhfaidh
 suirbhéanna struchtúrtha leis na buntuairiscí ilbhliantúla sin. Éileoidh an
 Coimisiún féin na suirbhéanna sin dhá uair ar a laghad le linn na tréimhse cur
 chun feidhme. Beidh léargais iontu ar na faighteoirí, i.e. an bhfuil aosghrúpa
 áirithe nó mionlaigh áirithe ceannasach etc, measfar iontu tábhacht
 ranníocaíochtaí comhchineáil seachas earraí, mar shampla, saothar deonach agus seirbhísí
 deonacha, agus beidh léargas iontu ar thionchair an chláir ar na faighteoirí.
 Táthar ag súil nach dtabharfar an fhaisnéis sin ach ar bhonn tuairime meáite, ó
 b'fhéidir nach mbeadh cliant in ann tacaíocht a ghlacadh gan gealltanas a fháil
 nach n‐ainmneofaí é, i roinnt cásanna .
 1.5. An foras atá leis an
 togra/tionscnamh
 1.5.1. Na ceanglais is gá a shásamh
 sa ghearrthéarma nó san fhadtéarma
 Chuirfeadh
 an clár atá beartaithe le cuspóir comhtháthaithe shóisialta an Aontais. Is é Airteagal 175
 de mhír a trí den CFAE, ina ndéantar forálacha maidir le bearta sonracha
 lasmuigh de na Cistí Struchtúracha, bunús dlí na hionstraime nua atá
 beartaithe.
 In
 2010, bhí beagnach an ceathrú cuid de mhuintir na hEorpa (116 milliún) i
 mbaol bochtaineachta nó eisiaimh shóisialta. Níl bochtaineacht agus eisiamh
 sóisialta aonfhoirmeach ar fud an AE. I gcoitinne, is géire na fadhbanna sna
 Ballstáit thoir agus theas. Ní hamháin gur chuir an ghéarchéim eacnamaíoch leis
 an mbochtaineacht agus leis an eisiamh sóisialta, ach laghdaigh sí (ó tá baint
 aici le brúnna comhdhlúthaithe fhioscaigh maidir le dinimic fiachais
 flaithiúnais) cumas roinnt Ballstát caiteachas sóisialta agus infheistíocht a
 choinneáil ar leibhéil ar leor iad chun an treocht dhiúltach sin a aisiompú.
 1.5.2. Luach breise a bhaineann le
 rannpháirteachas an AE
 Tá
 an Straitéis Eoraip 2020 i leith fáis chliste, inbhuanaithe agus
 uilechuimsithigh bunaithe ar fhís chothrom maidir le fás eacnamaíoch agus dul
 chun cinn sóisialta ar bhonn spriocanna uaillmhianacha i ndáil le fostaíocht,
 oideachas agus laghdú bochtaineachta. Is bacainní móra roimh bhaint amach
 chuspóirí na straitéise Eoraip 2020 an bhochtaineacht agus an t‐eisiamh
 sóisialta.
 Trí
 aghaidh a thabhairt ar bhunriachtanais, cuideoidh an ionstraim atá beartaithe
 bochtaineacht agus eisiamh sóisialta daoine a casadh i ndálaí diandíothaíochta
 a mhaolú. Trí é a chur ar chumas na mball is díothaí den tsochaí a ndínit agus
 a gcaipiteal daonna a choinneáil, cuirfidh sé le neartú caipitil shóisialta
 agus comhtháthaithe shóisialta laistigh dá bpobal.
 Is
 gá beart ar leibhéal an AE chuige sin i bhfianaise leibhéal agus chineál na
 bochtaineachta agus an eisiaimh shóisialta san Aontas, i ndiaidh don ghéarchéim
 eacnamaíoch cur leo, agus ós rud é go bhfuil neamhchinnteacht ann maidir le
 cumas na mBallstát uile caiteachas sóisialta a choinneáil ar leibhéil a bheadh
 leordhóthanach chun a áirithiú nach dtiocfadh meath sa bhreis ar an gcomhtháthú
 sóisialta agus go mbainfear amach cuspóirí agus spriocanna na straitéise Eoraip 2020.
 1.5.3. Ceachtanna a foghlaimíodh ó
 thaithí eile dá leithéid san am a chuaigh thart
 Is ionstraim nua í seo. Tá an taithí a baineadh as an gclár
 um chabhair do na daoine is díothaí (DID) ábhartha, áfach. Ó tá súil nach
 mbeidh stoic idirghabhála ann, níl an bunús a bhí faoin DID ann níos mó agus
 cuirfear deireadh leis nuair a chuirfear plean bliantúil 2013 i gcrích.
 Ach, thar na blianta, d'éirigh an scéim ina foinse thábhachtach earraí ag
 eagraíochtaí a raibh teagmháil oibre acu go díreach leis na daoine is mírathúla
 inár sochaí, agus a sholáthair bia dóibh. Tá achoimre ar na ceachtanna a
 foghlaimíodh le fáil sa Mheasúnú Tionchair a ghabhann leis an togra.
 1.5.4. Comhoiriúnacht d'ionstraimí
 ábhartha eile agus sineirgíocht a d'fhéadfadh a bheith ann
 Tabharfar
 EUR 2 500 000 000 de thacaíocht don Chiste um Chabhair
 Eorpach do na Daoine is Díothaí atá beartaithe ó na Cistí Struchtúracha faoi
 sprioc na hInfheistíochta le haghaidh Fáis agus Post, cistí ina bhfuil
 EUR 327 115 655 850 ar an iomlán. Measfar gur cuid é an
 Ciste um Chabhair Eorpach do na Daoine is Díothaí de sciar na gCistí
 Struchtúracha a leithdháileadh ar an CSE. Comhlánfaidh sé na huirlisí beartais
 comhtháthaithe atá ann cheana gan forluí trí ghníomhartha ceartaitheacha
 sealadacha a chur ar fáil, rud a chuirfidh ar chumas na mball is díothaí den
 tsochaí téarnamh.
 Is
 féidir don ionstraim atá beartaithe, i bhfarradh le cineálacha eile tacaíochta
 is féidir a chómhaoiniú go háirithe ón CSE, cuidiú a thabhairt infhostaitheacht
 na dtairbhithe deiridh a fheabhsú, rud a chuirfeadh ar a gcumas rannchuidiú
 leis an ngeilleagar.
 1.6. Fad agus tionchar airgeadais
 § Togra/tionscnamh a bheidh i bhfeidhm ar
 feadh tréimhse teoranta
 –
 § Togra/tionscnamh i bhfeidhm ón 1.1.2014 go dtí an 31.12.2020
 –
 § Tionchar airgeadais ó 2014 go dtí 2022
 ̈ Togra/tionscnamh a bheidh i bhfeidhm ar
 feadh tréimhse neamhtheoranta
 –
 Cuirfear chun feidhme é le linn na tréimhse tosaigh
 BBBB go BBBB
 –
 cuirfear ag feidhmiú go hiomlán ina dhiaidh sin é.
 1.7. Modh(anna) bainistíochta atá
 beartaithe[12]
 ̈ Bainistíocht dhíreach láraithe ag an gCoimisiún
 ̈ Bainistíocht indíreach láraithe trí na cúraimí cur chun feidhme a tharmligean chuig:
 –
 ̈ gníomhaireachtaí feidhmiúcháin
 –
 ̈ comhlachtaí arna mbunú ag na Comhphobail[13]
 –
 ̈ comhlachtaí náisiúnta san earnáil phoiblí/comhlachtaí a bhfuil misean
 de sheirbhís phoiblí acu
 –
 ̈ daoine a bhfuil sé de chúram orthu bearta ar leith a chur chun
 feidhme de bhun Theideal V den Chonradh ar an Aontas Eorpach agus atá
 sainaitheanta sa ghníomh bunaidh ábhartha de réir bhrí Airteagal 49 den
 Rialachán Airgeadais
 § Bainistíocht chomhroinnte leis na Ballstáit
 ̈ Bainistíocht dhíláraithe le tríú tíortha
 ̈ Comhbhainistíocht le
 heagraíochtaí idirnáisiúnta (tabhair sonraí)
 I gcás ina sonraítear
 níos mó ná modh bainistíochta amháin, tabhair sonraí sa roinn "Nótaí"
 le do thoil.
 Nótaí
 2. BEARTA BAINISTÍOCHTA
 2.1. Rialacha faireacháin agus
 tuairiscithe
 Sonraigh cé chomh
 minic, agus na coinníollacha.
 Cuirfidh
 na hÚdaráis Bhainistíochta Tuarascálacha Bliantúla Cur chun Feidhme isteach.
 Beidh na tuarascálacha sin bunaithe ar shonraí agus beidh na táscairí coiteanna
 iontu a shainítear faoi roinn 1.4.4. Gabhfaidh suirbhéanna struchtúrtha
 agus meastóireachtaí dár thug an Coimisiún údarás ag an meántéarma agus ag
 deireadh na clárthréimhse leis na tuarascálacha sin. Scrúdófar dul chun cinn
 maidir le cur chun feidhme gach cláir i gcruinnithe bliantúla athbhreithnithe.
 2.2. Córas bainistíochta agus
 rialaithe
 2.2.1. Na rioscaí a aithníodh
 An
 córas bainistíochta agus rialaithe atá an faoi láthair, baineadh é a bheag nó a
 mhór as an mBeartas Comhtháthaithe. Cé go bhfuil an scéim chaiteachais sin
 éagsúil leis an mBeartas Comhtháthaithe ó thaobh na bhfaighteoirí deiridh agus
 na gcomhpháirtithe cur chun feidhme, táthar ag súil go mbeidh na fachtóirí riosca
 ar an dul céanna, leis an CSE go háirithe. Baineann an fhoinse is mó earráidí
 sa CSE sa chlárthréimhse reatha le hincháilitheacht (58 % de na hearráidí
 carnacha inchainníochtaithe), saincheisteanna cruinnis (7 %) agus
 saincheisteanna an riain iniúchóireachta (35 %). Chun dul i ngleic leis na
 saincheisteanna sin, leagadh amach
 na
 rialacha maidir le hincháilitheacht go hiomlán sa dréachtrialachán agus
 baineadh úsáid níos mó as rátaí comhréidhe arna socrú sa Rialachán féin.
 Fachtóir a chuireann leis na rioscaí, áfach, is ea go mbeidh seachadadh na
 cabhrach ar na faighteoirí deiridh ag brath den chuid is mó ar eagraíochtaí
 neamhrialtasacha agus ar eagraíochtaí sochaí sibhialta a bhfuil riarachán lag
 ag cuid acu agus a bhfuil cuid acu ag brath go mór ar obair dheonach. Tá an
 cheist sin ardaithe cheana ag Cúirt na nIniúchóirí maidir leis an DID sa
 tuarascáil a chuir sé amach in 2009. I gcás na n‐eagraíochtaí sin beidh
 sé ar a gcumas fós na hacmhainní a leithdháileadh ar chúnamh ábhartha arna
 gceannach go lárnach ag na húdaráis bhainistíochta agus íocaíochtaí na rátaí
 comhréidhe a theorannú.
 2.2.2. Modhanna rialaithe atá
 beartaithe
 I
 gcomhréir le prionsabal na comhbhainistíochta, tá an phríomhfhreagracht ar na
 Ballstáit, trína gcóras bhainistíochta agus rialaithe, as cur chun feidhme agus
 rialú a gcláir oibriúcháin. Ainmneoidh na Ballstáit údarás bainistíochta,
 údarás deimhniúcháin agus údarás iniúchóireachta atá neamhspleách ó thaobh
 feidhme le haghaidh a gcláir oibriúcháin. Tá sé de chumhacht ag an gCoimisiún freisin
 iniúchtaí a dhéanamh maidir leis na saincheisteanna a bhaineann le bainistíocht
 fhónta airgeadais chun teacht ar chonclúidí faoi fheidhmíocht an Chiste, maille
 leis an deis cur isteach, cur ar fionraí agus ceartúchán airgeadais a dhéanamh.
 Sa
 Bheartas Comhtháthaithe meastar gur tuairim is 2 % den mhaoiniú iomlán
 costais na gcúraimí maidir le rialú (ar leibhéal náisiúnta agus ar leibhéal
 réigiúnach agus gan costais ar an gCoimisiún san áireamh). Baineann na costais
 sin leis na réimsí rialaithe seo a leanas: Díorthaítear 1 % ó chomhordú
 náisiúnta agus ó ullmhúchán clár, baineann 82 % le bainistíocht clár, 4 %
 le deimhniúchán agus 13 % le hiniúchtaí.
 Ba
 cheart go mbeadh leibhéil earráidí agus costais rialaithe níos ísle ná leibhéil
 an Bheartais Chomhtháthaithe de bharr roinnt fachtóirí, áfach. Beidh an clár
 nua dírithe ar thrí réimse gníomhaíochta agus ar na trí réimse sin amháin.
 Baintear an‐úsáid as roghanna simplithe costas. De bharr chineál na n‐oibríochtaí
 agus cineál na spriocghrúpaí, ní bheidh na faighteoirí deiridh faoi réir
 iniúchta, ach amháin má léiríodh sa mheasúnú riosca go raibh riosca sonrach ann
 maidir le míréireacht nó calaois. Ba cheart go laghdódh na fachtóirí sin le
 chéile an t‐ualach riaracháin ar thairbhithe, go n‐ísleodh siad
 leibhéil earráidí, go méadódh siad muinín sa phróiseas agus, tríd sin, go
 gcuirfeadh siad leis an laghdú ar chostais rialaithe.
 Is
 é leibhéal earráidí reatha DG EMPL (leibhéal earráidí Chúirt Iniúchóirí na
 hEorpa) 2.2 %. Meastar go dtiocfaidh laghdú 1 % as na fachtóirí
 a luaitear thuas, rud a d’fhágfadh gurbh é an leibhéal deiridh earráidí don
 chlár 1.2 %.
 2.3. Bearta chun calaois agus
 neamhrialtachtaí a chosc
 Sonraigh bearta
 coisctheacha agus cosanta atá ann cheana nó atá beartaithe.
 Tá
 Comhstraitéis Frith‐Chalaoise curtha ar bun ag seirbhísí na gCistí
 Struchtúracha i gcomhar le OLAF ina bhforáiltear do shraith beart atá le
 déanamh ag an gCoimisiún agus ag na Ballstáit faoi bhainistíocht chomhroinnte
 chun calaois i mbearta struchtúracha a chosc. Beidh an Comhstraitéis Frith‐Chalaois
 infheidhme freisin maidir leis an gCiste um Chabhair Eorpach do na Daoine is
 Díothaí.
 Ina
 theannta sin, áirítear sa togra saincheanglas maidir leis na bearta sin a chur
 i bhfeidhm faoi Airteagal 32(4). Ba cheart go neartófaí feasacht ar
 chalaois sna Ballstáit dá bhrí sin, i measc na gcomhlachtaí ar fad atá
 bainteach leis an gCiste um Chabhair Eorpach do na Daoine is Díothaí a
 bhainistiú agus a rialú, agus an riosca calaoise a laghdú dá bhrí sin.
 3. AN TIONCHAR AIRGEADAIS A MHEASTAR A
 BHEIDH AG AN TOGRA/TIONSCNAMH
 3.1. Ceannteidil an chreata
 airgeadais ilbhliantúil agus na línte buiséid ar a n‐imrítear tionchar
 · Línte buiséid atá ann cheana
 In ord cheannteidil
 agus línte buiséid an chreata airgeadais ilbhliantúil.
 Ceannteideal an chreata airgeadais ilbhliantúil || Líne buiséid || Saghas caiteachais || Ranníocaíocht
 Uimhir [Tuairisc........................................] || LD/LN ([14]) || ó thíortha an CSTE[15] || ó thíortha is iarrthóirí[16] || ó thríú tíortha || de réir bhrí Airteagal 18(1)(aa) den Rialachán Airgeadais
 Fás Cliste agus Cuimsitheach Ceannteideal nua do 2014--2020 || 04.06.00.00 Na Daoine is Díothaí || LD || /NÍL || NÍL || NÍL || NÍL
 · Línte nua buiséid atá á n‐iarraidh
 In ord cheannteidil agus línte buiséid an chreata
 airgeadais ilbhliantúil.
 Ceannteideal an chreata airgeadais ilbhliantúil || Líne buiséid || Saghas caiteachais || Ranníocaíocht
 Uimhir [Ceannteideal....................................] || LD/LN || ó thíortha CSTE || ó thíortha is iarrthóirí || ó thríú tíortha || de réir bhrí Airteagal 18(1)(aa) den Rialachán Airgeadais
 || [XX.YY.YY.YY] || || TÁ/NÍL || TÁ/NÍL || TÁ/NÍL || TÁ/NÍL
 3.2. An tionchar a mheastar a
 bheidh ag an togra/tionscnamh ar chaiteachas
 3.2.1. Achoimre ar an tionchar a
 mheastar a bheidh ag an togra/tionscnamh ar chaiteachas
 EUR milliúin (go dtí an 3ú deachúil)
 Ceannteideal an chreata airgeadais ilbhliantúil: || Uimhir 1 || Fás Cliste agus Uilechuimsitheach
 DG: EMPL || || || 2014 || 2015 || 2016 || 2017 || 2018 || 2019 || 2020 || IOMLÁN
  Leithreasuithe faoi chomhair oibríochtaí || || || || || || || ||
 Uimhir na líne buiséid || Gealltanais || (1) || 343.957 || 349.166 || 353.425 || 356.742 || 359.925 || 362.704 || 365.331 || 2,491.250
 Íocaíochtaí || (2) || 274.038 || 277.152 || 277.152 || 277.152 || 277.152 || 277.152 || 277.152 || 1,936.947
 Uimhir na líne buiséid || Gealltanais || (1a) || || || || || || || ||
 Íocaíochtaí || (2a) || || || || || || || ||
 Leithreasuithe de chineál riaracháin arna maoiniú ó chiste na gclár sonrach[17] || || || || || || || ||
 Uimhir na líne buiséid || || (3) || 1.250 || 1.250 || 1.250 || 1.250 || 1.250 || 1.250 || 1.250 || 8.750
 IOMLÁN leithreasuithe do DG EMPL[18] || Gealltanais || =1+1a +3 || 345.207 || 350.416 || 354.675 || 357.992 || 361.175 || 363.954 || 366.581 || 2,500.000
 Íocaíochtaí || =2+2a +3 || 275.288 || 278.402 || 278.402 || 278.402 || 278.402 || 278.402 || 278.402 || 1,945.700
  IOMLÁN leithreasuithe faoi chomhair oibríochtaí || Gealltanais || (4) || || || || || || || ||
 Íocaíochtaí || (5) || || || || || || || ||
  IOMLÁN na leithreasaí de chineál riaracháin arna maoiniú ó chiste na gclár sonrach || (6) || || || || || || || ||
 IOMLÁN leithreasuithe faoi CHEANNTEIDEAL <....> den chreat airgeadais ilbhliantúil || Gealltanais || =4+ 6 || || || || || || || ||
 Íocaíochtaí || =5+ 6 || || || || || || || ||
 Má tá tionchar ag an togra/tionscnamh ar níos mó ná
 ceannteideal amháin:
  IOMLÁN leithreasuithe faoi chomhair oibríochtaí || Gealltanais || (4) || || || || || || || ||
 Íocaíochtaí || (5) || || || || || || || ||
  IOMLÁN na leithreasaí de chineál riaracháin arna maoiniú ó chiste na gclár sonrach || (6) || || || || || || || ||
 IOMLÁN leithreasuithe faoi CHEANNTEIDIL 1 go 4 den chreat airgeadais ilbhliantúil (Méid tagartha) || Gealltanais || =4+ 6 || || || || || || || ||
 Íocaíochtaí || =5+ 6 || || || || || || || ||
 Ceannteideal an chreata airgeadais ilbhliantúil: || 5 || "Caiteachas riaracháin"
 EUR milliúin (go dtí an 3ú deachúil)
 || || || Bliain 2014 || Bliain 2015 || Bliain 2016 || Bliain 2017 || Bliain 2018 || Bliain 2019 || Bliain 2020 || IOMLÁN
 DG: EMPL ||
  Acmhainní daonna || 1,016 || 1,016 || 1,016 || 1,016 || 1,016 || 1,016 || 1,016 || 7,112
  Caiteachas riaracháin eile || || || || || || || ||
 IOMLÁN DG EMPL || Leithreasuithe || 1,016 || 1,016 || 1,016 || 1,016 || 1,016 || 1,016 || 1,016 || 7,112
 IOMLÁN leithreasuithe faoi CHEANNTEIDEAL 5 den chreat airgeadais ilbhliantúil || (Iomlán gealltanas = Iomlán íocaíochtaí) || 1,016 || 1,016 || 1,016 || 1,016 || 1,016 || 1,016 || 1,016 || 7,112
 EUR milliúin (go dtí an 3ú deachúil)
 || || || Bliain N[19] || Bliain N+1 || Bliain N+2 || Bliain N+3 || ... iontráil na blianta ar fad a theastaíonn le fad an tionchair a thaispeáint (féach pointe 1.6) || IOMLÁN
 IOMLÁN leithreasuithe faoi CHEANNTEIDIL 1 go 5 den chreat airgeadais ilbhliantúil || Gealltanais || || || || || || || ||
 Íocaíochtaí || || || || || || || ||
 3.2.2. An tionchar a mheastar a
 bheidh ag an togra/tionscnamh ar leithreasuithe faoi chomhair oibríochtaí
 –
 ̈ Ní éilíonn an togra/tionscnamh go n‐úsáidfear leithreasuithe
 faoi chomhair oibríochtaí
 –
 ̈ Éilíonn an togra/tionscnamh go n‐úsáidfear leithreasuithe faoi
 chomhair oibríochtaí mar a mhínítear thíos. Is le bainistíocht chomhroinnte a
 chuirfear an ciste chun feidhme. Cé go socraítear tosaíochtaí straitéiseacha ar
 leibhéal an AE leis an Rialachán, is faoi na hÚdaráis Bhainistíochta atá sé an
 bainistiú a dhéanamh ó lá go lá. Cé go bhfuil táscairí coiteanna molta ag an
 gCoimisiún, molfaidh na Ballstáit na spriocanna féin ar leibhéal clár
 oibríochtúil le comhaontú an Choimisiúin. Ar an ábhar sin, ní féidir táscairí a
 léiriú d’aschuir go dtí go ndréachtófar, go gcaibidleofar agus go gcomhaontófar
 na cláir in 2013/2014.
 Leithreasuithe faoi chomhair gealltanas in EUR
 milliúin (go dtí an 3ú deachúil)
 Sonraigh cuspóirí agus aschuir ò || || || Bliain N || Bliain N+1 || Bliain N+2 || Bliain N+3 || ... iontráil na blianta ar fad a theastaíonn le fad an tionchair a thaispeáint (féach pointe 1.6) || IOMLÁN
 ASCHUIR
 Cineál aschuir[20] || Meánchostas an aschuir || Líon na n‐aschur || Costas || Líon na-n‐aschur || Costas || Líon na-n‐aschur || Costas || Líon na-n‐aschur || Costas || Líon na-n‐aschur || Costas || Líon na-n‐aschur || Costas || Líon na-n‐aschur || Costas || Líon iomlán na n‐aschur || Iomlán cost
 CUSPÓIR SONRACH Uimh. 1...[21] || || || || || || || || || || || || || || || ||
 Aschur || || || || || || || || || || || || || || || || || ||
 Aschur || || || || || || || || || || || || || || || || || ||
 Aschur || || || || || || || || || || || || || || || || || ||
 Fo-iomlán chuspóir sonrach Uimh. 1 || || || || || || || || || || || || || || || ||
 CUSPÓIR SONRACH Uimh. 2... || || || || || || || || || || || || || || || ||
 Aschur || || || || || || || || || || || || || || || || || ||
 Fo-iomlán chuspóir sonrach Uimh. 2 || || || || || || || || || || || || || || || ||
 COSTAS IOMLÁN || || || || || || || || || || || || || || || ||
 3.2.3. An tionchar a mheastar a
 bheidh ag an togra/tionscnamh ar leithreasuithe de chineál riaracháin
 3.2.3.1. Achoimre
 –
 ̈ Ní éilíonn an togra/tionscnamh go n‐úsáidfear leithreasuithe de
 chineál riaracháin
 –
 þ Éilíonn an togra/tionscnamh go n‐úsáidfear leithreasuithe de
 chineál riaracháin mar a mhínítear thíos:
 EUR milliúin (go dtí
 an 3ú deachúil)
 || 2014 || 2015 || 2016 || 2017 || 2018 || 2019 || 2020 || IOMLÁN
 CEANNTEIDEAL 5 den chreat airgeadais ilbhliantúil || || || || || || || ||
 Acmhainní daonna || 1,016 || 1,016 || 1,016 || 1,016 || 1,016 || 1,016 || 1,016 || 7,112
 Caiteachas riaracháin eile || || || || || || || ||
 Fo-iomlán CHEANNTEIDEAL 5 den chreat airgeadais ilbhliantúil || 1,016 || 1,016 || 1,016 || 1,016 || 1,016 || 1,016 || 1,016 || 7,112
 Fo-iomlán lasmuigh de CHEANNTEIDEAL 5[22] den chreat airgeadais ilbhliantúil || || || || || || || ||
 Acmhainní daonna || 0,128 || 0,128 || 0,128 || 0,128 || 0,128 || 0,128 || 0,128 || 0,896
 Caiteachas eile de chineál riaracháin || 1,122 || 1,122 || 1,122 || 1,122 || 1,122 || 1,122 || 1,122 || 7,854
 Fo-iomlán lasmuigh de CHEANNTEIDEAL 5 den chreat airgeadais ilbhliantúil || 1,250 || 1,250 || 1,250 || 1,250 || 1,250 || 1,250 || 1,250 || 8,750
 IOMLÁN || 2,266 || 2,266 || 2,266 || 2,266 || 2,266 || 2,266 || 2,266 || 15,862
 3.2.3.2. Na hacmhainní daonna a
 mheastar a bheidh riachtanach
 –
 ̈ Ní éilíonn an togra/tionscnamh go n‐úsáidfear acmhainní daonna
 –
 þ Éilíonn an togra/tionscnamh go n‐úsáidfear acmhainní daonna mar
 a mhínítear thíos:
 Sloinnfear an meastachán i méideanna iomlána
 (nó go dtí an 1ú deachúil ar a mhéad)
 || 2014 || 2015 || 2016 || 2017 || 2018 || 2019 || 2020
  Poist don phlean bunaíochta (oifigigh agus gníomhairí sealadacha)
 04 01 01 01 (Ceanncheathrú agus Oifigí Ionadaíochta an Choimisiúin) || 8 || 8 || 8 || 8 || 8 || 8 || 8
 XX 01 01 02 (Toscaireachtaí) || || || || || || ||
 XX 01 05 01 (Taighde indíreach) || || || || || || ||
 10 01 05 01 (Taighde díreach) || || || || || || ||
  Pearsanra seachtrach (i gcoibhéis lánaimseartha: coibhéis lánaimseartha)[23]
 XX 01 02 01 (CA, INT, SNE ón 'gclúdach iomlánaíoch') || || || || || || ||
 XX 01 02 02 (CA, INT, JED, LA agus SNE sna toscaireachtaí) || || || || || || ||
 04 01 04 01 [24] || - ag an gCeanncheathrú[25] || 2 || 2 || 2 || 2 || 2 || 2 || 2
 - i dtoscaireachtaí || || || || || || ||
 XX 01 05 02 (CA, INT, SNE – Taighde indíreach) || || || || || || ||
 10 01 05 02 (CA, INT, SNE – Taighde díreach) || || || || || || ||
 Línte buiséid eile (sonraigh) || || || || || || ||
 IOMLÁN || 10 || 10 || 10 || 10 || 10 || 10 || 10
 Is é XX an réimse beartais nó an
 teideal buiséid lena mbaineann.
 Comhlíonfar na riachtanais
 acmhainní daonna trí fhoireann ón Ard‐Stiúrthóireacht atá sannta do
 bhainistíocht an bhirt cheana atá agus/nó a bhí ath‐imlonnaithe laistigh
 den Ard‐Stiúrthóireacht, mar aon, más gá, le haon leithdháileadh breise a
 d'fhéadfaí a thabhairt don Ard‐Stiúrthóireacht atá i mbun bainistithe
 faoin nós imeachta maidir le leithdháileadh bliantúil agus i bhfianaise na
 srianta buiséadacha.
 Cur síos ar na
 cúraimí a bheidh le déanamh:
 Oifigigh agus gníomhairí sealadacha || Chun páirt a ghlacadh in anailísiú, in idirbheartaíocht, i modhnú agus in ullmhúchán le haghaidh tograí formheasa le haghaidh clár agus tionscadal sna Ballstáit. Chun páirt a ghlacadh i mbainistíocht, i bhfaireachán agus i meastóireacht ar chur chun feidhme na gclár agus na dtionscadal arna bhformheas. CHUN comhlíonadh na rialacha a rialaíonn na cláir a áirithiú.
 Foireann sheachtrach || Idem agus/nó tacaíocht riaracháin
 3.2.4. Comhoiriúnacht don chreat
 airgeadais ilbhliantúil reatha
 –
 ̈ Tá an togra/tionscnamh comhoiriúnach don chreat airgeadais ilbhliantúil
 reatha.
 –
 ̈ Beidh athchlárú an cheannteidil ábhartha sa chreat airgeadais
 ilbhliantúil ag gabháil leis an togra/tionscnamh seo.
 Mínigh an cineál athchláraithe a bhfuil gá leis, agus
 sonraigh na línte buiséid lena mbaineann agus na méideanna comhfhreagracha.
 –
 ̈ Éilíonn an togra/tionscnamh go gcuirfear an ionstraim sholúbthachta i
 bhfeidhm nó go ndéanfar athbhreithniú ar an gcreat airgeadais ilbhliantúil[26].
 Mínigh an méid a bhfuil gá leis, agus sonraigh na
 ceannteidil agus na línte buiséid lena mbaineann agus na méideanna
 comhfhreagracha.
 3.2.5. Ranníocaíochtaí ó thríú
 páirtithe
 –
 Ní dhéantar foráil sa togra/tionscnamh maidir le
 cómhaoiniú le tríú páirtithe
 –
 Déantar foráil sa togra/tionscnamh maidir le
 cómhaoiniú atá réamh mheasta thíos:
 Leithreasuithe in EUR milliúin (go dtí an 3ú deachúil)
 || Bliain N || Bliain N+1 || Bliain N+2 || Bliain N+3 || ... iontráil na blianta ar fad a theastaíonn le fad an tionchair a thaispeáint (féach pointe 1.6) || Iomlán
 Sonraigh an comhlacht cómhaoinithe || || || || || || || ||
 IOMLÁN leithreasuithe cómhaoinithe || || || || || || || ||
 3.3. An tionchar a mheastar a
 bheidh ar ioncam
 –
 ̈ Ní bheidh tionchar airgeadais ar bith ag an togra ar ioncam.
 –
 ̈ Beidh an tionchar airgeadais seo a leanas ag an togra/tionscnamh:
 –
 ̈ ar acmhainní dílse
 –
 ̈ ar ioncam ilghnéitheach
 EUR milliúin (go dtí an 3ú deachúil)
 Líne buiséid ioncaim || Leithreasuithe atá ar fáil don tréimhse bhuiséadach leanúnach || Impact of the proposal/initiative[27]
 Bliain N || Bliain N+1 || Bliain N+2 || Bliain N+3 || ... iontráil na colúin ar fad a theastaíonn le fad an tionchair a thaispeáint (féach pointe 1.6)
 Airteagal ............. || || || || || || || ||
 I gcás ioncaim
 ilghnéithigh shannta, sonraigh na línte buiséid a n‐imrítear tionchar
 orthu.
 Sonraigh an modh chun
 an tionchar ar ioncam a ríomh.
 [1] IO L ..., lch .
 [2] IO L ..., lch .
 [3] IO L ..., lch .
 [4] IO L 281, 23.11.1995, p. 31
 [5] IO L ..., lch .
 [6] IO L 55, 28.2.2011,
 lch. 13.
 [7] IO L 118, 12.5.2010, lch 1.
 [8] IO L 53, 23.2.2002, lch 1.
 [9] IO L 347, 11.12.2006, lch.1.
 [10] ABM: Bainistiú de réir gníomhaíochtaí – ABB: Bunú an
 bhuiséid de réir gníomhaíochtaí.
 [11] Mar a thagraítear dó in
 Airteagal 51(2)(a) nó (b) den
 Rialachán Airgeadais
 [12] Is féidir mionsonraí ar na modhanna
 bainistíochta agus tagairtí don Rialachán Airgeadais a fheiceáil ar shuíomh
 gréasáin BUDG: http://www.cc.cec/budg/man/budgmanag/budgmanag_en.html
 [13] Mar a thagraítear dóibh in
 Airteagal 200 den Rialachán Airgeadais
 [14] LD = Leithreasuithe difreáilte / LN –
 Leithreasuithe neamhdhifreáilte
 [15] CSTE: Comhlachas Saorthrádála na hEorpa.
 [16] Tíortha is iarrthóirí agus, nuair is iomchuí, tíortha ó na
 Balcáin Thiar a d'fhéadfadh a bheith ina n‐iarrthóirí.
 [17] Cúnamh agus caiteachas teicniúil
 agus/nó riaracháin ar mhaithe le cláir agus/nó bearta AE (seanlínte
 "BA"), taighde indíreach, taighde díreach a chur chun feidhme.
 [18] Tá na leithreasaí seo ina gcuid de na
 Cistí Struchtúrachacha faoin sprioc Infheistíochta le haghaidh Fáis agus Post
 ag a bhfuil gealltanais EUR 327 115 655 850. Measfar gur
 cuid é an Ciste um Chabhair Eorpach do na Daoine is Díothaí de sciar na
 gCistí Struchtúracha a leithdháileadh ar an CSE.
 [19] Is í bliain N an bhliain a gcuirtear
 tús le cur chun feidhme an togra/tionscnaimh.
 [20] Is táirgí agus seirbhísí atá le
 soláthar aschuir (e.g: líon
 malartuithe mac léinn arna maoiniú, líon km de bhóithre arna dtógáil).
 [21] Mar a thuairiscítear i Roinn 1.4.2. "Cuspóirí
 sonracha..."
 [22] Cúnamh agus caiteachas teicniúil
 agus/nó riaracháin ar mhaithe le cláir agus/nó bearta AE (seanlínte
 "BA"), taighde indíreach, taighde díreach a chur chun feidhme.
 [23] CA= Gníomhaire ar Conradh; INT= Foireann Ghníomhaireachta
 ("Intérimaire"); JED =
 "Jeune Expert en Délégation" (Saineolaí Óg i dToscaireacht); LA= Gníomhaire Áitiúil; SNE= Saineolaí Náisiúnta ar Iasacht;
 [24] Faoin uasteorainn d'fhoireann
 sheachtrach ó leithreasuithe faoi chomhair oibríochtaí (na seanlínte
 "BA").
 [25] Le haghaidh na gCistí Struchtúracha,
 an Chiste Eorpaigh Talmhaíochta um Fhorbairt Tuaithe (CETFT) agus an Chiste
 Eorpaigh Iascaigh (CEI) go bunúsach.
 [26] Féach pointí 19 agus 24 den
 Chomhaontú Idirinstitiúideach
 [27] A fhad a bhaineann le hacmhainní
 dílse traidisiúnta (dleachtanna talmhaíochta, tobhaigh siúcra), ní mór na
 méideanna a luaitear a bheith ina nglanmhéideanna, i.e. méideanna comhlána agus
 25 % de chostais bhailiúcháin a bheith bainte astu.